text:
ንኣቶ ኣባይ ወለዱ ካብ ኣቦወንበርነት ብምልዓልን ካብ ኣባልነት ፖሊት ቢሮ ብምትሓት ኣባል ማእኸላይ ኮምቴ ክኾኑ፣ምኽትል ፈፃሚ ስራሕ ትእምት ንዝኾኑ ኣቶ በየነ ሙክሩ ካብ ኣባልነት ፖሊት ቢሮ ብምውራድ ኣባል ማእኸላይ ኮሚቴ ኮይኖም ክቕፅሉ፣ንዋና ፈፃሚት ስራሕ ትእምት ወ/ሮ ኣዜብ መስፍን ድማ ካብ ካብ ፖሊት ቢሮን ማእኸላይ ኮሚቴ ኣባልነተን ዝኣገደን ማእኸላይ ኮምቴ ህዝባዊ ወያነ ሓርነት ትግራይ/ህውሓት/ ኣብ ከተማ መቐለ ኣኼብኡ ሎሚ እውን ቀፂሉ’ሎ።
ክልተ ኣባላት ፖሊት ቢሮ እውን መጠንቀቕታ ተዋሂቡዎም ኣለው።ንካልኦት ኣባላት ማእኸላይ ኮሚቴ ናይ ምእጋድን መጠንቀቕታ ምሃብን ስጉምትታት ከምዝውሰድ ትፅቢት ይግበር።
ንነዊሕ ዓመታት ኣባል ፖሊት ቢሮን ማእኸላይ ኮሚቴን ህውሓትን ኣማሓዳሪ ክልላዊ መንግስቲ ትግራይ ዝነበሩ፣ቅድሚ 16 ዓመታት ኣብ ውሽጢ ህውሓት ብዝተፈጥረ ምክፍፋል ካብ ህውሓት ዝተባረሩን ኣቶ ገብሩ ኣስራት እቲ ሕዚ ተፈጢሩ ዘሎ ገምጋምን ምንቕቓፍን ኣብ ውሽጢ ተኣጂሉ ናይ ዝፀንሐ ፖለቲካዊ ዘይምርድዳእ ውፅኢት እዩ ይብሉ።
‘ድሕሪ ሕልፈት ኣቶ መለስ ዜናዊ ኣብ መንጎ ስዓብቲ ሌጋሲ መለስን ምትኽኻእ ብዝብል ካብቲ መሪሕነት ዝወፁ ነባራት ተጋደልቲን ብዘሎ ጎንፂ እዩ ናይዚ ምኽንያት’ይብሉ ኣቶ ገብሩ።ኣብ መንጉኦም ናይ ሓሳባትን ፖሊስታትን ኣፈላላያት ኣይሰማዕናን ዝበሉ ኣቶ ገብሩ ኣስራት እዚ ናይሕዚ ገምጋም ብስዓራይነት ‘ተዲፊኦም ወፂኦም’ ናይ ዝበሉዎም ኣባላት ይካየድ ኣሎ ይብሉ።
እዚ ከም’ዚ’ሉ ከሎ፣ ብዛዕባ’ቲ ኣብ መቐለ ቀጺሉ ዘሎ ኣኼባ ማእከላይ ኮሚቴ ህወሓት ኣመልኪትና ምስ ኪኢላ ርክብ ህዝቢ ኣቶ ያሬድ ዓለምሰገድ’ውን ኣዘራሪብና ኣለና። ‘ከም’ዚ ዝዓይነቱ ጽዑቕን በሊሕን መስርሕ ግምገማን ነቐፌታን ዓርሰ ነቐፌታን፣ ንውድብ ህወሓትን ህዝቢ ትግራይን ሓድሽ ነገር ኣይኮነን። ኣብ ክንድኡ ህወሓት ከምንስሪ ሓይሊ ረኺባን ተሓዲሳን ትወጸሉ መስርሕ’ዩ’ ይብል ኣቶ ያሬድ ዓለምሰገድ።


c: text/html

text:
Erena on Facebook
Welcome to Radio Erena!
መ.ኤርትራ ኣብ የመን ዘለዉ ኤርትራውያን ስደተኛታት ናብ ሃገሮም ክመልሶም መዲቡ
መንግስቲ ኤርትራ ነቶም ኣብ የመን ዘለዉ ኤርትራውያን ስደተኛታት ናብ ሃገሮም ክመልሶም ምስ መንግስቲ የመን ይዘራረብ ከምዘሎ፣ መንግስታዊ ማዕከን ዜና የመን ሓቢሩ።
ብመሰረት ኣገልግሎት ዜና የመን ሳባ ዘቕረቦ ጸብጻብ፣ ብቀዳም ኣምባሳደር ኤርትራ ኣቶ ሙሳ ያሲን፣ ምስ ሚኒስተር ውሽጣዊ ጉዳያት የመን ዓብዱል ቓድር ቓታን ተራኺቡ ከምዝተዘራረበ ተፈሊጡ።
ሕብረት ኤውሮጳ ብኩነታት ኤርትራ ሻቕሎቱ ገሊጹ
27 ኣባላት ሃገራት ዝሓቖፈ ሕብረት ኤውሮጳ፣ ኣብ ኤርትራ ዘሎ ኩነታት ሰብኣዊ መሰላት ከምዘተሓሳሰቦ ካብ ብራስለስ ዝተመሓላለፈ ሓበሬታ ኣፍሊጡ።
መ.ኤርትራ ብዝዕድሎ ዘሎ ብረት ኤርትራውያን ሕቶ የቕርቡ
መንግስቲ ኤርትራ፣ ክሳብ 70 ዓመት ንዝዕድሚኦም ደቂ ተባዕትዮን 40 ዓመት ንዝዕድሚኤን ደቂንስትዮን ጠበናጁ ናይ ምዕጣቕ መስርሕ ብዝልዓለ ኣብ ዝደፍኣሉ ዘሎ እዋን፣ ኣብ ወጻኢ ዝርከቡ ደገፍቲ ህግደፍ ምኽንያት እዚ ንኩሉ ኣርሚሙ ዘሎ ስጉምቲ መብርሂ ክወሃቦም ናብ ኤምባሲታት ይሓቱ ምህላዎም ካብ ዝተፈላለያ ሃገራት ናብ ሬድዮ ኤረና ዝተላእከላን ሓበሬታ የመልክት።
ኣርባዕተ ኢትዮጵያውያን ብስለያ ተኸሲሶም
ናብ ኤርትራን ግንባር ሓርነት ኦሮሞን ወትሃደራዊ ምስጢራት ከተቀባብሉ ጸኒሕኩም ተባሂሎም ዝተተርጠሩ ክልተ ወትሃደራውያን መኮንናት ዝርከብዎም ኣርባዕተ ኢትዮጵያውያን ክሲ ከምዝተመስረተሎም ዘ ሪፖርተር ሓቢሩ።
እቶም ብስለያ ሃገራዊ ድሕነት ኣብ ሓደጋ ኣእቲኹም ዝብል ክሲ ተመስሪትሎም ዘለዉ ወትሃደራውያን ሓለፍቲ ኢትዮጵያ፣ ቀዳማይ ኣብ ሚኒስትሪ ምክልኻል ኣዛዚ ኮሌጅ መኮንናትን ዓቕሚ ሰብን ሜጀር ደበላ ሙለታ ዴንሳ፣ ካልኣይ ኣብ ሚኒስትሪ ምክልኻል ኢትዮጵያ ሓላፊ ክፍሊ መዝገብ በሃይሉ ነጋሽ ከምኡ ድማ ኣብ እዋን ደርግ ኣባል ደህንነት ኮይኑ ኣብ ስዑዲ ዓረብያ ኣብ ዝርከብ ኤምባሲ ከም ኦፐሬተር ዝሰርሐ ብታሪክ ዝፍለጥ ተሾመ መንግስቱን ካፒተን ለማ በቀለን’ዮም።
ኣብ ኢትዮጵያን ሶማልን፣ ዴሞክራስያዊ ምስግጋር ስልጣን ክትግበር ምኽኣሉ ተስፋ ሰላም’ዩ
ኣብ ዞባ ቀርኒ ኣፍሪቃ ኣብ ዝርከባ ሃገራት ኢትዮጵያን ሶማልን፣ ዴሞክራስያዊ መስርሕ ዝተኸተለ ምስግጋር ስልጣን ክትግበር ምኽኣሉ፣ ኣብቲ ዞባ ዝዓበየ ተስፋ ሰላም’ዩ ክብሉ ዲፕሎማሰኛታት ይገልጽዎ ኣለዉ።

robotstxt: allowed

filter: keep


text:
ጠንቂ ምድኻም ደለይቲ ደሞክራስያዊ ለውጢ ውድዓዊ ድዩ ባዕላዊ?
ኣንቱም ሰባት ንበይነይ ድየ ተሃዊኸ ወይስ ኩሉኹም ከም’ዚ ከማይ ኢኹም? ኣነ’ኮ ብዛዕባ ፖለቲካዊ ጸገም ኤርትራ ብሓፈሻ ፡ ምንቅስቓስ ደለይቲ ደሞክራስያዊ ለውጢ ከኣ ብፍላይ፡ ኣበይ በጽሐ፡ እንታይ ተባህለ ተገብረ ክከታተል ውልቀ ማሕበራዊ ህይወተይ ምምራሕ ስኢነ። ረዚን ፖለቲካዊ መልእኽቲ ዘይብሉ ኣብ እከለ ውድብ ምፍንጫል ተፈጢሩ፡ እከለ ኣንጻር እከለ ጽሒፉ፡ ኣብ ኢንተርኔት ዘርጊሑ፡ ርኢኻዮዶ ኣንቢብካዮ’ዶ ዝብል ፈኲስ ዕላል እንተዘይኮይኑ፡ ከም’ቲ ዝደልዮን ዝምነዮን እከለ ዝተባህለ ውድብ’ኮ ውሽጣዊ ሓድነት ኣለዎ፡ ብተግባር ከኣ ጽቡቕ ንጥፈታት ይገብር’ዩ። ተስፋ ዘለዎ’ዩ። ውድብ ክስቶን ክስቶን ድማ ተመሓዝዮም ክኸዱ ጸኒሖም፡ ደረጃ ብደረጃ ዝነበሮም ፍልልያት ኣብልዮም ናብ ፍጹም ሓድነት በጺሖም ኢሉ ዘበስረኒ ስለዘይረኸብኩ፡ ካብኡ ዝብገስ ክኸውን ይኽእል እነሆ ናይ ጥዕና ጸገም ገይረ። ውልቃውን ህዝባዊ ፖለቲካዊ ጥዕናን ስኢነ ይሳቐ ኣለኹ። እሞ ኣሕዋት ኣብ ተመሳሳሊ ተገዳስነትን ስቓይን እንተሃሊና፡ ካብ’ዚ ከመይ ንገላገል ልብና ኣንጽሂና ኮፍ ኢልና ብዘይነሓፍነት ንበሃሃለሉ፡ ንዛተየሉ ቅልጡፍ መፍትሒ ንድለየሉን። ንዓይ ዘይርደኣኒ ንሳትኩም ግን ተንብብዎ ዘይንቡር ተርባጽ የርኢ እንሃሊየ ድማ ተዓገስ ዝብል ምኽሪ ሃቡኒ። ሃገር ከም ሃገር ለባም ቀላሲ ከምዘይብላ፡ ኣብዘይጽቡቕ ኩነታት እናሃለና ጽቡቕ ከምዘለና ክንመስል ምፍታን ግን ናይ ጥዕና ኮይኑ ኣይስመዓንን።
በቲ ኣዕናዊ መንግስታዊ ጉጅለ ዝቃላሕ ዳርጋ ኩሉ ክብል እደፍር ኣብ ባይታ ዘየለ፡ ኣብ ክብረት መሰልን ረብሓን ህዝብታት ዝኾነ ኣወንታ ዘይብሉ፡ ተለኣኣኽቲ ናይ’ቲ ሰብኣይ ኣብ ወረቐት ዘስፍርዎ ንምልኪ ዘቆናጁ ናይ ሓሶት ጸብጻባት ንዓመታት ሰሚዐዮስ ፍጊዕ ኢሉኒ። ካሴት እናደጋገሙ ዘቕርብዎ ወተሃደራዊ ስርሒታት፣ ኣብ’ዚ መዋእል’ዚ ጅማውቶም ዘይተረረ ሕጻናትን ብዕድመ ዝደፍኡ ሽማግለታትን ብጭዃሮን ባዴላን ናብ ዓዶም ዘእቱ ጽርጊያ ሰሪሖም፡ ንዘመናት ከሳቕዮም ዝጸንሐ ጸገም ፈቲሖም፡ ምርጫ ደያኑ ኣመሓደርቲ ዓድን ከባቢያዊ ምምሕዳራትን ብደሞክራስያዊ ኣገባብ ተሰላሲሉ፡ ነበርቲ ሳላ ነጻነትናን መንግስትናን መራሕትና ብደሞክራስያዊ መንገዲ ክንመርጽ ብምኽኣልና ምስገና ንመንግስትናን ፈጣሪናን ክብሉ ገሊጾም፣ ክልተ ሜጋ ዋት ካብ ሓይሊ ጸሓይ ኣፍሪና …. ወዘተ ዝብል ወረ ምስማዕ ሰልችዩኒ።
ናብ መርበብ ኢንተርኔትን ማሕበራዊ መራኸቢታትን ገጸይ እንተጠመትኩ ድማ ዝተፈላለየ ኣስማትን ሽፋናት ዝተጠቕማ ደገፍቲ ኢሳያስ፡ መንግስቲ ኤርትራ ከም’ዚ ዝበለ ኣዋጅ ኣውጺኡ፡ ፕረሲደንት ኢሳያስ መግለጺ ሂቡ፡ ንስርዓት ወያነን ምምሕዳር ኣሜሪካን ኣይገደፈሎምን ልሕስ ኣቢልዎም። ቁጠባ ኤርትራ ደረጃ ብደረጃ ይዓቢ ከምዘሎ፡ ጸዋር ህዝቢ ኤርትራ ሳለ መንግስቱን ጻዕሩን ጸጊቡ ይሓድር ከም ዘሎ፡ ንገስጋስ ሃገራዊ ቁጠባና ዝድርዕ ምድላዋት ተጻፊፉ ምህላውን ሓቢሩ። ሃገረ ኢትዮጵያን መንግስቲ ኢትዮጵያን ኣብ ሓደጋ ኣለው። ከምኡ ከም ዝኸውን ከኣ ክቡር ፕረሲደንት ኢሳያስ ኣፈወርቂ ኣቐዲሙ ኣተንቢሁ ነይሩ’ዩ። ኩቡር ፕረሲደንት ሃገረ ኤርትራ ንሽግር ዞባናን ዓለምናን ጠንቁን መፍትሒኡን ዝምልከት ሰፊሕን ሃናጽን መግለጺ ሂቡ ዝብል ምስ ዘቤታዊ ጸገምናን ኣፈታትሓኡን ተዘማድነት ዘይብሉ ሃጠው ቀጠው መሊኡ ይጸንሓኒ።
እዋእ ከም’ዚ ኢልካ ደኣሞ ቀጻልነት ህዝብን ሃገርን ከመይ ክረጋገጽ ይኽእል? ካን ኮይኑና ኣይነድምዕ ኣይነስምዕ ኮይና ኣለና ማለት ድዩ ኢለ ድማ ነብሰይ ይሓትት። ርጡብ መልሲ ግን ኣይረክብን። እሞ ዝተፈተኹም ኣሕዋትን ኣሓትን ደጊመ ክሓተኹም እዚ ከም’ዚ ዝበለ ፖለቲካዊ ውድቀት ምንጩ ካበይ’ዩ? ወድዓዊ ድዩ? ወድዓዊ እንተኾይኑ መን’ዩ? ብኸመይ’ከ ይግለጽ? ባዕላዊ ድዩ? ባዕላዊ እንተደኣ ኮይኑ’ኸ ብኸመይ ይግለጽ? ንምርዳኡ ሓርቢቱኒ። ኣንጻር መላኺ መንግስታዊ ጉጅለ ዝተወደቡ ሓይልታት ዝረአ ንጥፈታት የብሎምን። መብዛሕቲኦም ብኣድማዕነት ግቡኦም ይገብሩ ከምዘይለው ይኣምኑ። ግን ከኣ ካብ ቁጽጽርና ወጻኢ ብዝኾነ ወድዓዊ ጸገም’ዩ ክብሉ ይስምዑ። ሕራይ ወድዓዊ ጸገም ይሃሉ ኣብ ኩሉ ንጥፈታቶም ድዩ ጸቕቲ ዝገብር? ምሉእ ንምሉእ ኢድን እግርን ዝኣስር፡ ኣለኹ እናበልካ ቀስ ብቐስ ዘሕቅቕ ድዩ? ገለ ካብ መደባቶም ካብ ቁጽጽሮም ወጻኢ ይጎናደብ፡ ብቐጥታ ብወድዓዊ ኩነታት ዘይጽሎ ብውሽጣዊ ኩነታቶም ጥራሕ ኣብ ዝሰላሰል ስራሓት ፍኒሕኒሕ ዘይብልሉ ምኽንያት እንታይ’ዩ?
ወድዓዊ ኩነታት ክንዲ ዝኾነ ይትረር፡ ሎሚ ሳላ ዘመናዊ መራኸቢታት ኣብ ውሻጠኻ ኮይንካ ሃናጺ ሓሳባት ናብ ማስ ወይ ሓፋሽ ከተመሓላልፈሉ እትኽእል ሓጋዚ እዋን’ዩ። ፍልልያቶም ንምንጻር ምጽባብን ምምሕዳርን ዘይላዘብሉ፡ ንሳቶም እንተዘይክኢሎም ለባማት ኣማኻርቲ ዘይጽውዕሉ? ጠንቂ ናይ’ዚ ከም’ዚ ዝበለ ፖለቲካዊ ውድቀት ተናጻጊ ናተይ ስምዑ በሃሊ ደላዪ ዝና ድሑር ባዕላዊ ሽግር ‘ምበር ዘይስገር ወድዓዊ ጸገም’ዩ ኣብ ዝብል መደምደምታ ክበጽሕ ኣየኽእለንን።
ዝኸበርኩም ኣሕዋትን ኣሓትን ብደም ዝመጽአት ንኽትነብረላ ምችእቲ ዝኾነት ሃገር እናሃለወትና፡ ብሰር’ዚ ናይ ዓዋሉ ምትእኽኻብ ዝኾነ ጉጅለን፡ ኣብ ፖለቲካዊ ኣረኣእያ ተሰሪቱ ብሓላፍነት ናይ ምብህሃል ባህሊ ዘየጥረይ ተመክሮ ደለይቲ ደሞክራስያዊ ለውጥን ሃገር ዘይብሎም ክንከውን፣ ኣብ ዝኸድናዮ ከላ እዚኣቶም እናተበሃልና እናተጨልገምና ክነብር ኢዶ ኣይጽቡቕን። ዘኹርዕ ታሪኽን ባህልን እናሃለወና መንነት ዘይብሎምን ክንከውን ደቅና ከም ዘርኢ ሽንፋእ ኣብ ፈቖዶ ተበቲኖም ከባይ ዝመጽኡ እናተባህሉ ክነዓቑን ርእሶም ኣድኒኖም ክኸዱን አረ ዘሕፍር ብታሪኽ’ውን ዘሕትት’ዩ። ገለ ኣብ ምዕራባዊ ዓለም ምስ በጻሕና ብዝረኽብናዮ ተነጻጻሪ ሰላምን እንጀራን ባዕላ ትፈልጥ ኤርትራ፡ ባዕሉ ይፈልጥ ህዝቢ ኤርትራ ኣብ ዝብል መደምደምታ ዝበጻሕና ከይንህሉ’ውን ስኽፍታ ኣለኒ። ናቱ ዘይብሉ ክብሪ ከምዘይብሉ ግን ክንዝክር ይግባእ።
ብገለ ሰባት ኣብ ኤርትራ ብሰላምን ምንባር እንተስኢነ፡ ኣብ ዝኸድክዎ ሃገር ምስ ዝጸንሓኒ ህዝቢ ተሰማሚዐ ክነብር ይኽእል’የ ጸገም የብለይን ዝብል በጨቕታ’ውን እሰምዕየ። እዚ ካብ ሓቂ ዝረሓቐ’ዩ ዝብል ሚዛን ኣለኒ። ምኽንያቱ ምስ ወለዱ፣ ኣሕዋቱን ኣሓቱን ዘይሰማማዕ፡ ርስሓት ገዛኡ ንምጽራይ ድልዊ ዘይኮነ ባህርን ኣተሓሳስባን ኣብዘይፈልጦ ሃገርን ምስ ዘይፈልጦም ሰባትን ተኸኣኢሉን ተጻዊሩን ብሰላም ክነብር ዘይሕሰብ’ዩ። ወዲ-ሰብ’ኮ ተለዋዋጢ ቃል ‘ምበር ተለዋዋጢ ባህሪ የብሉን። እንተደልየ ከም’ዚ ይኸውን እንተዘይደልየ ከም’ዚ ይኸውን ዝበሃል ባህሪ የለን። እንተ ኣወንታ እንተ ኣሉታ ሓደ ሰብ ሓደ ባህሪ’ዩ ዘለዎ። ስለዚ ኣነ ብኩነታትና ይፈርሕ ኣለኹ። ሻቕሎተይ ይዓቢ ኣሎ። ከይንሰርሕ ከይንዓቢ ወድዓዊ ጸገም ተጽዕኖ ኮይኑና ከቢዱና ዝበሃል፡ ጉልባብ ንባዕላዊ ድኻም ‘ምበር ዝእመን ምኽንያት ኮይኑ ይረኽቦ የለኹን።
መራሕቲ ውድባት እንተዘይነፍዑ ኣባላት ውድባት ፍኒሕኒሕ ክብሉ ስለምንታይ ኢሎም ክሓቱ ይግባእ። ኣባላት ውድባት እንተደቀሱ በርገስ ማሕበራት ብስም ህዝብን ሃገርን ፖለቲካዊ ውድብ መስሪትኩም ከም’ዚ ዝበለ ኣዋጅ ኣውጺእኩም ነይርኩም፡ ትሰርሕሉ የለኹምን እንታይ ምኽንያትኩም ዝብል ሕቶ ከልዕሉ ይግባእ። ስቪክ ማሕበራት ተጽዕኖ ክገብሩ እንተዘይክኢሎም እቲ ዘይተወደበ ህዝቢ ብሓፈሻ ኣብ ውሽጡ ዘሎ ብውልቀታት ዝግለጽ ብሉጽ ዓቕሚታት ድምጹ ከስምዕ እንተይ ኮይንኩም ክብል ኣለዎን ይግባእን። መዓስ ሎሚ።
ዓንደ ማርያም ካብ ኡጋንዳ
ብሓልዮት ደሞክራስያዊ ግንባር ሓድነት ኤርትራ ዝፍኖ ድምጺ ሰላምን ደሞክራስን ኤርትራ፡ 12-02-2018


text:
Welcome tigrinya
ምምካት ነቶም ኣብ ምእታው ናይ ስራሕ ዓለም ዘለዉ መሰናኽላት
- ኣብ ሄሰን ትነብሩ ስደተኛ ኢኹም፧
- ስራሕረኺብኩምባዕልኹምነብስኹምክትክእሉደሊኹም፧
- ብዛዕባ መንበርን መንበሪ ፍቓድን ክትሓቱ ትደልዩ፧
ኣብ ጀርመን ከም ስደተኛ መጺእኩም ኣብዚ ክትነብሩ ምስ ትደልዩ፡ ብዙሕ ከተማልእዎ ዘለኩም
ነገራት ይጽበየኩም እዩ። ንሳቶም ድማ ኣብ ሓዲሽ ባህሊ ኣንፈትካ ምፍላጥ፡ ሓዲሽ ቋንቋ
ምምሃር፡ ብናይ ዑቕባ መስርሕ ምሕላፍ፡ ናይ መንበሪ ፍቓድን ምስኡ ዝተሓሓዝን ናይ ስራሕ
ፍቓዳት ምንጻር፡ ስራሕ ምድላይ ዝኣመሰሉ እዮም። ንሕና ድማ ኣብተን ቀዳሞት ኣገዳሲ ስጉምቲ
ኣብ ስራሕ ዓለም ምእታው ክንተሓባበረኩም ድሉዋት ኢና። እቲ ናትና ኣበርክቶ ተጠቐሙሉ
ኢኹም።
ኣማኸርቲ ናይ BLEIB in Hessen II ዘይዝኾነክፍሊትኩምንብምስጢርንምኽሪይህቡ።
በዚ ኣገባብ ድማ ንተሓባበረኩም
- ውልቃዊ ኣማኻሪኹም ኩሉ ግዜ ክተሓባበረኩም ቅሩብ እዩ። እቲ ንስኹም ትደልይዎን ምስ
ክእለትኩምን ኣፋፍኖትኩምን ዝተሓሓዝ ስራሕ ምሳኹም ኮይኑ ጥቡቕ መጽናዕቲ ብምግባር
ዕድላት ሞያታት ከርእየልኩምን ክረኽበልኩምን ይኽእል እዩ። ኩነታት መነባብሮኹምን ዘለኹሞ
ኩነታትኩም ውን ኣብ ግምት የእቱ።
- ኣብ እዋን መስርሕ ናይ ዑቕባኹም ኮነ ብድሕሪኡ ደገፍና ኣለኩም።
- ምስ ምትሕብባር ኣባላት IQ- ኣማኸርቲ፡ሞያዊትምህርትኹምኣብዓድኹምዝገበርኩሞኣብዚ ዓዲተቐባልነቱንኽረክብጻዕርታትነካይድ።
- ናይስራሕዕድላትንናይትምህርቲምቕጻልተኽእሎንዝሓዘሉዝተፈላለዩሓበሬታታትካባና ትረኽቡ።
- ስራሕንኽትረኽቡእውንብክኢላታትንብናይኣደላልያስራሕትረይኒንግንቅሩባትከምትኾኑ ንገብር።
- መታንከስርሓኩምዝኽእልትካልብቐጥታክትረኽቡ፡ናብቶምነዚስርሖምኣካላትነራኽበኩም።
- ኣድላይነት ምስ ዝህልዎ ድማ፡ ስራሕ ኣብ ትጅምሩሉ እዋን ኮነ ኣብ ልምምድ ኣብ ዘለኹምሉ
እዋን ምሳኹም እንዳ ከድና ነተባብዓኩም።
ቀጻልነት ዘለዎ ዓወታት ኣብ ሂወትኩም እቲ ነዓና ኣዝዩ ዘገድሰና ነገር እዩ።
ከከምእቲዝተቐበልኹምንዝተወሃበኩምወረቐትንዝተፈላለየናይስራሕንስልጠናንተኽእሎእዩ ዘሎ።እተንናይመጀመርያስጉምቲግንመብዝሕትኡግዜፕራክቲኩምወይሞያዊስልጠና፡ናይ ቋንቋትምህርቲ፡ወይድማንስራሕዝዓለመቀጻልነትትምህርቲዝኣመሰሉእዮም።ኣብዚመዳይ ድማዝተፈላለዩዓይነታትስልጠናንናይቋንቋትምህርትንቀረባትኣብስራሕዓለምከእትወኩም ዝኽእልመደባትኣለዉ።


text:
ፓትርያሪክ ቤተ ክርስትያን ኦርቶዶክስ ተዋህዶ ኢትዮጵያ ርእሰ ሊቃነ ጳጳሳት ዘኢትዮጵያ፣ ሊቀ ጳጳስ ዘኣክሱም ወጨጌ ዘመንበረ ተኽለሃይማኖት ብጹእ ወቅዱስ ዶክተር ኣቡነ ጳውሎስ ሎማዓንቲ ነሓሰ 10 ወጋሕታ ሰዓት 11 ካብዛ ዓለም ተፈልዮም፡፡
ቤት ጽሕፈት ፓትርያሪክ ቤተ ክርስትያን ኦርቶዶክስ ተዋህዶ ኢትዮጵያ ኣብ ዘውፀኦ መግለፂ ስነ ስርዓት ቀብሪ ኣቡነ ጳውሎስ ማዓዝን ኣበይን ከምዝፍፀም ከፍልጥ እየ ኢሉ’ሎ፡፡
ብጹእ ወቅዱስ ኣቡነ ጳውሎስ ብ1928 ኣብ ዓድዋ እንዳ ኣባ ገሪማ ተወሊዶም፡፡ ካብ ድይቁና ክሳብ ማእረገ ምንኩስና ኣብ ገዳም ኣቡነ ገሪማ ተማሂሮም፡፡
ብድሕሪኡ ኣብ ኣዲስ ኣበባ ኣብ ዝርከብ ኮለጅ ቅድስተ ስላሰ ትምህርቲ ስነ መለኮት ኣማዕቢሎም፡፡ ኣብ ዘበነ ስርዓት ደርጊ ንዝተወሰኑ ዓማውቲ ታኣሲሮም እዮም፡፡
ቀፂሎም ናብ ኣሜሪካ ብምኻድ ኣብ ዮል ዩኒቨርሲቲ ብባችለር ኦፍ ዲቪኒቲ ማለት እውን ብልዑል መለኮታዊ ትምህርቲ ተመሪቖም፡፡ ከምኡ’ውን ኣብ ፕሪንስተን ዩኒቨርሲቲ ብፍልስፍና ዶክትሬት ዘጽነዑ ዓብዪ ኢትዮጵያዊ ምሁር ምንባሮም ታሪኽ ህይወቶም ይገልፅ፡፡
ኣቡነ ጳውሎስ ፕሬዚደንት ቤት ምኽሪ ኣብያተ ክርስትያን ዓለም፣ ናይ ክብሪ መራሒ ሃይማኖት ንሰላምን ኣምባሳደር ሰላምን ምንባሮም እውን ይፍለጥ፡፡
ንተወሳኺ ጸብጻብ ኣብ ናይ ሎሚ ዜናና ተኸታተሉ፡


text:
በስመ ኣብ ወወልድ ወመንፈስ ቅዱስ አሐዱ ኣምላክ ኣሜን!!
ናብ ፍርቂ ጾም ዘብጽሓና ልዑል እግዚኣብሔር ኣብ ትንሳኤኡ ብሰላም የብጽሓና!!
ናይ ማቴዎስ ወንጌል 24
፩ - ኢየሱስ ካብ ቤተ መቕደስ ወጺኡ ኸደ፡ ደቀ መዛሙርቱ ድማ ህንጻ ቤተ መቕደስ ኬርእይዎ ናብኡ ቐረቡ።
፪ - ንሱ ግና መሊሱ፡ እዚ ዅሉስ ትርእይዎዶ ኣሎኹም? ኣብዚ ዘይፈርስ እምኒ ኣብ ልዕሊ እምኒ ኣይኪተርፍን
ኢዩ፡ እብለኩም ኣሎኹ፡ በሎም። ፫ - ኣብ ደብረ ዘይቲ ተቐሚጡ ኸሎ፡ ደቀ መዛሙርቱ ብሕት ኢሎም፡ እዚ
መኣዝ ኪኸውን ኢዩ? ትእምርቲ ምምጻእካን መወዳእታ ዓለምንከ እንታይ ኢዩ? እስኪ ንገረና፡ እናበሉ ናብኡ
ቐረቡ። ፬ -ኢየሱስ መሊሱ በሎም፡ ሓደ እኳ ኸየስሕተኩም ተጠንቀቑ። ፭ -ኣነ ክርስቶስ እየ፡ እናበሉ ብዙሓት
ብስመይ ኪመጽኡ ኢዮም እሞ፡ ንብዙሓትውን ኬስሕቱ ኢዮም። ፮ -ውግእን ወረ ውግእን ክትሰምዑ ኢኹም።
ርኣዩ፡ ኣይትሰምብዱ፡ እዚ ዅሉ ኪኸውን ብግዲ ኢዩ፡ ግናኸ መወዳእታ ገና ኢዩ። ፯ - ህዝቢ ናብ ህዝቢ፡
መንግስቲውን ናብ መንግስቲ ኺለዓል ኢዩ። ኣብ በቦታኡ ድማ ጥሜትን ፌራን ምንቅጥቃጥ ምድርን
ኪኸውን ኢዩ። ፰ - እዚ ዅሉ ግና መጀመርታ ቕልውላው ኢዩ። ፱ - ሽዑ ንመከራ ኣሕሊፎም ኪህቡኹምን
ኪቐትሉኹምን ኢዮም። ብዛዕባ ...full article here >>


text:
ዋና መምረፂ
ሓገዝቲ ሰነዳት
ሕትመታት
ክለባት ግብሪ ንልምዓት ኣብያተ ትምህርቲ ተጠናኪረን ክከዳ ከም ዘለወን ቢሮ ትምህርቲ ኣፍሊጡ፡፡
ቢሮ ት/ቲ ክልል ትግራይ ዳይሬክቶሬት ትግበራን ስርዓት ትምህርቲ ብዝተፀሓፈ ደብዳቤ መሰረት ኩለን ኣብያተ ትምህርቲ ትግራይ ክለብ ግብሪ ንልምዓት ኣብ ትሕቲ ስነ-ዜጋን ስነ- ምግባርን ኣጠናኪረን ንክሰርሓ ክምዘለወን ካብ ጥቅምቲ 22/2010 ዓ/ም ጀሚረን ንክንቀሳቐሳ ብደብዳቤ ኣፍለጡ፡፡
ኣብ በዓል መዚ ልምዓት እቶት ክልል ትግራይ ወናኒ ኣውራ ከይዲ ስራሕ ትምህርትን ስልጠናን ኣይተ በላይ ገ/ወልድ ከም ዝገለፅዎ በዓል መዚ ልምዓት እቶት ክልል ትግራይ ምስ ቤሮ ት/ቲ ብዝገበሮ ምርድዳእ ተማሃሮ ኣብ ዕብየት ፍቅሪ ሃገር ዓብይ እጃም ኣሎዎም፡፡ ተማሃሮ ንባዕሎም እናተሃነፁ ወለዶምን ከባቢኦም ረብሓ ግብሪ ኣናምሀሩ ልምዓት ሃጎሮም ዘዕብይሉ ክለብ ግብሪ ንልምዓት ተጠናኪሩ ክቕፅል ከም ዘሎዎ ድሕሪ ምግላፆም ኣይተ በላይ ገ/ወልድ ኣብ ስራሕ ንዘይፀነሓ ክለባት ድሕሪ እዚ ደብዳቤ ምስዳዱ ቤሮ ት/ቲ ሙሉእ ንሙሉእ ናብ ስራሕ ክኣቱ ከም ዘለዎም ኣተሓሳሲቦም፡፡
- ንደረጃ ‘ለ’ ኸፈልቲ ግብሪ ናይ ግብሪ መኽፈሊ እዋን ካብ ሓምለ 01/2008 ክሳብ ጳጉሜን 05/2008 ምዃኑ፣
- ንደረጃ ‘ሀ’ ኸፈልቲ ግብሪ ናይ መኽፈሊ እዋን ድማ ካብ ሓምለ 01/2008 ክሳብ ጥቅምቲ 30/2009 ምዃኑ እንዳዘኻኸርና ግብሪ ብእዋኑ ብምኽፋል ሃገራዊ ግቡእና ንዋፃእ፡፡
በዝሒ ጎብነይቲ
We have 34 guests and no members online


text:
ላዕለዋይ መሪሕነት ሰልፊ ናህዳ ምስ መሪሕነት ውድብ ዓፋር ቀይሕ ባሕሪ ርክብ ኣካይዱ፣
ላዕለዋይ መሪሕነት ሰልፊ ናህዳ ምስ መሪሕነት ዲሞክራስያዊ ውድብ ዓፋር ቀይሕ ባሕሪ ርክብ ኣካይዱ፣
ኣብቲ ትማሊ ዕለት 15 ሰነ 2017 ዓ/ም ዝተካየዶ ርክብ፡ ንህሉዉ ኩነታት ቃልሲ ኤርትራ ድሕሪ ምድህሳስ ንዝምድናታት ክልቲኡ ሓይልታት ኣመልኪቶም ኣብ ዝዘተይሉ፡ ኣብዚ ዝሓለፈ እዋናት ምስቶም መንቀሊ ምኽኒያቶም ንሶም ጥራይ ዝፈልጥዎ ካብ ሰልፊ ናህዳ ኤርትራ ብምኹራይ፡ ዘይሕጋውን ዘይሓላፍነታውን ኣካይዳታት ኣብ ርእሲ ምኻድ፡ ኣብ ታሪኻት ቃልሲ ዘይተራእየ ብመሪሕነታት ዝተነድቀ ውጺኢት ዋዕላ ሒዞም ኣብ ዝወጹሉ ኣብ ሃገረ ሱዕዲ ዓረብ ከተማ መዲና ብቁንጣሮ ውልቀ ሰባት ኣብ ዝተጸወዐ ዋዕላ ኣባል መሪሕነቶም ዝኾነ ነስረዲን መሓመድ ዓሊ ምስታፉ፡ ውልቃዊ ድልየቱ ምዃኑን፡ ንውድብ ዘይውክል ምንባሩን ብሰፊሕ ድሕሪ ምብራህ ነቲ ዘይሸርዒያ ካብ ውድብ ዘፈንጸገ ኣካል ብስም ውድብና ውድብ ቀይሕ ባሕሪ ዓፋር ወኪለ ኢሉ ምስታፉ ኣብ ክልቲኡ ሓይልታት ኣሉታዊ ነገራት ከስዕብ ምጽንሑን ብምግምጋም፡
እዚ ዓይነት ከይዲ ምስ እስትራተጂካዊ መሓዛ ቃልስና ዝኾነ ሰልፊ፣ ሰልፊ ናህዳ ኤርትራ ምፍጻሙ ኣዝዩ ከምዘሕዘነናን፡ ስለዝኾነ ድማ ብስም ውድብ ቀይሕ ባሕሪ ዓፋር ጌጋ ምንባሩን እቲ ውድብ ሕጅን ቅድምን ምስቲ ሕጋዊ ወገን ሰልፊ ኢዩ ዘሎ ብምባል ኣቦ ወንበር ውድብ ቀይሕ ባሕሪ ዓፋር ሓው ኢብራሂም ሃሩን ገሊጹ።
ኣስዒቡ ሓው ዓብዱራሕማን ጣሃ ኣቦ ወንበር ሰልፊ ናህዳ ኤርትራ ንታሪኻዊ ምዝድናታት ህዝቢ ዓፋርን
ህዝቢ ጀበርትን ኣመልኪቱ ኣብ ዝገለጸሉ እዞም ክልተ ኣህዛብ እዚኦም ታሪካዊ ምትእሳስር ዘለዎም ኣሕዋት ምዃኖም ብምንጻር ኣብዚ ነዞም ህዝብታትን ህዝቢ ኤርትራ ጸሚዱ ዘሎ ደምኛ ጸላኢ ግበታዊ ስርዓት ህግደፍ ኣብ ምምካት ዝካየድ ዘሎ ቃልሲ ክልቲኡ ውድባት ብሓባር ኣብ ኩሉ መዳይ ተደጋጊፉ ክምክት ሙዃኑ ኣረጋጊጹ።
ኣብቲ ዝተገበረ ርክብ፣ ሓርበኛ ኣቦ ቃልሲ ዝኾነ ሓው ኢስማዒል መሓመድን፣ ሓው ኢማም ኣቡበከር
ዝርከቦም ኣባላት መሪሕነታት ሰልፊ ናህዳ ኤርትራ ተረኺቦም ነይሮም።
ክፍሊ ዜና ሰልፊ ናህዳ ኤርትራ
16 ሰነ 2017


text:
ማር.10:1-12
ኢየሱስ ካብኡ ተላዒሉ ናብ ሃገረ ይሁዳ ናብ ማዕዶ ዮርዳኖስ ከደ። ከም ብሓድሽ ከአ ብዙኅ ሕዝቢ ናብ ኡ ተአከበ፥ ከም ልማዱውን መሃሮም። ፈሪሳውያን ድማ ምእንቲ ኺፍትንዎ መጺኦም “ሰብአይ ንሰበይቱ ኺፍትሓዶ ግቡእ እዩ፧” ኢሎም ሓተትዎ። ኢየሱስ ድማ “ሙሴ እንታይ አዘዘኩም፧” ኢሉ መለሰሎም። ንሳቶም ከአ “ሙሴስ መፍትሕአ ጽሑፍ ጽሒፍና ክንፈትሓ ፈቒዱልና እዩ” በልዎ።
ኢየሱስ ከአ ኸምዚ በሎም፦ “ሙሴስ ብትሪ ልብኹም እዩ እዚ ትእዛዝ እዚ ዝጸሓፈልኩም። ካብ መጀመርታ ፍጥረት ግና አምላኽ ሰብ አይን ሰበይትን ገይሩ እዩ ዝፈጠሮም። ስለዚ ሰብ አይ አብኡን አዲኡን ኃዲጉ ምስ ሰበይቱ ይወሃሃድ። ክልቲኦም ድማ ሓደ አካል ይኾኑ፤ ስለዚ ድማ ሓደ አካል እዮም እምበር ክልተ አይኮኑን። እምበአርከስ ነቲ አምላኽ ሓደ ዝገበሮ ሰብ አይፍለዮ።” አብ ቤት ከአ ደቂ መዛሙርቱ ብዛዕባ እዚ ነገር እዚ ኻል አይ ጊዜ ሓተትዎ። ንሱ ድማ “እቲ ሰበይቱ ፈቲሑ ኻልእ ዜእቱ፥ አብ ልዕሊአ ይዝሙ። እታ ሰብ አያ ፈቲሓ ኻሊእ እተእቱ ድማ ትዝሙ” በሎም።
ዮሓ.17:20-26
‘ምእንቲ እቶም ብቓሎም ብኣይ ዚኣምኑ ድማ እምበር ምእንቲ እዚኣቶም ጥራይ ኣይኮንኩን ዝልምን ዘለኹ። ኦ ኣቦ! ንስኻ ከም ዝለኣክካኒ ዓለም ምእንቲ ኽትኣምንሲ፥ ኩላቶም ሓደ ምእንቲ ኺኮኑ፥ ከምቲ ንስኻ አባይ ዘሎኻ አነውን አባኻ፥ ከምኡ ድማ ንሳቶም አባና ም እንቲ ኺኾኑ፥ እልምን አሎኹ። ንሕና ሓደ ኸም ዝኾንና ንሳቶምውን ሓደ ምእንቲ ኺኾኑ እቲ ዝሃብካኒ ኽብሪ ሃብክዎም። እዚ ድማ ኸምቲ አነ አብአቶም ንስኻውን አባይ ዝኾንካ፥ ንሳቶምውን ብሓድነት ፍጹማት ምእንቲ ኪኾኑ፥ ከሙኡ ድማ ንአይ ከምዝለአኽካኒ፥ በቲ ዘፍቀርካኒ ፍቕሪውን ንአአቶም ከም ዘፍቀርካዮም ዓለም ምእንቲ ክትፈልጥ እዩ። ኦ ኣቦ፥ ቅድሚ ምፍጣር ዓለም ስለ ዘፍቀርካኒ፥ እዞም ዝሃብካኒ ኸአ ነቲ ዝሃብካኒ ኽብሪ ምእንቲ ኺርእዩ፥ አብቲ አነ ዘለኽዎ ንሳቶምውን አብኡ ኺህልዉ እደሊ አሎኹ። ኦ ጻድቕ አቦ! ዓለም አይፈለጠትካን፥ አነ ግና ፈሊጠካ አሎኹ። እዚአቶምውን ንስኻ ኸም ዝለአኻኽካኒ ፈሊጦም አለዉ። እታ ንአይ ዘፍቀርካኒ ፍቕሪ አብአቶም ምእንቲ ኽትህሉ፥ አነውን አብ አቶም ምእንቲ ኽነብር፥ ስምካ አፍሊጠዮም አሎኹ፥ ከፍልጦምውን ኢየ።
ዮሓ.17:11-19
ደጊም ኣነ ኣብ ዓለም ኣይነብርን ኢየ። ንሳቶም ግና ኣብ ዓለም ኣለዉ፥ አነውን ናባኻ እመጽእ አለኹ። ኦ ቕዱስ አቦ! ነቶም ዝሃብካኒ ኸማና ሓደ ምእንቲ ኽኮኑ ብስምካ ሓልዎም። ኣነ ምስኣታቶም ከለኹ በቲ ዝሃብካኒ ስምካ ሓሎኹዎም፥ ከምኡውን ተኸናኸንክዎም፥ እቲ ቕዱስ ጽሑፍ ምእንቲ ኺፍጸም ብዘይካ እቲ ወዲ ጥፍአት ካብአቶም ሓደ እካ ዝጠፍአ የልቦን። ሕጂ ግና ናባኻ እመጽእ አሎኹ፥ ሓጎሰይ አብአቶም ምእንቲ ኪፍጸም ድማ እዚ አብ ዓለም እዛረብ አሎኹ።
አነ ቓልካ ሃብክዎም፥ ከምቲ አነ ናይ ዓለም ዘይኮንኩ ንሳቶምውን ናይ ዓለም አይኮኑን እሞ፥ ዓለም ጸልአቶም፡፤ ካፍቲ ኽፉእ ክትሕልዎም እምበር ካብ ዓለም ክትወስዶም አይኮንኩን ዝልምን ዘሎኹ። ከምቲ አነ ናይ ዓለም ዘይኮንኩ ንሳቶምውን ናይ ዓለም አይኮኑን። በቲ ሓቂ ቐድሶም፥ ቃልካ ሓቂ እዩ። ከምቲ ንዓይ ናብ ዓለም ዝለአኽካኒ ከም ኡውን አነ ናብ ዓለም ለአኽክዎም፡፤ ንሳቶም ብሓቂ ምእንቲ ኪቕደሱ አነ ንርእሰይ ምእንትኦም እቕድስ አሎኹ::
ዮሓ.17:1-11
ነቶም ኢየሱስ ነዚ ምስ ተዛረበ አዕይንቱ ናብ ሰማይ ቓሕ አቢሉ ኸምዚ በለ፦ “ ኦ አቦ! እንሆ እታ ሰዓት በጺሓ እያ። ወልድ ምእንቲ ኼኽብረካስ ንወድኻ አኽብሮ። ነዞም ምእንቲ ኹላቶም ናይ ዘለዓለም ሕይወት ምእንቲ ኺህቦም ንእኡ አብ ልዕሊ ኹሉ ወዲ ሰብ ሥልጣን ሂበካዮ ኢኻ። ናይ ዘለዓለም ሕይወት ከአ፥ አምላኽ ሓቂ ንስኻ በይንኻ ምኻንካን እቲ ዝለ አኽካዮ ኢየሱስ ክርስቶስ ምኻኑ፥ ምፍልጥ እዩ። አነ ነቲ ኽገብሮ ዝሃብካኒ ግብሪ ፈጺመ አብ ምድሪ አኽቢረካ ኢየ። ኦ አቦይ! ሕጂ ድማ በቲ ዓለም ከይተፈጥረት አባካ ዝነበረኒ ኽብሪ አኽብረኒ። ነቶም ካብ ዓለም ዝሃብካኒ ሰባት ስምካ ገለጽኩሎም። ናትካ ነበሩ፥ ንአይ ሃብካኒ፥ ቃልካውን ሓለዉ። እቲ ዝሃብካኒ ዘበለ ኹሉ ኻባኻ ምኻኑ ሕጂ ፈለጡ።እቲ ዝሃብካኒ ቓል ሃብክዎም፥ ንሳቶምውን ተቐበልዎ። አነ ኻባኻ ከም ዝወፃእኩ ድማ ብሓቂ ፈለጡ፣ ንስኻ ኸም ዝለ ኣኽካኒውን ኣመኑ። ኣነ ምእንትኦም እልምን ኣሎኹ። ናትካ እዮም እሞ ምእንቲ እዞም ዝሃብካኒ እምበር ምእንቲ ዓለምሲ ኣይልምንን ኢየ። ኩሉ ናተይ ናትካ እዩ፥ እቲ ናትካውን ናተይ ኢዩ፥ አነውን አብአቶም ከበርኩ። ደጊም አነ አብ ዓለም አለዉ፥ አነውን ናባኻ እመጽእ አሎኹ። ኦ ቕዱስ አቦ! ነቶም ዝሃብካኒ ኸማና ሓደ ምእንቲ ኪኮኑ ብስምካ ሓልዎም።
ዮሓ.15:9-17
“ ከምቲ ኣቦ ዘፍቀረኒ ኣነውን ኣፍቂረኩም ኢየ፣ ኣብ ፍቅረይ ንበሩ። ከምቲ ኣነ ትእዛዛት ኣቦይ ሓልየ ኣብ ፍቕሩውን ጸኒዐ ዝነብር ዘሎኹ፥ ከምኡ ኸአ ንስኻትኩም ትእዛዘተይ እንተ ሓሎኹም አብ ፍቅረይ ጸኒዕኩም ክትነብሩ ኢኹም። ሓጎሰይ አባኻትኩም ምእንቲ ኺነብር፥ ሓጎስኩምውን ሙሉእ ምእንቲ ክከውንሲ እዚ ነገርኩኹም። ከምቲ አነ ዘፍቀርኩኹም ንስኻትኩምውን ንሓድሓድኩም ክትፋቐሩ ትእዛዘይ እዚ እዩ። ሰብ ካብቲ አብ ክንዲ አዕሩኹ ንሕይወቱ በጃ አኅሊፉ ዚህቦ ዚዓቢ ፍቕሪ የብሉን። ንስኻትኩም እዚ ዝአዘዝኩኹም ዘበለ እንተ ፈጸምኩም አዕሩኸይ ኢኹም። ደጊም ጊላዎት አይብለኩምን እየ፤ ጊልያስ ጎይቱኡ ዚገብሮ አይፈልጥን እዩ፤ አነ ግና እቲ ኻብ አቦይ ዝሰማዕኽዎ ዘበለ ንአኻትኩም ስለ ዘፍለጥኩኹም አዕሩኸይ ኢኹም እብለኩም አሎኹ።
ዮሓ. 15:15
ከምቲ አነ ዘፍቀርኩኹም ንስካትኩምውን ንሓድሕድኩም ክትፋቐሩ ትእዛዘይ እዚ እዩ። ሰብ ካብቲ አብ ክንዲ አዕሩኹ ንሕይወቱ በጃ አኅሊፉ ዚህቦ ዚዓቢ ፍቅሪ የብሉን። ንስኻትኩም እዚ ዝአዛዝኩኹም ዘበለ እንተ ፈጸምኩም አዕሩኸይ ኢኹም። ደጊም ጊላዎት አይብለኩምን እየ፥ ጊልያስ ጎይትኡ ዚገብሮ አይፈልጥን እዩ፤ አነ ግና እቲ ኻብ አቦይ ዝሰማዕክዎ ዘበለ ንዓካትኩም ስለ ዘፍለጥኩኹም አዕሩኸይ ኢኹም እብለኩም አሎኹ። አነ እየ ዝኃረኹኹም እምበር ንስኻትኩም አይኃሬኹምንን። ኬድኩም ፍረ ምእንቲ ኽትፈርዩ፥ ፍሬኹምውን ምእንቲ ነባሪ ኺከውን ሸምኩኹም። ስለዚውን እቲ ነቦ ብስመይ ዝለመንኩምዎ ዘበለ ኪህበኩም እዩ። ንሓድሕድኩም ክትፋቐሩ እዚ እእዝዘኩም አለኹ።
ዮሓን.15.1-8
“ ኣነ ናይ ሓቂ ጉንዲ ወይኒ እየ፡ ተኻሊኡ ኸኣ ኣቦይ ኢዩ። ነቲ ኣባይ ዘሎ ፍረ ዘይፈሪ ጨንፈር ኩሉ ይቑረጾ፤ ነቲ ፍረ ዚፈሪ ዘበለ ጨንፈር ግና ብዙኅ ምእንቲ ኺፈሪ የጽርዮ። ንስኻትኩም ከአ ሳላ እቲ ዝነገርኩኹም ቃል ድሮ ንጹሓት ኢኹም። አባይ ንበሩ፥ አነውን አባኻትኩም ክነብር እየ። ጨንፈር አብቲ ጉንዲ ወይኑ እንተ ዘይነበረ ካብ ርእሱ ኺፈሪ ከም ዘይክእል፥ ንስኻትኩምውን አባይ እንተ ዘይነበርኩም ከምኡ ኢኹም። እቲ ጎንዲ ወይኒ አነ እየ፥ ጨናፍር ከአ ንስኻትኩም ኢኩም፥ እቲ አባይ ዚነብር አነውን አብኡ፥ ንሱ እዩ ብዙኅ ፍረ ዝፈሪ፤ ምኽኒያቱ ብጀካይ ሓንቲ እካ ኽትገብሩ አይትኽእሉን ኢኹም። አባይ ዘይነብር ዘበለ ኸም ጨንፈር ንወፃኢ ተደርቢዩ ይነቅጽ፥ አኪቦም ድማ አብ ሓዊ ይድርብይዎ እሞ ይነድድ። አባይ እንተ ነበርኩም፥ ቃለይውን አባኻትኩም እንተ ኃደረ፥ እትደልይዎ ዘበለ ትልምኑ እሞ ይኾነልኩም። ብዙኅ ፍረ እንተ ፈሬኹም አቦይ በዚ ኪኸብር እዩ፥ ንስኻትኩም ከአ ደቂ መዛሙርተይ ክትኮኑ ኢኹም።


text:
ኤስደለ ንምዕዋቱ ሒዝዎ ዘሎ ህዝባዊ ደሞክራሲያዊ ዕላማታት ምስ ህዝቢ ንምልላይ ኣብ ዘካይዶ ዘሎ ቃልሲ፣ መሪሕ ውድብ ናይ ምፍጣር ኣገዳስነትን ከምኡውን ኣብ ደንበ ተቓውሞ ተዳኺሙ ዝጸንሐ ናይ ሓድነት ጉዕዞን ልዑል ኣቃልቦ ረኺቡ ብተሳትፎ ናይ ህዝብና ተግባራዊ ንምግባር ካብ ማንም ግዜ ንላዕሊ ኣገዳሲ ኮይኑ ስለዘሎ፣ ተዛሪቡ ዘስምዕ ሰሪሑ ዘድምዕ መሪሕ ውድብ ኣብ ምፍጣር...
ደምዳሚ መግለጺ ፍሉይ ኣኼባ መሪሕነት ኤርትራዊ ስምረት ንደሞክራስያዊ ለውጢ (ኤስደለ)
መሪሕነት ኤስደለ፡ ኣብ ቀዲሞት 10 መዓልታት ወርሒ ሚያዝያ 2017 ፍለይ ኣኼባ ኣካይደ። መሪሕነት ኤስደለ ኣብ’ዚ ፍለይ ኣኼባኡ፡ ንህልዊ ዓለማውን ከባብያውን ኩነታትን፡ ንህዝባዊ ዲሞክራስያዊ ቃልስና ዘዎ ትርጉምን፥ ንህልዊ ኩነታት ህዝብና፤ ንኩነታት ጸሊእን ኩነታት ዯምበ ተቓውሞናን፤ ንኩለ-መዲያዊ ጭቡጥ ኩነታት ውድብና ኤስደለን ብዕምቆት ገምጊሙ።
ህዝባዊ ኣኼባ ኤስደለ-ፍራንክፈርት
ህዝባዊ ኣኼባ ኤስደለ-ፍራንክፈርት
ኣብ ሰንበት ዕለት 22 ጥሪ 2017 ኣቐዲሙ ብዝወጸ መደብ መሰረት ካብ ሰዓት 3 ድሕሪ ትሪ ክሳብ ሰዓት 8 ናይ ምሸት ኣገዳሲ ህዝባዊ ኣኼባ ኣካይዱ። እዚ ብውድብና ኤስደለ ዝተጸወዐ ኮይኑ ብኣቦ መንበር ውድብ ኤስድለ ኣቶ ዮሃንስ ኣስመላሽ ክምራሕ ዝወዓለ እዩ::PDF Here
2017 ከ ከምሻምኡዶ ይሕለፍ ወይስ ንድሕነት ህዝብና ንስለፍ?
2017 ከ ከምሻምኡዶ ይሕለፍ ወይስ ንድሕነት ህዝብና ንስለፍ?
2016 ወዲእና ሓዲሽ ዓመተ 2017 ኣብ እንቕበለሉ እዋን ብዘይካቲ ልሙድ ምንዮት ናይ ወዲ ሰብ፡ ጥዕና፡ ቅሳነት፡ ብልጽግና ወዘተ፡ ኣብ ኣእሙሮ ናይ ኩሉ ኤርትራዊ ብጸሎት ይኹን ብሓሳብ ዝወርድን ዝድይብን ነገር ኣሎ።
ሃይማኖታውን ብሄራውን ምፍልላይ ንረብሓ ህግደፍዩ!!
ሃይማኖታውን ብሄራውን ምፍልላይ ንረብሓ ህግደፍዩ!!
ኢሰያስ ኣፈወርቂ ዕድለኛ ኮይኑ ንሕና ኣብ ደንበ ተቓውሞ ዘለና ኣካላት ካብቲ ኣብ ልዕሊ ኢሰያስን መንግስቲ ኢሰያስን እንገብሮ ናይ ቃልሲ ወኒ፡ ኣብ ሕድሕድና እንገብሮ ተጻብኦታት ይዓቢ ኣሎ። ከምኡ ስለዝኾነ ድማ ንሱ ዕድመ ስልጣኑ ክነውሕ ንሕና ድማ ዕድመ ስደትና ክነውሕ ይኸውን ኣሎ።
ብስም ኣሰናዳኢት ሽማግሇ ኤሃባዯሇ፡ ምስጢራዊ ሓበሬታ ተባሂለ ኣብ ጀበርቲ ዶት ኮም ንዝወጸ ጸሇመ ብዝምሌከትን ምዕብሌናታቱን ቁ/2 030117(update)
ዝኸበርኩም ተቓለስትን ደለይቲ ፍትሕን ኤርትራውያን እዚ ኣቲናዮ ዘለና ሓዲሽ ዓመተ 2017 ደንበ ተቃውሞ ኤርትራ ካብ ሕድሕድ ምትህሌሊኽን ቁርቁስን ወጺኡ ኣብ ናይ ሓባር ጸሊኢ ዘተኮረ ቃሌሲ ከካይድ ዘለና ድላትን ነቕ ዘይብሌ መርገጽን እናገለጽና ኣብቲ ብዕለት 10/10/16 ኣውጺእናዮ ዝነበርና መግለጽን ምዕባላታቱን ክንሕብረኩም። ብሙሉእ እቲ ትሕዝቶ ኣብዚ ተወከሱ HERE
መጸዋዕታ ደምሳኤን ኤስደለን ጥቅ 2016
መጸዋዕታ ኤስደለን ደምሳኤን ንደለይቲ ደሞክራስያዊ ለውጥን ፍትሕን ውጹዓት ህዝብታት ኤርትራ!
ዝኽበርኩም ጀጋኑ ተቓለስቲ ህዘብታት አርተራ!!!
ንልዕሊ ፍርቂ ክፍለ ዘመን ታአምራታዊ ብዝኾነ ጀግንነት ተቓሊስና በራውር ደቅና፣ አሓትናን አሕዋትናን ገቢርና፡ ኮታ ሰፍ ዘይብል ኩለ-መዳያዊ መስዋእቲ ከፊልና ዘምጻእናዩ ነጻነት፡ ዑማኾ ብዘይመልኡ ሸፋቱ ጉጅለ ገባቲ ስርዓት ህግደፍ ተመንጢልና ንርከብ፡፡ ድሕሪ'ቲ ዘሕለፈናዩ ነዊሕን መሪርን ጉዕዞ ንሓርነት፡ ብከም’ዚ ዝበለ አደራዕ ክንድበስ ትጽቢትና አይነበረን፡፡


text:
እዋናዊ ዜና – ምልካዊ ስርዓት ኢሳይያስ መድረሳ ኣል ዲያእ ንዝተባህለት ኣብ ኣስመራ እትርከብ ቤት ትምህርቲ ማሕበረሰብ እስላም ንምዕጻው ንዝወሰዶ ስጉምቲ ብምቅዋም መንእሰያትን ህዝብን ሎሚ ድሕሪ ቀትሪ ኣብ ኣስመራ ንዘካየዱዎ ናይ ተቓውሞ ሰልፊ ንምብታን ብርቱዕ ቶኽሲ ከምዝኸፈተ ምንጭታት ሓቢሮም።
ምልካዊ ስርዓት ኢሳይያስ መድረሳ ኣል ዲያእ (ብልማድ ድማ እንዳ ስታዝ በሽር) ተባሂላ ንእትፍለጥ ኣብ ኣስመራ (ኣኽርያ) ንእትርከብ ቤት ትምህርቲ እስላም ንምዕጻው ንዝወሰዶ ዓማጺ ስጉምቲ ብምቅዋም መንእሰያትን ህዝብን ሎሚ ድሕሪ ቀትሪ 31 ጥቅምቲ ኣብ ማእከል ኣስመራ
ምልካዊ ስርዓት ኢሳይያስ መድረሳ ኣል ዲያእ (ብልማድ ድማ እንዳ ስታዝ በሽር) ተባሂላ ንእትፍለጥ ኣብ ኣስመራ (ኣኽርያ) ንእትርከብ ቤት ትምህርቲ እስላም ንምዕጻው ንዝወሰዶ ዓማጺ ስጉምቲ ብምቅዋም መንእሰያትን ህዝብን ሎሚ ድሕሪ ቀትሪ 31 ጥቅምቲ ኣብ ማእከል ኣስመራ ንዘካየዱዎ ናይ ተቓውሞ ሰልፊ ንምብታን ብርቱዕ ቶኽሲ ከምዝኸፈተ ምንጭታት ሓቢሮም።
እቲ ክሳብ ሰለስተ ሽሕ ዝግመት ህዝብን ተማሃሮን ዝተሳተፉዎ ተቓውሞ ነቲጉ ናብ ጽርግያ ዝወጽኣሉ ምኽንያት፡ ምልካዊ ስርዓት ኢሳይያስ፡ ነቲ ቤትምህርቲ ንምህጋር ንዝወሰዶ ስጉምቲ ድሕሪ ምቅዋም ኣብዚ ቅንያት`ዚ ንማሕበረሰብ ናይታ ቤትምህርቲ ኣኪቦም ናይ ብድሆ መግለጺ ንዘስምዑ ሓጂ ሙሳ መሓመድ ኑር ንዝተባህሉ ኣቦ እቲ ስርዓት ትማሊ ምእሳሩ እዩ። ሰልፈኛታት፡ ማይክሮፎን ገይሮም እናጨርሑ እታ ቤትምህርቲ ከይትዕጾ ከምኡ `ውን እቶም ተኣሲሮም ዘለዉ ኣቦ ክፍትሑ ከምዝጸውዑ ድማ ተፈሊጡ።
ብመሰረት እቲ ካብ ኣስመራ ዝረኸብናዮ ሓበሬታ፡ መላእ ኣስመራ፡ ብሕልፊ ድማ እቲ ተቓውሞ ዝተበገሰሉ ከባቢ ኣኽርያ ብሓለዋ ሰራዊት ምልካዊ ስርዓት ህግደፍ ቀውጢ ኮይኑ፡ ብፍላይ ኣብ ኣኽርያ ክሳብ `ዚ እዋን ዚ ሓሓሊፉ ቶኽሲ ክስማዕ ከምዝጸንሐ `ውን ተሓቢሩ።
ቁጽሮም ኳ እንተዘይተፈልጠ ግዳያት ክህልዉ ከምዝኽእሉ እቲ ሓበሬታ ብተወሳኺ ኣሚቱ።
Subscribe ASSENNA YouTube to get Radio Assenna shows on time:


text:
ኣብ ኤርትራ ዝጎሓፍ ዘሎ ቆርበት እንስሳ፡ መርኣያ ህግደፍ ዝኽተሎ ዘሎ ኣዕናዊ ፖሊሲ ምዃኑ ተገሊጹ።
ከምስል ብባድመን ልኡላዊ መሬትን ብዙሕ ክብል ዝስማዕ ጉጅለ ህግደፍ፡ ቁጠባ ኤርትራ ብኩሉ ክርመስ፡ ህዝቢ ብድኽነት ክማስን ናይ ዝኽተሎ ዘሎ ጸረ-ህዝቢ ናይ ዕንወት ፖሊሲ መርኣያ ፡ ኣብ ምንጪ ቁጠባ ሃገር ናቱ ብጽሒት ከበርክት ዝኽእል ቆርበት እንስሳ ዕዳጋ ስኢኑ ንከንቱ ክጎሓፍ ምግባሩ’ዩ ክብሉ በቲ ጉዳይ ሓዘን ዝተሰመዖም ወገናት ሓቢሮም።
ሳላተን ጣልያን ዝደኮነን ፋብሪካታት፡ ካብ እንስሳ ዝርከብ ቆርበት ቅድም ክብል ተመስሪሑ ገለ ኣብ ውሽጢ ሃገር ኣብ ዝተፈላለየ መዓላ ይውዕል ነይሩ፡ ገለ ድማ ንስደድ ተለኢኹ ናይ ወጻኢ ሸርፊ የምጽእ ምንባሩ፡ ካብ ቅድሚ ገለ ዓመታት ጀሚሩ ግን ቆላሕታ ዝገብረሉ ኣካል ስኢኑ፡ ብዘይ ዝኾነ ረብሓ ይጎሓፍ ኣሎ፡ እዚ ከኣ ብመደብ ይስረሓሉ ናይ ዘሎ ኣዕናዊ ፖሊሲ መርኣያዩ ኢሎም።
መንግስቲ እስራኤል ኣብ ሃገሩ ዝርከቡ ኣፍሪቃውያን ስደተኛታት ኣገዲዱ ናብ ሳልሳይ ሃገር ናይ ምብራር ሒዝዎ ዝጸንሐ ኩኑን መርገጽ ከም ዝቐየረ ብወግዓዊ ደብዳቤ ንላዕለዋይ ቤት ፍርዲ እታ ሃገር ኣፍሊጡ።
መንግስቲ እስራኤል ብሓፈሻ፡ ብቀዳማይ ሚኒስተር ናታንያሁ ዝምራሕ ሰልፊ ድማ ብፍላይ፡ ኣብ ልዕሊ ኣፍሪቃውያን ካብ ዘለዎ ኣብ ሕብርን ዘርእን ዝመንቀሊኡ ጽላኣት ተበጊሱ፡ ኣብ ሃገሩ ዝርከቡ ልዕሊ 30 ሽሕ ዝኾኑ ኤርትራውያንን ሱዳናውያንን ስደተኛታት ንገለ ኣብ ቤት ማእሰርቲ ኣእትዩ ከሳቒ፣ ንገለ ኣገዲዱ ናብ ሃገራት ሩዋንዳን ኡጋንዳን ንገለ ድማ ናብ ሃገሮም ከባርር ሒዝዎ ዝጸንሐ ደረቐን ዘይሰብኣውን መርገጽ ከም ዝቐየረ ብወግዒ ምሕባሩ ኣብ’ቶም ስደተኛታት እፎይታ ከም ዝፈጠረ ምንጭታት ድምጺ ሰላምን ደሞክራስን ኤርትራ ካብ’ቲ ቦታ ሓቢሮም።
መንግስቲ እስራኤል ነቲ ኣብ መርገጹ ዝገበሮ ለውጢ ብ24 ሚያዝያ 2018 ንላዕለዋይ ቤት ፍርዲ ብወግዓዊ ደብዳቤ ከም ዝሓበረ፡ እንተኾነ እቶም ስደተኛታት ካብ ሃገሩ ከመይን ናበይን ይወጽኡ ግን ገና ኣብ መጽናዕቲ ከም ዘሎ ምሕባሩ ዝገለጹ እቶም ምንጭታት፡ ኣብ’ዚ ውሳነ’ዚ ክበጽሕ ግዱሳት እስራኤላውያን ኣብ ጎኒ ስደተኛታት ኮይኖም ብተደጋጋሚ ዘርኣይዎ ተቓውሞን ደላዪ ሰላም ማሕበረ-ሰብ ዓለም ድማ ዝገበሮ ምሕጽንታን ተጽዕኖ ስለዝፈጠረሉ’ዩ ክብሉ ኣረዲኦም።
ኣባላት ባይቶ ኣፍሪቃዊት ሃገረ ኡጋንዳ ብወገኖም፡ መንግስቶም ብዘይ ሕጋውን ዘይ ወግዓውን ኣገባብ ብምስጢር በስገዳድ ንዝጥረዙ ኤርትራውያንን ሱዳናውያንን ስደተኛታት ንምቕባል ምስ መንግስቲ እስራኤል ንዝገበሮ ስምምዕ ብምቅዋም፡ ስለምንታይ’ከ ክንድዚ ዝኽብደቱ ጉዳይ ካብ ሃገራዊ ባይቶ ተኸዊልካ ክትግበር ተወሲኑ ዝብል ወግዓዊ ሕቶ ኣልዕሎም ነመንግስቶም ኣብ መዋጥር ኣእትየሞ ምጽናሖምን እቲ ሓበሬታ የረጋግጽ።
መንግስቲ ኣሜሪካ፡ ኣብ ኤርትራ ሰባት ብናይ መንግስቲ ተኲስካ ቅተል ፖሊሲ ከም ዝቕተሉ ገሊጹ።
መንግስቲ ኣሜሪካ፡ መንግስታት ኣብ ዓመተ 2017 ኣብ ኣተሓሓዛ ሰብኣዊ መሰላት ክኽተልዎ ዝጸንሑ ኣገባብን ዝፈጸምዎ ግፍዕን ኣመልኪቱ ኣብ ዘውጸኦ ዓመታዊ ገምጋማዊ መጽናዕታዊ መግለጺኡ፡ ኣብ ኤርትራ መሰረታዊ ሰብኣዊ ጥሕሰታት ከም ዝፍጸም፡ ዝተፍልየ ርእይቶ ስለ ዘቕረቡ ጥራሕ ብርክት ዝበሎ ዜጋታት እታ ሃገር ገለ ተቐቲሎም ገለ ድማ ኣበይ ከምዘለው ከም ዘይፍለጥ፡ ስለዚ ከኣ መንግስቲ ኤርትራ ኣብ ልዕሊ ዜጋታቱ ዝፍጽሞ ገበናት ዘስክሕ’ዩ ከም ዝበለ ድምጺ ኣሜሪካ መደብ ቋንቋ ኣምሓርኛ ብ24 ሚያዝያ 2018 ኣብ ዘቕረበቶ ዜናዊ ጸብጻብ ኣረጋጊጻ።
ካብ ኩሉ ዝኸፍአ ይብል እቲ ጸብጻብ፡ ሰባት ተኣሲሮም ምኽንያት መእሰሪኦም ኣይንገሮምን። ስድራ ቤት ኣይበጽሕዎምን። ኣበይ ከምዘለው ኣይፍለጥን። ህይወቶም ከድሕኑ ንዝፍትኑ ድማ ብፖሊሲ ተኲስካ ቅተል ዝቕትል ምዃኑ’ዩ ከም ዝበለን ሓቢራ።
ሃገራዊ ባይቶ ፈረንሳ፡ ጸጋማዊ ርእይቶ ዘለዎም ሰልፍታትን ተጣበቕቲ ሰብኣዊ መሰላትን እንታ ሃገር ኣረሜናዊ ክብሉ ዝገለጽዎ ንስደተኛታት ዝምልከት ጽኑዕ ሕጊ ኣጽዲቑ።
ሃገራዊ ባይቶ ፈረንሳ ንከመይነት ኣብ ሃገሩ ዝነብሩን ገና ናብ ሃገሩ ዝኣትውን ስደተኛታት ኣመልኪቱ ኣብ ዝተዳለወ ረቂቕ ሕጊ ንብዙሕ መዓልታት ከካይዶ ዝቐነየ ክትዕ፡ ፖለቲካዊ ዕቑባ ንዝሓቱ፡ ሕቶኦም ተቐባልነት ንዝረኸበን ዘይረኸበን ወይ ይኸውን ኣይኸውንን ዝብል መልሲ ኣብ ውሽጢ ሰለስተ ወርሒ ክወሃቦም፡ ተቐባልነት ከምዘይብሎም ዝተነግሮም’ሞ ብዝተፈላለየ ምኽንያት ካብ’ታ ሃገር ንዘይወጽኡ ድማ፡ ኣርባዕተ ወርሒ ተኣሲሮም፡ ብግዴታ ናብ ሃገሮም ክጥረዙ ኣለዎም ዝብል፡ ጽኑዕ ግን ከኣ ዘይቅቡል ሕጊ ከም ዘጽደቐ ረድዮ ኤረና 24 ሚያዝያ 2018 ጸብጺባ።
ሃገራዊ ባይቶ ፈረንሳ ነቲ ሓድሽ ሕጊ፡ ብ228 ደገፍ፣ 139 ተቓውሞ፣ 24 ድምጺ ተዓቕቦ ከም ዘጽደቖ፡ እቲ ውሳነ ካብ ዝምልከቶም ስደተኛታት ብርክት ዝበለ ቁጽሪ ዘለዎም ኤርትራውያን ከም ዝርከብዎም፡ ነዚ ብ23 ሚያዝያ 2018 ዝጸደቐ ሕጊ ዝሰምዑ ጸጋማዊ ኣረኣእያ ዘለዎም ፖለቲካዊ ሰልፍታት፣ ተጣበቕቲ ሰብኣዊ መሰላትን ፈረንሳ ኣዝዮም ከም ዝጎሃዩን ኣረሜናዊ ሕጊ ክብሉ ከም ዝገለጽዎን እታ ረድዮ ሓቢራ።
ብካልእ ዜና፡ ፖሊስን ጸጥታን ሱዳን፡ ኣብ ፖርት ሱዳን ኣብ ዝተፈላለየ ኣበይቲ ብነጋዶ ሰብ ተጨውዮም ኣብ ከቢድ ስቓይ ዝጸንሑ መብዛሕቲኦም ኤርትራውያን ዝኾኑ 25 ስደተኛታት ብ17 ን 18 ሚያዝያ 2018 ኣብ ዘካየድዎ ዳህሳስ ነጻ ከም ዘውጽእዎም፡ እንተኾነ ግን፡ ኣብ’ቲ ስርሒት ካብ’ቶም ገበነኛታት ዝተቐትለ፡ ዝቖሰለ ኮነ ዝተማረኸ ከም ዘየለን ገሊጻ።
ብሓልዮይ ደሞክራስያዊ ግንባር ሓድነት ኤርትራ ዝፍኖ፡ ድምጺ ሰላምን ደሞክራስን ኤርትራ፡ 27-04-2018


text:
ኣብ መወዳእታ: ብህግደፍ ዝእሰር ሰብ መን’ዩ?
ኣብ መዋእል ስርዓት ህግደፍ፡ ሰባት ምእሳር፡ ምቅታል፡ ጉዳያት ተወንዚፎም ግዜ ክበልዑ፡ ካብ ስራሕ ምብራር፡ ምድስካል፡ ካብ ሓላፍነት ምውራድ፡ ሽመት ምዕዳን ምብዋዝን ኣዝዩ ዝቀለለን ልሙድን’ዩ። ሓደን ቀንድን ናይዚ ምኽንያት ድማ፡ ኣብ ኤርትራ ብዘይካ ውልቀ መላኺ ኢሳያስ፡
ኣብ መዋእል ስርዓት ህግደፍ፡ ሰባት ምእሳር፡ ምቅታል፡ ጉዳያት ተወንዚፎም ግዜ ክበልዑ፡ ካብ ስራሕ ምብራር፡ ምድስካል፡ ካብ ሓላፍነት ምውራድ፡ ሽመት ምዕዳን ምብዋዝን ኣዝዩ ዝቀለለን ልሙድን’ዩ። ሓደን ቀንድን ናይዚ ምኽንያት ድማ፡ ኣብ ኤርትራ ብዘይካ ውልቀ መላኺ ኢሳያስ፡ ካልእ ሰብ ስልጣን ስለዘይብሉን ነጥቢ ስርዓት ዝብሎ ሕጊ ስለዝጠፍአን’ዩ። ኣብ ኤርትራ፡ ምዕዳል ሽመት፡ እቲ ሓላፍነት ዝወሃብ ሰብ ብዘለዎ ቅንዕና፡ ተወፋይነት፡ ፍልጠትን ብቅዓትን ዘይኮነ ዝምዘን፡ ንስርዓት ህግደፍ ብቀንዱ ድማ ንኢሳያስ ክሳብ ክንደይ እሙንን ጉምብሕ ጥልዕ ይብል’ዩ። ኣብ ስጊንጢራዊ ኣሰራርሓ ህግደፍ፡ ካብ ሚኒስተር ምክልኻል ናብ ከንቲባ ኣስመራ፡ ካብ ኣምባሳደር ናብ ሚኒስተር፡ ካብ ካድር ህግደፍ ናብ ኣማሓዳሪ ዞባ፡ ከምኡ’ውን ዝነበርካ መዓርግ ተመንጢልካ “ክሳብ ትምደብ ኣብ ገዛኻ ጽናሕ” ምባል ልሙድ’ዩ። ውልቀ መላኺ ኢሳያስ ካብ ዝነኣሰ ክሳብ ዝዓበየ ክውስንን ቃሕ ዝበሎ ክፍጽምን መኒኻ ዝብሎ የለን፡፡ ኣብ ስርዓት ህግደፍ፡ ሰባት ስለምንታይ ይእሰሩ፡ ብኣባላት ጸጥታ ምስተመንጠሉ ኣበይ ኣትዮም፡ ስለምንታይ ካብ ስርሖም ይባረሩ፡ ኢሳያስ ጥራሕ’ዩ ብንጹር ዝፈልጦን መልሲ ዝህበሉን። ኣብ ኤርትራ ዝፍጸም ጽቡቅ ይኹን ሕማቅ፡ ብዘይካ’ቲ ብመራኸቢ ብዙሓን ህግደፍ ዝወሃብ ቁንጣሮ፡ ዝንቡዕን ወትሩ ሓደ ዓይነት ሓበሬታን፡ ዝበዝሕ ኣብ ጎደናታት ጥራሕ’ዩ ብቤላበሎው ዝውረን ሰባት በብዝመስሎም መደምደምታ ዝህብሉን። ንኣብነት ፕረሲደት ኢሳያስ ኣብ ውሽጢ ሃገር ወይ ካብ ኤርትራ ወጻኢ ምስ ዓበይቲ ሰብ መዚ ኣብ ዝራኸበሉ እዋን፡ እቲ ካብ ድሕሪ ናጽነት ኣትሒዙ ዘይተቀየረ ኣዝዩ ድሩት ሓበሬታ፡ “ክቡር ፕረሲደንት ኢሳያስ ኣፈወርቂ ምስ መራሒ እገለ ተራኺቡ፡ ኣብ ክልተኣውን ዞባውን ጉዳያት ተመያይጡ” ዝብል ዜና’ዩ ዝዝርጋሕ፡፡ ኣብዚ እዋን’ዚ፡ ህዝቢ ኤርትራ ብዓቢኡ ሰላምን ዝብላዕን ስኢኑ’ኳ እንተሎ፡ ንጉዳዩን መዓልታዊ መነባብሮኡን ዝምልከት ንጹርን እዋናውን ሓበሬታ ክረክብ’ውን ዝተሓረመ’ዩ። ካልእ ኣብነት፡ ዓመታዊ ባጀት፡ ወጻእን ኣታውን ናይ ኤርትራ ካብ ህዝብና ሕቡእ’ዩ፡፡ ካብ ዕደና ክንደይ ኣታዊ ተረኺቡን ኣብ ምንታይ መዓላ ውዒሉን፡ ኢሳያስን ሓደ ክልተ ንሱ ዝኣምኖምን ሰባት ጥራሕ’ዮም ዝፈልጥዎ። እዚ ግሉጽነት ዘይብሉ ኣሰራርሓ ድማ ንብረትን ገንዘብን ሃገርን ህዝብን ክትሰርቅን ከተጠፋፍእን ርሒብ ማዕጾ ዝኸፍት ኣብ ርእሲ ምዃኑ፡ ስርዓት ህግደፍ ኣብ ህዝቢ ኤርትራ ዘለዎ ንዕቀት’ውን ዘነጽር’ዩ።
ከምቲ ኣብ ላዕሊ ክብ ኢሉ ዝተጠቅሰ፡ ኣብ መዋእል መግዛእቲ ህግደፍ፡ ውልቀ መላኺ ኢሳያስ ሰባት ክኣስር እንከሎ ብተደጋጋሚ ዝህቦ ዘይወግዓዊ መግለጺ፡ “ንሃገር ከዲዖም፡ ንብረት ኣጠፋፊኦም፡ ጉቦ በሊዖምን ኮብሊሎምን” ዝብል’ዩ። ተርእዮታት ብልሽውናን ምጥፍፋእ ንብረትን፡ ኣሽምባይዶ ተቆጻጸሪ ኣካልን ሕግታትን ኣብ ዘይብሉ ስርዓት ህግደፍ፡ ኣብተን ብምዕቡል ስርዓተ-ሕጊ ዝመሓደራ ሃገራት’ውን ዝኽሰት’ዩ። ብመሰረት ቅዋማተንን ሕግታተንን ድማ፡ እቲ ሓደራ ህዝብን ሃገርን ዝጠለመ ሰብ፡ እንተላይ መራሒ ሃገር ማለት’ዩ፡ ብሕጊ ይፍረድን ይቅጻዕን። ብሓጺሩ ተራ ሰብ ይኹን ላዕለዋይ በዓል ስልጣን፡ ሕጊ ኣኽቢሩን ተማእዚዙን ክኸይድ‘ ምበር ስልጣኑ ተጠቂሙ ሕጊ ክጉዕጽጽን ልዕሊ ሕጊ ክኸይድን ኣይክእልን’ዩ። ኣብ ስርዓት ህግደፍ፡ እዚ ዝተጠቅሰ ኣሰራርሓን መሳልልን ስለዘየለ፡ ከሳሲ፡ ኣሳሪ፡ ፈራዲ፡ ቀታሊ፡ ፈታሒ ውልቀ መላኺ ኢሳያስ ስለዝኾነ፡ ስለምንታይ ኢልካ ምስእትሓትት መልሱ፡ እቲ ናይ መዋእል ገድሊ ኣሰራርሓ “ምስጢር ክትፈልጥ ህርድግ ኣይትበል፡ ኣይምልከተካን’ዩ” ጥራሕ’ዩ። ወይ ድማ “ሞታ ዝኣኸለት ኣድጊ ኣፍንጫ ዝብኢ ትሽትት’ዩ’’ ዕድልካ። ከምቲ ሓባል በልያ ከይትቅድመኪ ዝተባህለ፡ ስርዓት ህግደፍ ንገዛእ ርእሱ፡ ሰራቂ፡ ብሕጊ ዘይምዘዝ፡ ብገበን ዝተጠላቀየ፡ በላዒ ጉቦ እንከሎ፡ ንኻልኦት ሰባት “ሕጊ ጥሒስኩም ወይ ንብረት ኣጠፋፊእኩም” ኢሉ ክውንጅልን ክኣስርን ሓላፍነት የብሉን ጥራይ ዘይኮነ ሕጋዊ’ውን ኣይኮነን።
ብስርዓት ህግደፍ፡ ሰባት ክእሰሩን ክቅተሉን እንከለዉ ከነስተውዕለሉ ዝግብኣና ኣገዳሲ ጉዳይ ግን ኣሎ። ውልቀ መላኺ ስርዓት ኢሳያስ፡ ብዘይካቶም “ካብ ሃገራዊ ኣገልግሎት ሃዲምኩም፡ ካብ ኣሃድኹም ኮብሊልኩምን ደቅኹም ኣህዲምኩምን” ኢሉ ብገንዘብን ብጉልበትን ዝቀጽዖም “እምቢ ንግዱድ ዕስክርና” ዝበሉ መሳኪን ኤርትራውያን፡ እቶም ኣብ ክብ ዝበለ ሓላፍነት ተመዲቦም ክሰርሑ ዝጸንሑ ሰባት ክእሰሩ እንከለዉ ብባዶ ሰለስተ(ቤላበለው)፡ እገለ ተኣሲሩ እገሊት ካብ ቤታ ብኣባላት ጸጥታ ህግደፍ ተወሲዳ፡ ገለ ገለ እዋን’ውን እገለ ተፈቲሑ ይስማዕ’ዩ። ብዘይካ’ቲ ነቶም ሰባት ንምጽላምን የዋሃት ንምድንጋርን ህግደፍ ኮነ ኢሉ ዘልሕኾ ግጉይ ሓበሬታ፡ ምኽንያት መዳጎኒ ሰባት እቲ ዝኣሰረ ኣካል ክምልሶ ስለዘለዎ፡ ብንጹርን ኣፍካ መሊእካን ክትዛረብ ጸገም’ዩ። እንተኾነ፡ ካብ ልሙድ ጠባያት ህግደፍ መደምደምታ ንምሃብ ኣየሸግርን’ዩ። ውልቀ መላኺ ኢሳያስ፡ ካብቶም ኣብ ዓለምና ብህርፋን ስልጣን ዝዓወሩ ውሑዳት፡ ህዝቢ ሓላፍነት ሃገር ዘይሃቦም ፉንፉናት መራሕቲ’ዩ። ኢሳያስ ኣብ ስልጣኑ ዝቃጸጾ ወይ ዝወዳደሮ፡ ዝቃወሞ፡ ምስ ድሌቱ ዘይሰማማዕ ንምዕባለን ድሕነትን ህዝቢ ርእይቶ ዝህቦን ካብኡ ንላዕሊ ብኻልኦት ፍቱዉ ሰብ እንተተቀልቂሉ፡ ቀሲኑ ስለዘይሓድርን ዓይኑ ደም ስለዝመልኦን፡ ነቲ ሰብ ከይውዓለ ከይሓደረ ብዘይ ፍርዲን ብሕቡእን ክሸርቦ ኣለዎ። ገለ ካብ እከይ ጠባያት ውልቀ መላኺ ኢሳያስ፡ ንዝጻብእዎን ዝቃወምዎን ሰባት ምጥፋእ ጥራይ ኣይኮነን፡፡ ካብኡ ንላዕሊ ክእለትን ህቡብነትን ዘለዎም ሰባት፡ ብቀጥታን ብተዘዋዋርን ሞራሎም ንምውዳቅን ናይ ምግባር ዓቅሞም ንምድኻምን ዘይፍሕሶ ገመድ የለን። ኢሳያስ፡ ናይ ካልኦት ሰባት ሕሰምን ውድቀትን ክርኢ እንከሎ ሓጎስን ዕግበትን ስለዝስምዖ፡ ሰባት ካብ ስራሕ ኣግሊሉ ኣደዳ መስተን ዝሙትን መስሓቅ ሰብን ክኾኑ ደስ’ዩ ዝብሎ። እከይ ተግባራቱን ምስጢራቱ ከየምልቁ ዝጠርጠሮም፡ ንዝቀንኣሎም፡ ንዝወዳደርዎን ሃነጽቲ ሓሳባት ንዘመንጨዉን ሰባት ንምጥፋእ ዝጥቀመሉ ሜላታት ድማ፡ “ብጸላኢ ተቀቲሉ፡ ብሕማም ተሰዊኡ፡ ሰሊሙ/ሃዲሙ፡ ሃለዋቱ ጠፊኡን ስጉምቲ ተወሲድዎን” ዝብሉ’ዮም። በዚ ኣገባብ’ዚ፡ ኢሳያስ ኣብ ኮረሻ ስልጣን ካብ ዝድይብ ክሳብ ሕጂ ይኽተሎ ዘሎ ኣዕናውን ምጽናት ሰባትን ሜላታት፡ ካብ ገጽ ዓለም ዝጠፍኡን ሓመድ ዝበልዖምን ንጹሃት ኤርትራያውን እንተዝቁጸሩ ብዝሖም ክንደይ ምኾነ? ይዋእያ ዝወለደት ኣደን ብዘይ ኣቦን ኣደን ዝዘኽተሙ ህጻናት። ናብቲ ኣቀዲመ ዘልዓልክዎ፡ “ኣብ መወዳእታ፡ ብህግደፍ ዝእሰር ሰብ መን’ዩ?” ዝብል ሕቶ ክምለስ። ሎሚ ወይ ጽባሕ፡ ሓለንጊ ስርዓት ህግደፍ ኣብ ዝባኑ ትወድቆን ኣብ ማሕቡስ ዝኣቱን ሰብ መን’ዩ ኢልካ ምትንባይ ኣጸጋሚ’ኳ እንተኾነ፡ ኣብ ቀረባ መጻኢ፡ ኣቦ መንበር ምእሳርን ምቅታልን ኢሳያስ ክኸውን ከምዘይክእል ፍሉጥ’ዩ። ህግደፍ ብክዉንን ብጠቀነን ሰባት ምእሳር ክቅጽል’ዩ። ውልቀ መላኺ ኢሳያስ፡ ሰባት ንዝተወሰነ እዋን ተጠቂሙ ምስመነዎም፡ ክኣስር፡ ክጉሕፍ፡ ገበን ፈጺሙ ተባሂሉ ተኣሲሩ ወይ ደስኪሉ ዝነበረ ሰብ መዓርግ ተዋሂብዎ ዳግማይ ክምደብ ቀሊል’ዩ። ሚኒስተር፡ ላዕለዋይ ኣዛዚ ሰራዊት፡ ሓላፊ ስለያ ወይ ጸጥታ፡ ላዕለዋይ ካድር ህግደፍ፡ ኣምባሳደር፡ ጳጳስ/ሸኽ፡ እሙን ሓላዊ ኢሳያስን፡ መርዛም ኢድ ኢሳያስ ረኺባቶ፡ ደስኪሉ ወይ ነቲ ስርዓት ጠንጢንዎ ሃዲሙ ክንሰምዕ እንከለና ክንግረም የብልናን። ናይ ግዜ ሕቶ እምበር፡ ኢሳያስ ነታ ናይ ገዛ እስርቲ በዓልቲ ቤቱ ሳባን ደቁን ክኣስር ዝዓግቶ ሕጊ ይኹን ሕልና የብሉን። ናይ መወዳእታ ሕልሚ ኢሳያስ፡ ህዝቢ ኤርትራ ናብ ማእሰርቲ ምስተወርወረን ናብ ስደት ሃጽ ምስበለን ዝእሰር ሰብ ኣይክህሉን’ዩ። ንሕና ምስጸነትና፡ እቲ ኣብ መውዳእታ ብህግደፍ ዝእሰር ሰብ “ኢሳያስ’ዩ” ኢልና እንተመሊስና ግን፡ ንዓና ኤርትራውያን ሕፍረትን ስዕረትን’ዩ። ንምንታይ’ሲ፡ ሓደ ድሕሪ ሓደ፡ ምቅታል፡ ምእሳርን ስደትን እግሪ እግርና እናስዓበ እንከሎ፡ ስለምንታይ ኢና “ጽባሕ’ከ መን’ዩ ግዳይ ስርዓት ህግደፍ ዝኸውን” ኢልና ኢድና ኣጣሚርና ንጽበ?
ጽላል፡ ካብ ሕቡራት መንግስታት ኣመሪካ(24 መጋቢት 2017)


text:
REUTERS
እዚ ውሳነ ፡ ኣብ ኣይቬሪኮስት ይካየድ ኣብ ዘሎ ጉባኤ ሕብረት ኣፍሪካን ሕብረት ኣዉሮፓን'ዩ ዕላዊ ኾይኑ።
ኣብ ከባቢ ሊቢያ ዉሱን ቑጽጽር ዘለዎ ኾይኑ፡ ብዉድብ ሕቡራት ሃገራት ዝሕገዝ ምምሕዳር ሊቢያ፡ እቲ ስምምዕነት ዝተቐበለ እንተኾን ከመይ ተግባራዊ ክኸዉን'ዩ ዝብል ግና ሕቶ ይለዓል ኣሎ።
ኣብታ ሃገር ዘለዉ ስደተኛታት፡ ናብ ዝመጽሉ ክምለሱ'ዮም።
ኣብቶም ዝሓለፉ እዋናት ኣብ ሊቢያ ዝርከቡ ስደተኛታት ሃገራት ትሕቲ ሰሃራ ኣፍሪካ ብመልክዕ ባርያ ይሽየጡ ምህላዮም ዝገልጽ ምስሊ ዕላዊ ምዃኑ ስዒቡ'ዩ ናብዚ ስጉምቲ ተበጺሑ ዘሎ።
ፕረዚደንት ፈረንሳይ፡ ኢማኑኤል ማክሮን ነቲ ተግባር "ገበን ኣንጻር ሰብኣዉነት" ክብሉ ገሊጸሞ'ዮም።
ብኣማኢት ኣሽሓት ዝቑጸሩ ስደተኛታት፡ ኣዉሮፓ ንምእታዉ ብባሕሪ ሜዲትራኒያን ኣቢሎም በረኻ ሰሃራ ኣቋሪጾም፥ ኣሽሓት ድማ፡ ሊቢያ ክኣትዉ ብዘመናዊ ንግዲ ባርያ ተሸይጦም።
ሊቢያ ኣብ መፋርቕ ወርሒ ሕዳር ማዕኸን ዜና ሲኤንኤን ዘቃልዖ ንግዲ ባርያ ስደተኛታት ስዒቡ፡ ስሩዕ ከይዲ ምጽራይ ጀሚራ'ያ።
ናይጀሪያ፡ ብፍቓዶም ናብ ሃገሮም ዝኣተዉ 240 ስደተኛታት ሓዊሱ ዜጋታታ ምቕባል ጀሚራ።
ፕረዚደንት ፈረንሳይ ማክሮን፡ እቲ ህጹጽ ትልሚ ምድሓን ስደተኛታት፡ ሃገራት ሊቢያ፣ ፈረንሳይ፣ ጀርመን፣ ቻድን ኒጀርን ሓዊሱ 9ተ ሃገራት ከምዝተሰማምዓሉ ሓቢሮም።
ምንጭታት ሕብረት ኣዉሮፓ ንኤኤፍፒ ከምዝበሉዎ፡ ኣብቲ ዝሓለፈ ዓመት፡ ኣብዛሓ ካብ ትሕቲ ሰሃራ ዝተሰደዱ ኣስታት 13 ሽሕ ስደተኛታት ናብ ሃገሮም ተመሊሶም'ዮም።
Source=https://www.bbc.com/tigrinya/news-42187265


text:
-
Adressändring (ምቕያር ኣድራሻ)
-
-
A-kassa (ስራሕ-ኣልቦነት ካሳ)
-
እዚ ብሓጺር ኣጸሓሕፋ A-kassa ዝበሃል፤ ስራሕ-ኣልቦነት ካሳ ወይ ውሕስነታዊ-ድርጅት እዩ። ናይዚ A-kassa ኣባል ኴንካ፤ ስራሕ-ኣልቦ ምስ ትኸውን፤ ውሕስነት ይህልወካ። (Arbetslöshetskassornas samorganisation)። ካብዚ ናይ ስራሕ-ኣልቦነት ካሳ፤ ገንዘብ ንኽትረክብ መሰል ክህልወካ፤ ብዘይ ምቍራጽ ን12 ኣዋርሕ ኣባል ናይ ስራሕ-ኣልቦነት ካሳ ክትከውን የድሊ። ስለዚ እምበኣር፤ ስራሕ ድሕሪ ምጅማርካ፤ ኣብ ዝቐልጠፈ ግዜ ኣባል ናይዚ ስራሕ-ኣልቦነት ካሳ ክትከውን ዘድሊ፤ በዚ ምኽንያት እዚ እዩ። ንዝተፈላለዩ ኢንዱስትሪታት፤ ዝተፈላለዩ ናይ ስራሕ-ኣልቦነት ካሳ ኣብያተስልጣን ወይ ድርጅታት እዮም ዘለዉ። ኣባል ናይ ስራሕ-ኣልቦነት ካሳ ከይኮንካ፤ ስራሕ-ኣልቦ ምስ ትኸውን፤ እቲ ሽዑ ንዓኻ ዝምልከተካ እቲ ኣልፋ-ካሳ (Alfa-kassan) እቲ መሰረታዊ ውሕስነት እዩ።
-
Akuten (ህጹጽ)
-
እዚ ህጹጽ (Akuten) ዚብል ቃል፤ ብሓጺር ናይ ህጹጽ መቐበል ሕሙማት መግለጺ እዩ። ህጹጽ መቐበል ሕሙማት ሓደ ሆስፒታል ኮይኑ፤ ኣጻዳፊ ሕማም ወይ ከቢድ መጕዳእቲ ምስ ዘጋጥመካ፤ እቲ ማእከል-ጥዕና ውን ዕጽው ምስ ዚኸውን እትኸዶ እዩ። ከም ልሙድ ንሓደ ንህይወት ዘየስግእ ግን ቅልጡፍ ሕክምና ዘድልዮ ሕማም ወይ ናይ ሓደጋ መጕዳእቲ (ኣብቲ ቀዳማይ ደረጃ ክንክን-ሕማም) ናብ ተረኛ መቐበል-ሕሙማት ክትከይድ እዩ። ክንክን-ሕማም ብሰለስተ ደረጃ ዝግለጽ እዩ። ኣብ ግዜ ቀትሪ ንቕልል ዝበለ ሕማም ወይ ቀሊል መጕዳእቲ፤ ንሕክምና ናብቲ ናትካ ማእከል-ጥዕና ትኸይድ። ኣብ ግዜ ምሸትን ብዓላትን ድማ፤ ናብቲ ናይ ሰፈርካ ህጹጽ መቐበል ሕሙማት ወይ ናብ ተረኛ ማእከል-ጥዕና ትኸይድ። ኣብ ኣዝዩ ኣጻዳፊ ኵነታት ግን፤ ናብ ሆስፒታል ህጹጽ መቐበል ሕሙማት ትኸይድ። እቲ ዝበለጸ ኣቐዲምካ ምስ ትድውል፤ ናበይ ከም ትኸይድ ሓበሬታ ክትረክብ ትኽእል ኢኻ። ከምኡ ምስ ትገብር፤ ኣብቲ መጸበዪ ቦታ፤ ብዙሓት ሓገዝ ዘድልዮም ምስ ዚህልዉ፤ ምስ ካልኦት ሕሙማት ንነዊሕ ሰዓታት ምጽባይ ክተርፈልካ ይኽእል እዩ። እዚ ኣብተን ነንበይነን ኮሙናትን፤ ወረዳዊ ባይቶታትን፤ ኣገባባቱ ክፈላለ ይኽእል እዩ። ብዛዕባ ዝተፈላለዩ ሕማማት ወይ መጕዳእቲ ወይ ናበይ ክትከይድ ከም ዘሎካ ንምፍላጥ፤ ናብ ምኽሪ ክንክን-ሕማም፤ ብቑጽሪ ቴሌፎን 1177 ክትድውል ትኽእል ኢኻ። ኣብዚ ዚስዕብ ኣቲኻ ውን
www.1177.se/,
https://www.sosalarm.se/viktiga-telefonnummer/112/ ብዝያዳ ክተንብብ ትኽእል ኢኻ።
-
Anställningsbevis (ናይ ስራሕ ምቝጻር መረጋገጺ ሰነድ)
-
ናይ ስራሕ ምቝጻር መረጋገጺ ሰነድ ዚበሃል፤ ዝርዝር ናይቲ ስምምዕ ዘሎዎ፤ እቲ ኣብ መንጎ ወሃብ-ስራሕን ሰራሕተኛን ዚግበር፤ ጽሑፋዊ ውዕል እዩ። ስራሕ ድሕሪ ምጅማርካ፤ ወሃብ-ስራሕካ እንተ ደንጎየ ኣብ ውሽጢ ሓደ ወርሒ፤ ነቲ ኣገደሲ ናይ ስራሕ ኣቆጻጽራኻ ኵነት ዚገልጽ፤ ናይ ሓበሬታ ጽሑፍ ክህበካ የድሊ። እቲ ናይ ስራሕ መቝጸርቲ፤ ካብ 3 ሰሙን ዝሓጽር ምስ ዚኸውን፤ እቲ ወሃብ ስራሕ ከምዚ ዓይነት ሓበሬታ ክህበካ ግዴታ የብሉን። እቲ ዝወሃበካ ሓበሬታ ብውሑዱ እዚ ዚስዕብ ትሕዝቶ ክህልዎ የድሊ።
• ስምን ኣድራሻን ወሃብ-ስራሕ
• ስምን ኣድራሻን ሰራሕተኛ (ናትካ)
• ስራሕ ዝጅመረሉ ዕለት (መዓስ ስራሕ ከም ትጅምር) እንታይ ከም ትሰርሕን ቦታ-ስራሕን
• ሓጺር መግለጺ ትሕዝቶ ስራሕን፤ ስም ናይቲ ሞያን ወይ ናይ ስራሕ መዓርግን
• ዓይነት ኣቆጻጽራ፤ ንኣብነት ዘላቒ-ስራሕ ወይ ንውሱን ግዜ ስራሕ ወይ መፈተንታ-ስራሕ ምዃኑ ዝገልጽ።
- ኣቆጻጽራኻ ዘላቒ-ስራሕ እንተኾይኑ፤ ኣደማድማ ናይ ስራሕ ኣቆጻጽራኻ ግዜ ክንደይ ምዃኑ።
- ናይ ውሱን ግዜ ስራሕ እንተ ኾይኑ፤ መዓስ ዕለት ከም ትውድእ፤ ወይ ኵነት ኣደማድማ ስራሕ፤ ከመይ ከም ዚመስል፤ እንታይ ዓይነት ግዚያዊ ኣቆጻጽራ- ስራሕ ምዃኑ
- መፈተንታ-ስራሕ ምስ ዚኸውን፤ ንውሓት ናይቲ ናይ መፈተንታ ግዜ።
• መጀመሪ-ደሞዝ - እቲ ክትጅምር ከሎኻ ዚሕሰበልካ ደሞዝ። ካልእ ረብሓታትን፤ ኣብ ክንደይ ግዜ ደሞዝ ከም ዚኽፈለካ።
• እትኽፈለሉ ናይ ዕረፍቲ ግዜ፤ እቲ ልሙድ ናይ ስራሕ ዕለታትን ወይ ናይ ስራሕ ሰሙናትን።
• ሓባራዊ-ውዕል - ሓባራዊ ውዕል ምስ ዚህሉ እዩ።
ናይ ስራሕ ምቝጻር መረጋገጺ ሰነድ፤ ብወሃብ-ስራሕን ሰራሕተኛን ዝተፈረመ ክኸውን ይግባእ።
-
Arbetsförmedlingen (ቤትስልጣን መራኸብቲ-ስራሕ)
-
ቤትስልጣን መራኸብቲ-ስራሕ እቲ ናይ ሽወደን ዝዓበየ ናይ ስራሕ መራኸቢ ትካል እዩ። ቤትስልጣን መራኸብቲ-ስራሕ፤ ሓላፍነት ናይ እግሪ ምትካል፤ ናይቶም ሓደስቲ ዝመጹ ስደተኛታት ዘሎዎ ቤትስልጣን ድማ እዩ። እዚ ቤትስልጣን እዚ፤ እዞም ሰባት እዚኣቶም፤ ኣብ ዝቐልጠፈ ግዜ ቋንቋ ሽወደን ክመሃሩን፤ ስራሕ ረኺቦም ነብሶም ከም ዘመሓድሩን ንምግባር፤ ዚሰርሕ ቤትስልጣን እዩ። እቲ ዚሕግዘካ መትከል-እግሪ ሰብ፤ ነቲ ኣብ ሃገር ሽወደን ከም ጋሻ መጠን ክህልወካ ዚኽእል ሕጽረት ናይ ማሕበራዊ-መርበብ፤ ኪትክእ ይኽእል እዩ። ኣብዚ www.arbetsformedlingen.se ብዝያዳ ኣንብብ።
-
Arbetsrätten/regler (ሕጊታት-ስራሕ)
-
-
Asyl (ዑቕባ-ምሃብ)
-
መንበሪ ፍቓድ ብመሰረት ሕጊ ወጻእተኛታት ንናይ ወጻኢ ሃገር ዜግነት ዘለዎም፣ ስደተኛታት ወይ ከኣ ጸግዒ ዘድልዮም ዝወሃብ እዩ። መን መሰል ዑቕባ ይወሃቦ ዝብሉ ሕግታት ሽወደን ኣብ ሕጊ ወጻእተኛታት ይርከቡ። ብመሰረት ናይ ሕቡራት ሃገራት ውዕል ስደተኛታት፣ ንስደተኛታትን ተመሳሳሊ ጸግዒ ዘድልዮምን ሽወደን ዑቕባ ማለት መንበሪ ፍቓድ ትህብ። ተወሳኺ ሓበሬታ ኣብ መርበብ ሓበሬታ ቤት ጽሕፈት ኢሚግሬሽን ከም ኡ ውን ሕጊ ወጻእተኛታት ተመልከት።
-
Avboka tid (ቆጸራ ምስራዝ)
-
ቆጸራታት ንኣብነት ምስ ሓኪም-ስኒ፤ ምስ ማእከል-ጥዕና ወይ ሰራሒት-ጸጕሪ ወዘተ ምስ ዚህልወካ፤ ነቲ ዝተሰማማዕኩምሉ ሰዓት ምኽባር፤ ኣዝዩ ኣገዳሲ እዩ። ደንጒኻ ምስ ትመጽእ ወይ ፈጺምካ ምስ ዘይትመጽእ፤ ናይቲ ዝተቛጸርካሉ ጉዳይ፤ ዋላኳ ነቲ ግዜ እንተ ዘይተጠቐምካሉ፤ ብኸፊል ወይ ብምሉኡ ገንዘብ ክትከፍለሉ ክትግደድ ትኽእል ኢኻ። እዚ ዋላ ንዘይክፈሎ ጉዳያት ውን ክኸውን ይኽእል እዩ። ንኣብነት ንቖልዑን ንመንእሰያትን፤ ናብ ሓኪም-ስኒ ምኻድ ብነጻ እዩ፤ ይኹን እምበር ኣብቲ ቆጸራካ ምስ ዘይትርከብ፤ ገንዘብ ትኸፍል ኢኻ። ቆጸራኻ ክተኽብር ከም ዘይትኽእል እንተ ፈሊጥካ፤ ወይ እንተ ሓሚምካ፤ መታን ኣብ ዕዳ ከይትኣቱ፤ ንቆጸራኻ ነጊርካ ክትስርዞ የድልየካ። እዚ ማለት ድማ፤ ደዊልካ ክትመጽእ ከም ዘይትኽእል ሓብሮም።
-
Avtal (ውዕል)
-
-
Barnavårdscentral (BVC) (ማእከል-ጥዕና ሕጻናት (BVC))
-
ማእከል-ጥዕና ሕጻናት (BVC)፤ ንኹሎም ነቶም ኣብ ቅድመ-ትምህርቲ ዚኸዱ ቆልዑ (ካብ 0 - 6 ዝዕድሚኦም) ዘለዉዎም ወለዲ፤ ብመሰረት እቲ ዝወጸ መሰረታዊ ፕሮግራም ጥዕና-ቆልዑ፤ ነጻ ዝኾነ ናይ ጥዕና ምርመራ፤ ምኽሪን ሓገዝን ይገብር እዩ። እዚ ክንክንዚ ንኽትባት ውን ዘጠቓልል እዩ። ኣብዚ ብዛዕባ ነቲ ቆልዓ ዚምልከት ጉዳያት ክትዘራረብ፤ ንኣብነት መግቢ፡ ስኒ፡ ከጋጥሙ ዚኽእሉ ሓደጋታት፤ ጸወታ፡ ኣሕዋት፡ ኣዕሩኽቲ፡ ኣተዓባብያ፡ ጽሬት ወዘተ ክኸውን ይኽእል። ካብቲ እቲ ሕጻን ዝተወልደሉ፤ ክሳብ ቅድመ-ትምህርቲ ዚበጽሕ ዘሎ ግዜ፤ ምስ ማእከል-ጥዕና ቆልዑ፤ ተኸታታሊ ርክብ ትገብር ኢኻ። እቲ ምስ ኩሎም ሓድሽ ውላድ ዝረኸቡ ወለዲ፤ ብነርስ ዚግበር ናይ መጀመርታ ርክብ፤ መብዛሕትኡ ግዜ ኣብ ገዛኻ እዩ ዚፍጸም። ብድሕሪኡ ድማ ተኸታታሊ ምቍጽጻር ንምግባር፤ ባዕልኻ ውላድካ ሒዝካ፤ ናብ ማእከል-ጥዕና ሕጻናት ትኸይድ። እቲ ሕጻን ይምዘን፤ ብዛዕባ ምጥባውን፤ ካልእ ነቲ ቆልዓን ንወለዲን ዚምልከት ጉዳያት ድማ ትዝቲ። ኣብ ገለ ኮሙናትን ወረዳዊ ባይቶታትን፤ እቲ ሓጻን ሓደ ዓመት ምስ መልአ፤ ኣብ ክንዲ ናብ ማእከል-ጥዕና ሕጻናት (BVC)፤ ናብ ማእከል-ጥዕና (VC) ይምደብ።
-
Barnbidrag (ሓገዝ ስለ-ቖልዓ)
-
ሓደ ኣብ ሃገር ሽወደን ዚነብር ሕጻን፤ ሓገዝ ስለ-ቖልዓ ክረክብ መሰል ኣሎዎ። እዚ ዚኽፈል ገንዘብ ዚ፤ እቲ ሕጻን ሓደ ወርሒ ብድሕሪ ምውላዱ ይጅምር፤ ነቶም ጸኒሖም ናብ ሽወደን ዝግዕዙ ድማ፤ ደንጕዩ ይጅምር። ሓገዝ ስለ-ቖልዓ ዚኽፈል፤ ካብታ ክሳብ እቲ ሕጻን 16 ዓመት ዚመልኣላ ርብዒ-ዓመት እዩ። ኣብዚ
www.forsakringskassan.se ብዝያዳ ኣንብብ።
-
Bilförsäkring (ውሕስነት-ማኪና)
-
ናይ ማኪና ውሕስነት ኩሉሳዕ እታ ቀያዲት ዝኾነት ውሕስነት ትራፊክ ዘማልአት እያ። ውሕስነት ትራፊክ ንስኻን መኪናኻን ንእተውርድዎ ጉድኣት ትትክእ (ኣባኻን ኣብ ሚኪናኻን ዝወርድ ጉድኣት ግን ኣይኮነን)። መኪና እትውንን ካብታ ወናኒ ዝኾንካላ መዓልቲ ጀሚርካ ውሕስነት ትራፊክ ክህልወካ ትግደድ ኢኻ። እታ መኪና ውሕስነት ትራፊክ ምስ ዘይህልዋ ከም ዋና መኪና ንማሕበር ውሕስነት ትራፊክ ክፍሊት ክትከፍል ክትግደድ ኢኻ። ውሕስነት ትራፊክ ዘይብላ ናይ ገዛ መኪና ንመዓልቲ ናይ 100 ክሮኑር ክፍሊት ኣለዋ።
እንተደኣ ፍርቂ ውሕስነት ወሲካ ንመኪናኻ ዝኸውን ውሕስነ ትውን ኣለካ። ፍርቂ ውሕስነት ስርቂ፣ ባርዕ፣ ቬትሮ፣ ሓገዝን ሕጋዊ መዳያትን የጠቓልል። ምሉእ ውሕስነት ንኣብነት ኣብ ህጉም ምስ እትኣቱ ኣብ ልዕሊ መኪናኻ ዝወርድ ጉድኣት እውን ይትከኣካ እዩ።
ንዝያዳ ሓበሬታ ኣብ መርበብ ሓበሬታ ናትካ ትካል ውሕስነት፣ ኣብ konsumenternas.se ወይ ኣብ መርበብ ሓበሬታ ማሕበር ውሕስነት ትራፊክ ኣምብብ።
-
Bilköp (ማኪና ምግዛእ)
-
ማኪና ክትገዝእ ምስ ትሓስብ፤ ፍጹም ምህዋኽ ኣየድሊን እዩ። ብኻልኣይ ኢድ ዝሽየጣ (ሓደስቲ ዘይኮና) ብዙሓት ማኪናታት እየን ዘለዋ። ሓደ ሸያጣይ ዋላኳ ድሕሪ ቀትሪ መጺኡ ዝዕድጋ ሰብ ኣሎ፤ ግን ንስኻ ቅድም ስለ ዝመጻእካ እየ ዝሸጠልካ ዘለኹ ብምባል፤ ወይ ንዓኻ ፍሉይ ዋጋ ጌረልካ ኣለኹ ብምባል፤ ክሓብለካ እንተ ደለየ፤ ብቐሊሉ ኣይትታለለሉ። ንኹሉ ሰብ እዮም ”ፍሉይ ዋጋ” ዝብልዎ። ቀልጢፍካ ክትውስን ነቲ ሸያጣይ ረብሓ ጥራይ እዩ ዚኸውን። እንታይ ኣማራጺታትን፤ ክንደይ ዋጋታት ናይ ማኪናታትን ከም ዘሎ ቅድም ኣጽንዕ። ናይታ ዝሓሰብካያ ዓይነት ማኪና፤ ኣብ መዓልታዊ ጋዜጣታት ሬክላም ኣምብብ ኣብ blocket.se ወይ ኣብ ኢንተርኔት ናይ መኪና ሬክላም ወይ ውን ብጽሑፍ መልክዕ ተኸታተል። ብዙሓት መኻይን ርአ ዋጋታተን ክአ ኣወዳድር።
ክትሓስቦ ዘድሊ:
- እቲ ማኪና ዝሸጠልካ ዘሎ፤ እቲ ሓቀኛ ዋና ምዃኑ ኩሉ ግዜ ታርጋ ናይታ ማኪና ዝሓዘ sms ናብ ቁጽሪ 72503 ናብ ክፍሊ መጓዓዝያ ብምስዳድ ኣረጋግጽ። ድሕሪ ቁሩብ ግዜ፤ ናይ sms መልሲ፤ ብዛዕባ እታ ታርጋኣ ዝለኣኽካሎም እዋናዊ ሓበሬታ ክመጸካ እዩ። እዚ ኣገልግሎት እዚ ዋጋ የኽፍል እዩ። ወይ ድማ ናብ ክፍሊ መጓዓዝያ 0771-25 25 25 ደውል።
- ናይ መሸጣ ውዕል ተጸሓሓፍ።
- እታ ማኪና ክፍልቲ እንተ ኾይና ተቖጻጸር። ብዛዕባ እዚ ውን ናብ Transportstyrelsen ብsms ወይ ብምድዋል ክትፈልጥ ትኽእል ኢኻ። ዕዳኣ ብሙሉኡ ዘይተኸፍለ ማኪና ክትሸይጥ ኣይፍቀድን እዩ።
- እቲ ሸያጣይን እቲ ዓዳጋይን ክልቲኦም፤ እታ ማኪና ሓድሽ ዋና ከም ዘለዋ፤ ምልክታ ናብ ክፍሊ መጓዓዝያ ከእትዉ ይግባእ። ንዝያዳ ሓበሬታ ብዛዕባ እዚ ኣብ መርበብ ሓበሬታ ክፍሊ መጓዓዝያ ተመልከት።
- ብቕጽበት ምስ ትካል ውሕስነት ብምርኻብ እታ ቀያዲት ውሕስነት ትራፊክ ግበር። ዝበለጸ ውሕስነት ክህልወካ ፍርቂ ወይ ምሉእ ውሕስነት ከምዝህልወካ ግበር። ንዝያዳ ሓበሬታ ብዛዕባ ውሕስነት ትራፊክ ኣብ መርበብ ሓበሬታ ማሕበር ውሕስነት ትራፊክ ተመልከት።
- ነቲ ናይታ ማኪና መዐረዪ-መዝገብ (servicebok) ርኣዮ።
- ነታ ማኪና ኣብ ኢነትርነት (bilsajter) ኣቲኻ ምስ ካልኦት ተመሳሰልቲ ማኪናታት ኣወዳድራ።
-
Bilprovning (መመርመሪ-ማኪናታት)
-
-
Boka tid (ቆጸራ-ምሓዝ)
-
ንገለ-ገለ ጉዳያት ክተሳልጥ ቆጸራ ምሓዝ የድልየካ። እዚ ማለት ድማ ንሓደ ውሱን ሰዓትን ዕለትን ንኽትራኸብ ስምምዕ ትገብር። ንኣብነት ናይ ሓኪም ስኒ ቆጸራ ወይውን ምስ ዶክቶር ንምርኻብ ኣብ ማእከል-ጥዕና እትገብሮ ቆጸራ ክኸውን ይኽእል እዩ። ምስ ሰራሒት ጸጕሪ ወይ ምስ ጠበቓ ምርኻብ ውን ክኸውን ይኽእል። እቲ ኣዝዩ ኣገዳሲ ነገር፤ ኣብቲ ዝተሰማማዕኩምሉ ግዜ፤ ኣብ ቆጸራካ ምርካብ እዩ። (ነቲ ቆጸራ ምስራዝ ዚብል ኣርእስቲ ውን ተመልከቶ)።
-
Bostadsbidrag (ሓገዝ ክራይ-ገዛ)
-
-
Civilstånd (ኩነታት ሓዳር)
-
ኩነታት ሓዳር ማለት፤ ዘይምርዕዊ፡ ምርዕዊ፡ ምዝጉባት ሰብ-ሓዳር፤ መበለት፡ ፍቱሕ/ፍትሕቲ ምዃንካ ዚገልጽ- ሓባራዊ-ቃል እዩ።
-
CV (ሰነድ መግለጺ ተምኵሮ-ስራሕን ደረጃታት-ትምህርቲን - ሲቪ)
-
እዚ ሲቪ ዚብል ሓጺር ኣጸሓሕፋ፤ ናይቲ Curriculum vitae ዚብል ናይ ላቲን ኣምር፤ መግለጺ ጉዕዞ ናይ ህይወት ዝሓዘ ሰነድ እዩ። ሲቪ ማለት፤ ሰነድ መግለጺ ተምኵሮ-ስራሕን ደረጃታት-ትምህርቲን ማለት እዩ። ገለ-ገለ እዋን መዝገብ ዓቕምታት ተባሂሉን ውን ይጽዋዕ እዩ። ሲቪ፡ ነቲ ስራሕ ኣብ ምድላይካ ክተቕርቦም ዘድልዩኻ ሰነዳት፤ ኣዋዲድካ ንምቕራብ እትጥቀመሉ ኣገባብ እዩ።
ሓደ ሲቪ ክህልዎ ዚኽእል ትሕዝቶ:
• ሓጺር ናይ ህይወትካ መግለጺ
• ናይ ስራሕ ልምዲታት፤ ናይ ቅድም ዝነበረካ ስራሕን ሓላፍነታትን
• ትምህርቲን ዝተመረቕካሉ ደረጃታትን
• ኣብ ማሕበራት ኣባል ቦርድ ዝነበርካሉ (ምስ ዚህሉ)
• ናይ ነጻ ግዜ ንጥፈታትካን ኣባል ናይ ዝኾንካሉ ማሕበራትን
• ናትካ ግላዊ-ሓበሬታ፤ ንኣብነት ቁጽሪ መንነት፤ ኣስማት ርክባት፤ ኣድራሻ
• ስም ተተውከስቲን ናይ ርክቦም ሓበሬታን። ነዞም ተተውከስቲ ሰባት ኣቐዲምካ፤ ከም ናትካ ተተውከስቲ ክኾኑ ኣቐዲምካ ሓቢርካዮም ክትጸንሕ የድሊ እዩ። እቲ ልሙድ ኣብቲ ናይ ቅድም ስራሕካ ሓለቓኻ ዝነበረ እዩ። ናይዚ ሓድሽ ዘመልከትካሉ ወሃብ ስራሕ፤ ደዊሉ እንታይ ዓይነት ሰብ ምዃንካን እንታይ ትሰራሕ ከም ዝነበርካን ክሰምዕ፤ ምስቶም ተተውከስቲ ሰባት ርክብ ክገብር ይኽእል እዩ።
ኣብዚ ዚስዕብ: www.arbetsformedlingen.se ብዝያዳ ክተንብብ ትኽእል ኢኻ።
-
Deklaration (ጸብጻብ-ኣታዊታት)
-
ኩሉ ኣታዊ ዘለዎን ቀረጽ ዝኸፍልን ዓመታዊ ጸብጻብ ናብ ቤት ጽሕፈት ኣታዊ ውሽጢ ሃገር ከቕርብ ይግባእ። ቤት ጽሕፈት ኣታዊ ውሽጢ ሃገር እቲ ናይ ጸብጻብ መሕትት ናብ ገዛኻ ይሰዶ እዩ። ኣብቲ ጸብጻብ ኣብ ሓደ ዓመት ክንደይ ከምዘእተኻን ክንደይ ቀረጽ ከም ዝኸፈልካን ዝገልጽ ሓበሬታ ሰፊሩ ይርከብ። እቲ ሓበሬታ ካብ ወሃቢ ስራሕካ፣ ትካል ውሕስነትን ባንክን ዝተረኽበ እዩ። ሰፊሩ ዘሎ ሓበሬታ ቅኑዕ ምዃኑ ከኣ ባዕልኻ ተረጋግጽ። ኣብ መርበብ ሓበሬታ ቤት ጽሕፈት ኣታዊ ውሽጢ ሃገር ዝያዳ ኣምብብ
-
Egenföretag (ግላዊ-ኩባንያ)
-
እዚ ውልቃዊ-ኩባንያ እዩ ዚጽዋዕ። ኣብ ሓደ ውልቃዊ-ፊርማ፤ ነቲ ኩሉ ናይቲ ኩባንያ ንጥፈታት፤ ውልቃዊ ሓላፍነት እትስከም ንስኻ ባዕልኻ ኢኻ። ኣብ ከምዚ ዓይነት ውልቃዊ-ኩባንያ፤ ዝተቖጽሩ ሰራሕተኛታት ኣይህልዉኻን እዮም። እቲ ስራሕ ባዕልኻ ኢኻ እትሰርሖ። ብዝያዳ ኣብዚ ዚስዕብ
Arbetsformedlingen
www.verksamt.se
www.almi.se ኣንብብ።
-
Ekonomiskt bistånd (ቁጠባዊ ደገፍ)
-
መተሓዳደሪ-ሓገዝ ተባሂሉ ውን ይጽዋዕ እዩ። ቅድም ድማ ሓገዝ ማሕበራዊ-ናብዮት (እንዳ-ሶሻል) ይበሃል ኔሩ። እዚ ቁጠባዊ-ደገፍ ዚ፤ እቲ ንሓደ ኣብ ግዚያዊ ቁጠባዊ ሽግር ዝወደቐ ሰብ፤ ከም ናይ መወዳእታ ዑቕባዊ-መርበብ ከገልግል ዚግብኦ እዩ። እዚ ቁጠባዊ ደገፍ ዚ፤ እቲ ነብስኻ ንምትሕድዳር፤ እኹል ገንዘብ ኣብ ዘይህልወካ ግዜ፤ እትቕበሎ (ንኣብነት ናይ መግቢን ክራይን) እዩ።
ነቲ ቁጠባዊ-ደገፍ ከም መተሓዳደሪ ገንዘብ ክወሃበካ፤ ኩሉ እዋን ምልክታ ክተእቱ ይግባእ። ሰብ ብኽንደይ ገንዘብ ክመሓደር ከም ዘለዎ፤ ኣብ ብሳኔ ዝኣተወ እዩ። መተሓዳድሪ-ገንዘብ ንምርካብ ምስ ተመልክት፤ እቲ ቤትስልጣን ማሕበራዊ ኣገልግሎት፤ ናብቲ ንዓኻ ዘድልየካ ብዝሒ እዩ ዚጥምት። ብቐዳማይ ደረጃ ደቂ-ሰባት፤ ባዕላቶም ሓላፍነት ናይ ገዛእ-ህይወቶም ክወስዱ እዩ። እዚ ማለት ድማ፤ ሓደ ሰብ ቅድሚ ቲ ሓገዝ ናይ ምርካብ መሰሉ ምርግጋጽ፤ ነቲ ናይ መተሓዳደሪኡ ወጻኢታትን ካልእ ኣድላይነቱን፤ ብገዛእ ዓቕሙ ንምኽኣል ክጽዕር ይግብኦ። እቲ ክሰርሕ ዚኽእል፤ ክሰርሕ ግዴታ ኣሎዎ። ኣብ ባንክ ገንዘብ ምስ ዚህልወካ ወይ ንብረት ከም (ማኪና፡ ቤት፡ ጃልባ ወዘተ) ምስ ዚህልወካ፤ ቁጠባዊ ሓገዝ ንኸይትረክብ ይክኣል እዩ።
ብቐዳምነት ሰብ፤ ነቲ ኪርከብ ዚክኣል፤ ካልእ ዕድላትን ሓገዛትን ንኣብነት ከም፤ ሓገዝ ክራይ-ገዛን ደሞዝ-ወለዲን ክሓትት ኣሎዎ። መተሓዳደሪ-ገንዘብ ንምርካብ እትሓትት፤ ኣብቲ ኣብ ኮሙንካ ዚርከብ፤ ቤትስልጣን ማሕበራዊ-ኣገልግሎት ኮይኑ፤ (ኣብቲ ናይ ኮሙን ኣድራሻ ኢንተርነት ኣቲኻ ሓበሬታ ክትረክብ ኢኻ)። ቤትስልጣን ማሕበራዊ-ኣገልግሎት፤ ነቲ ዘእተኻዮ ምልክታ ክጸሉ ዚኽእል፤ ናይ ኩሉ እቲ ቁጠባዊ-ሃለዋትካ ሓበሬታታት፤ ንኣብነት እቶትካ፤ ንብረትካ፤ ወጻኢታትካ ወዘተ ምፍላጥ የድልዮ እዩ። ኣብዚ ዚስዕብ
www.socialstyrelsen.se/ekonomisktbistand/forsorjningsstod,
www.socialstyrelsen.se/ekonomisktbistand/utlandskamedborgare ብዝያዳ ኣንብብ።
-
Elräkning (ዕዳ ሓይሊ-ኤሌትሪክ)
-
ኣገባብ ኣነባብራኻ ብዘየገድስ፤ ዕዳ ሓይሊ-ኤሌትሪክ ይህልወካ እዩ። እቲ ዝኽፈል ክልተ ክፋላት ኮይኑ፤ ካብ ክልተ ዝተፈላለዩ ኩባንያታት ክመጸካ ይኽእል እዩ። እቲ ሓደ ካብቲ ነቲ ትሕተ-ቅርጺ ናይ ኤሌትሪክ እትውንን ኩባንያ ዚመጽእ ኮይኑ፤ እቲ ካልኣይ ክፋል ድማ ካብታ ነቲ ሓይሊ-ኤሌትሪክ እትሸጠልካ ኩባንያ ዝመጸካ ዕዳ እዩ። ኣብ ኣፓርታማ ትቕመጥ ምስ ትኸውን፤ እቲ መሞቒ ናይ ገዛ ኤሌትሪክ፤ ኣብቲ ክራይ እትው ክኸውን ልሙድ እዩ። ስለዚ እቲ ንገዛኻ እትኸፍሎ ተወሳኺ ዕዳ ሓይሊ-ኤሌትሪክ፤ ጥራይ ናይ (መብራህቲ፡ ራድዮ፡ ቲቪ፡ ከምኡ ውን ናይ ፎርኖ) እዩ። ኣብ ከም ቪላ ዓይነት ገዛ፤ ትቕመጥ ምስ ትኸውን፤ ኩሉ እቲ ወጻኢታት ሓይሊ-ኤሌትሪክ ባዕልኻ ስለ ትኸፍሎ፤ ኣብቲ ቆራሪ ናይ ክረምቲ ግዜ፤ እቲ ዕዳ ኣዝዩ ብዙሕ ክኸውን ይኽእል እዩ። እቲ እትካረዮ ዝሑል-ክራይ ዚበሃል ምስ ዚኸውን፤ ኩሉ እቲ ዕዳ ሓይሊ-ኤሌትሪክ ባዕልኻ ኢኻ እትኸፍሎ። ኣብቲ ክራይ እትው ኣይኮነን ማለት እዩ። ኣብቲ ካብ ገዛ እትግዕዘሉ ግዜ ድማ፤ መታን ነቲ ሓዲግካዮ ትግዕዝ ዘሎኻ ገዛ ገንዘብ ከይትኸፍለሉ፤ ናብቲ ናይ ሓይሊ-ኤሌትሪክ ኩባንያ ምልክታ ምእታው የድልየካ። ምኽንያቱ ድማ መታን ናብቲ ትግዕዞ ዘሎኻ ቤት ውን ሓይሊ-ኤሌትሪክ ንምርካብ ክትክእል እዩ።
-
Erbjudande (ቀረብ - ሬክላም)
-
ካብ ሓደ ንዓኻ ገለ ክሸጠልካ ዚደሊ ኩባንያ ወይ ሰብ፤ ወፈያዊ ብዚመስል ቃላት ጌሩ፤ ዓዳሚ ብዝኾነ ኣገባብ ክቐርበካ ይኽእል ኢዩ። እዚ ሬክላም ዚ፤ እንታይ ማለት ከም ዝኾነ፤ ብዝግባእ ኣንቢብካ ርግጸኛ ምዃን የድልየካ። እንተ ዘይተረዲኡካ ግን፤ ሕተት! ነዚ ሬክላም ዝተገብረሉ ኣቕሓ ንምርካብ፤ ንስኻኸ እንታይ ክትህበሉ ከም ዝኾንካ፤ ርግጸኛ ምዃን የድልየካ። እዚ ናይ ሬክላም ጉዳይ፤ ዋላኳ ብግሉጽ እንተ ዘይተጻሕፈ፤ ኩሉ እዋን ናይ ገንዘብ ሕቶ ምዃኑ ኣስተውዕል። ንኣብነት ኣብ ሓደ ክለብ-መጻሕፍቲ ወይ ከምኡ ዝኣመሰለ ክትኣቱ ትዕደም፤ ገለ መጻሕፍቲን ቦርሳን ወዘተ ድማ ከም ህያባት ይልእኩልካ። ነዚ ንምርካብ ግን፤ ብወገንካ ክትገብረሎም ዘሎካ ነገር ከም ዘሎን እዩ። ኣስተውዕል፡ ብነጻ ዚወሃብ ነገር የልቦን። ቅድሚ ካብቲ ክለብ-መጻሕፍቲ ክትወጽእ ምኽኣልካ፤ ክትገዝኣሎም ዚግበኣካ ቁጽሪ መጻሕፍቲ (ከከም ቲ ዓይነት ሬክላሙ) ኣሎ እዩ።
-
Etableringsersättning (እግሪ-መትከሊ ሓገዝ-ገንዘብ)
-
-
Europeiska sjukförsäkringskortet (ኤውሮጳዊ ናይ ሕማም-ውሕስነት ወረቐት)
-
እዚ ኤውሮጳዊ ናይ ሕማም ውሕስነት ወረቐት፤ ብእንግሊዝ "European Health Insurance Card" ይበሃል። ብግዚያዊ መገሻ ኣብ ካልእ ሃገር ናይ ሕብረት-ኤውሮጳ/ኢ-ኤስ-ኤስ ወይ ስዊዘርላንድ ምስ ትህሉ፤ ብተመሳሳሊ ቁጠባዊ ኵነት ተቐማጦ ናይተን ሃገራት፤ እቲ ዘድሊ ክንክን-ሕማም ክወሃበካ መሰል ኣሎካ። እዚ መታን ክግበረልካ ድማ፤ ኤውሮጳዊ ናይ ሕማም ውሕስነት ወረቐት ክትሕዝ የድልየካ። ኣብ ኖርዲክ-ሃገራት ምስ ትገይሽ ግን፤ ከምኡ ዓይነት ወረቐት ምሓዝ ኣየድልየካን እዩ። ካብ ሃገራት ናይ ሕብረት-ኤውሮጳ/ኢ-ኤስ-ኤስ ወይ ስዊዘርላንድ ወጻኢ ግን፤ ኣብ ገለ-ገለ ቦታታት እንተ ዘይኮይኑ፤ ክንክን-ሕማም ክትረክብ መሰል የብልካን። ኣብ ከምዚ ሃገራት ዝኸፈልካዮ ወጻኢታት ክንክን-ሕማም መታን ክምለሰልካ፤ ፍሉይ ናይ መገሻ ውሕስነት ክትኣቱ የድልየካ። (እቲ ናይ ገዛኻ ውሕስነት፤ ናይ መገሻ ውሕስነት ውን ከጠቓልል ዘይልሙድ ኣይኮነን)። ኣብዚ ዚስዕብ
http://www.forsakringskassan.se/privatpers/resa_arbeta_studera_eller_fa_vard_utomlands/resa_utomlands ብዝያዳ ክተንብብ ትኽእል ኢኻ።
-
Facket (ማሕበር-ሰራሕተኛታት)
-
ብዙሓት ናይ ማሕበር-ሰራሕተኛታት ኣለዋ፥ ብሓጺር ድማ ” facket” ተባሂለን ይጽውዓ እየን። ንኣባላተን ብዝበለጸ ንምሕጋዝ ድማ፤ ምስ ነንበይኑ ጨናፍር ስርሓት ዝተተሓሓዛ እየን። ኣባል ማሕበር-ሰራሕተኛ ምዃን፤ ብብዙሕ መንገዲ ጽቡቕ እዩ። ኣብቲ እትሰርሓሉ ቦታ ሽግር ምስ ትረክብ ዝሕግዘካ ሰብ ስለ ዘሎ። ኣብ ክንዲ ንስኻ ባዕልኻ መሰላትካ ንምሕላው ትቋመት፤ ባዕልኻ ብዛዕባ ደሞዝካ ትከራኸር፤ ሓደገኛ ቦታ-ስራሕ ናብ ዘየስግእ ቦታ ንኽኸውን ምጽዓር፤ ንኣብነት ውን ኣብ ቦታ ስራሕካ እትዋረደሉ ኩነታት ምስ ዘጋጥም፤ ኣብዚ ኹሉ ከምዚ ኩነታት፤ ኣብ ጐድንኻ ንዓኻ ዚድግፍ ማሕበር ኣሎካ ማለት እዩ። ሓደ ማሕበር-ሰራሕተኛታት ኣብ ብዙሕ ነንበይኑ ጉዳያት፤ ውን ናይ ክኢላታት ሓገዝ፤ ካብ ናይ ድሕነት ሕቶታት ክሳዕ ጠበቓ ናይ ምርካብ ኣርእስቲ ክኸውን ይኽእል። ንገለ-ገለ ርእይቶን ጠለባት ውን፤ ብመገዲ ሓደ ማሕበር ኣቢልካ ክተተግብሮ ዝዓበየ ዕድል ኣሎ፤ ምኽንያቱ ንስኻ በይንኻ ከም ውልቀ-ሰብ፤ ጉዳያት ንኽተስልጥ፤ እቲ ውሃብ-ስራሕ ንኸይግደሰልካ ይኽእል እዩ። ኣብዚ www.lo.se, www.tco.se ብዝያዳ ኣንብብ።
-
Fakturor (ፋክቱራ)
-
ፋክቱራ ማለት ዕዳ መኽፈሊ ወረቐት እዩ። ሓደ ፋክቱራ ማለት፤ ነቲ ክትከፍሎ ዘሎካ ጸብጻብ-ዕዳ ዚገልጽ ሰነድ እዩ። ሓደ ነገር ምስ ገዛእካ፤ ግን ብኡ-ንብኡ ምስ ዘይትኸፍሎ፤ መኽፈሊ ዕዳ ዚኸውን ፋክቱራ ይልኣኸልካ። መብዛሕትኡ ግዜ ብቤት ቡስጣ ይልኣኸልካ። ናይ ኩሉ መኽፈሊ ዕዳታት ከም ናይ ክራይ-ገዛ፤ ናይ ኤሌትሪክ፤ ናይ ቲቪ-ኣቡድ ዕዳ ወዘተ ክመጸካ ይኽእል። እቲ ዕዳታት ኣብቲ ግዜኡ ክኽፈል ይግባእ፤ እንተ ዘይኮነ ግን፤ እቲ ዕዳኻ ክብ ኢሉ ክመጸካ ወይ ናብ ቤትስልጣን መኽፈልቲ-ዕዳ ክኣቱ ይኽእል። እቲ ዕዳ ምኽፋል ዝወድቀሉ ዕለት፤ ኣብቲ ፋክቱራ ተጻሕፉ ኣሎ። እዚ ማለት ድማ፤ እቲ ዕዳ ክኣትወሉ ዝተመደብ፤ ናይ መወዳእታ ዕለት እዩ። እቲ ዝበለጸ በቲ ናትካ ባንክ ጌርካ ክትከፍለሉ እትክእል፤ ናይ ኢንተርነት-ባንክ (internetbank) መገዲ ምፍጣር እዩ። እቲ ኣዝዩ ዝቐልጠፈን ዝሕሰረን ዕዳ መኽፈሊ ኣገባብ እዩ። ኣብ ባንክ ወይ ቤትቡስጣ ኬድካ ውን ክኽፈል ይክኣል እዩ። ይኹን እምበር ንነፍሲ-ወከፍ ፋክቱራ ገንዘብ ስለ ዘኽፍሉኻ፤ ኣዝዩ ክቡር ክኾነካ እዩ። ብዝያዳ ኣብ
www.hallakonsument.se ከምኡ ውን ኣብ
www.swedishbankers.se ኣቲኻ ኣንብብ።
-
Flykting (ስደተኛ)
-
-
Flyktingkonventionen (ውዕል-ስደተኛታት)
-
-
Flyttanmälan (ኣድራሻ ናይ ምቕያር ምልክታ)
-
ኣድራሻ ምስ እትቕይር ኣብቲ ሓድሽ ኣድራሻ ምእንቲ ክትምዝገብ ናብ ቤት ጽሕፈት ኣታዊ ውሽጢ ሃገር ከተመልክት ይግባእ። ኣድራሻ ናይ ምቕያር ምምልካት ብነጻ ኮይኑ ብቀሊሉ ብሓገዝ ናይ ኢንተርኔት ወረቐት መንነት ይግበር ኣብነት ኣብ መርበብ ሓበሬታ ቤት ጽሕፈት ኣታዊ ውሽጢ ሃገር ሞቢል ባንክ መንነት ይኸውን። ኣድራሻ ከምዝቐየርካ ምስ ኣመልከትካ ቤት ጽሕፈት ኣታዊ ውሽጢ ሃገር እቲ ሓድሽ ኣድራሻ ናብ ኩለም መንግስታውያን ትካላት፣ ምምሕዳራትን ኣውራጃን ይዝርግሖ።
ብዙሓትትካላት ከም ዓበይቲ ባንክታትን ትካላ ትውሕስነትን እውን እቲ ሓድሽ ኣድራሻኻ ይረኽብኦ። ንውልቀ ሰባት፣ ማሕበትን ኣባለን ዝኾንካ ውድባትን ከም ጋዜጣታትን ኣድራሻኻ ክህልወ ንዘለወን ትካላትን ብዛዕብ ሓድሽ ኣድራሻኻ ባዕልኻ ትሕብረን።
ኣብ መርበብ ሓበሬታ ቤት ጽሕፈት ኣታዊ ውሽጢ ሃገር ብዛዕባ ኣድራሻ ምቕያር ዝያዳ ሓበሬታ ኣምብብ።
-
Folkbokföring (ህዝባዊ-መዝገብ)
-
ህዝባዊ-መዝገብ፤ እቲ ኣብ ሃገር ሽወደን ዚግበር፤ መሰረታዊ ናይ ህዝቢ ምዝገባ እዩ። ኣብቲ ህዝባዊ-መዝገብ፤ መነመን ኣብቲ ሃገር ከም ዚነብሩን፤ ኣበይ ከም ዚቕመጡን ተጻሒፉ ይርከብ። ኣበይ ቦታ ከም ዝተመዝገብካ፤ ኣብ ብዙሓት ንናትካ ግዴታን መሰላትን ትርጉም ዘሎዎ ጉዳይ ክኸውን ይኽእል እዩ። ሓደ ካብኡ ንኣብነት መሰል ሓገዝ ስለ-ቖልዓን፤ ሓገዝ ክራይ-ገዛን ንምርካብ፤ ቀረጽ ኣበይ ከምትኸፍልን ኣበይ ከምትመርጽን። ኣብ ህዝባዊ-መዝገብ ጽሑፍ ብምዃንካ እዩ። ኣብቲ ህዝባዊ-መዝገብ ኵነታት ሓዳርካን፤ ካልእ ናትካ ግላዊ ሓበሬታታት ሓዳርን ቆልዑን ውን ይምዝገብ እዩ። ንዝያዳ ሓበሬታ ኣብ መርበብ ሓበሬታ ኣታዊ ውሽጢ ሃገር ተመልከት።
-
Fordonsskatt (ግብሪ ተሽከርከርቲ)
-
ግብሪ ተሽከከርቲ እቲ ነተን ብሞተር ዚድረኻ ተሽከርከርቲ፤ ከም ግላዊ-ማኪናታት፤ ናይ ጽዕነት ማኪናታት፤ ቱግቱጋት ወዘተ እትኸፍሎ ግብሪ እዩ። እታ ተሽከርካሪትካ ኣብቲ ሓባራዊ-መርበብ ጐደናታት ክትጥቀመላ ክትክእል፤ ግብሪ ምኽፋል ይግብኣካ። ግብሪ ተሽከርከርቲ ብብዝሒ ኣጠቓቕማ ተሽከርካሪት ዚውሰን ኣይኮነን። ገለ ንኣሽቱ ማኪናታት፤ ናይ ከባቢ ሓልዮት ጠለባት ዘማልእ ምስ ዝኾና፤ ነተን ቀዳሞት 5 ዓመታት፤ ግብሪ ካብ ምኽፋል ነጻ እየን። ኣብዚ
http://www.transportstyrelsen.se/sv/Vagtrafik/Fordon/Fordonsskatt/ ብዝያዳ ኣንብብ።
-
Försäkring (ውሕስነት)
-
እቲ ዕላማ ናይቲ ውሕስነታት ዚብል ኣምር፤ ብዙሓት ሰባት ኴንካ ነቲ ዘጋጥም ሓደጋ ብሕብረት ትገጥሞ። ንሓደጋታትን ጉድኣትን ናይ ሰብን ንብረትን፤ ውሕስነት ክትኣቱ ትኽእል ኢኻ። ውሕስነታት ንኣብነት ከም ናይ (ነገራት፡ ቤት፡ ማኪናታት ወዘተ) ክኸውን ይኽእል እዩ። እቲ ንውሕስነት እትኸፍሎ ገንዘብ፤ ክፍሊት-ውሕስነት ይበሃል። ቤት ምስ ሓዝካ፤ ውሕስነት ክትኣቱ ኣዝዩ ኣገዳሲ እዩ፤ ንኣብነት ኣብቲ ገዛ ከም ስርቂ ወይ ባርዕ-ሓዊ ወዘተ ከጋጥም ስለ ዚኽእል። ኣብቲ ውሕስነት ዝኣተኻሉ ጉዳይ፤ ገለ ነገር ምስ ዘጋጥም፤ ካሕሳ ይወሃበካ፤ እዚ ድማ (ብገንዘብ ወይ ብመተካእታ ኣቕሓ ክኸውን ይኽእል)። ብዝያዳ ኣብዚ ዚስዕብ
konsumenternas.se ኣንብብ።
ወይ ውን ኣብቲ ናይታ ውሕስነት ዝኣተኻላ ኩባንያ ኣድራሻ ኢንተርነት ኣቲኻ ተወከስ።
-
Försäkringskassan (ቤትስልጣን ውሕስነት-ካሳ)
-
ውሕስነት-ካሳ ሓደ ቤትስልጣን ኮይኑ፤ ንኣብነት ነዚ ዚስዕብ ከም ደሞዝ-ወላድነት፤ ሓገዝ ክራይ-ገዛ፤ ሓገዝ ስለ-ቆልዓ፤ ሓገዝ ቀለብ-ቆልዓ ዘመሓድር እዩ። ቤትስልጣን ውሕስነት-ካሳ፤ እንተ ሓሚምካ ውን ገንዘብ ዚኸፍለካ ውን እዚ ቤትስልጣን እዩ። እግሪ-መትከሊ ሓገዝ ገንዘብ ዚኸፍል ውን፤ እዚ ቤትስልጣን ውሕስነት-ካሳ እዩ። ኣብዚ ዚስዕብ
www.forsakringskassan.se ብዝያዳ ክተንብብ ትኽእል ኢኻ።
-
Försörjning (መተሓዳደሪ)
-
መተሓዳደሪ ማለት ነቲ መሰረታዊ ኣድላይነት ህይወትካ ክተዕግብ ምኽኣል እዩ። መነባብሮኻ ክትክእል ንኣብነት፤ ንመግብኻን ንኽዳንካን ንኽራይ ገዛኻን ዚኸውን እኹል ገንዘብ ክህልወካ ማለት እዩ።
-
Försörjningsstöd (መተሓዳደሪ-ሓገዝ)
-
መተሓዳደሪ-ሓገዝ ተባሂሉ ውን ይጽዋዕ እዩ። ቅድም ድማ ሓገዝ ማሕበራዊ-ናብዮት (እንዳ-ሶሻል) ይበሃል ኔሩ። እዚ ቁጠባዊ-ደገፍ ዚ፤ እቲ ንሓደ ኣብ ግዚያዊ ቁጠባዊ ሽግር ዝወደቐ ሰብ፤ ከም ናይ መወዳእታ ዑቕባዊ-መርበብ ከገልግል ዚግብኦ እዩ። እዚ ቁጠባዊ ደገፍ ዚ፤ እቲ ነብስኻ ንምትሕድዳር፤ እኹል ገንዘብ ኣብ ዘይህልወካ እዋን፤ እትቅበሎ (ንኣብነት ንመግቢን ክራይን) እዩ። ነቲ ቁጠባዊ-ደገፍ ከም መተሓዳደሪ ገንዘብ ክወሃበካ፤ ኩሉ እዋን ምልክታ ክተእቱ ይግባእ። ሰብ ብኽንደይ ገንዘብ ክመሓደር ከም ዘለዎ፤ ኣብ ብሳኔ ዝኣተወ እዩ። መተሓዳድሪ-ገንዘብ ንምርካብ ምስ ተመልክት፤ እቲ ቤትስልጣን ማሕበራዊ ኣገልግሎት፤ ናብቲ ንዓኻ ዘድልየካ ብዝሂ እዩ ዚጥምት። ሰባት ብቐዳማይ ደረጃ፤ ሓላፍነት ናይ ገዛእ-ህይወቶም ክወስዱ እዩ። እዚ ማለት ድማ፤ ሓደ ሰብ ቅድሚ ቲ ሓገዝ ናይ ምርካብ መሰሉ ምርግጋጽ፤ ነቲ ናይ መተሓዳደሪኡ ወጻኢታትን ካልእ ኣድላይነቱን፤ ብገዛእ ዓቕሙ ንምኻኣል ክጽዕር ይግብኦ። እቲ ክሰርሕ ዚኽእል፤ ክሰርሕ ግዴታ ኣሎዎ። ኣብ ባንክ ገንዘብ ምስ ዚህልወካ ወይ ንብረት ከም (ማኪና፡ ቤት፡ ጃልባ ወዘተ) ምስ ዚህልወካ፤ ቁጠባዊ ሓገዝ ንኸይትረክብ ይክኣል እዩ። ብቐዳምነት ሰብ፤ ነቲ ኪርከብ ዚክኣል፤ ካልእ ዕድላትን ሓገዛትን ንኣብነት ከም፤ ሓገዝ ክራይ-ገዛን ደሞዝ-ወለዲን ክሓትት ኣሎዎ። መተሓዳደሪ-ገንዘብ ንምርካብ እትሓትት፤ ኣብቲ ኣብ ኮሙንካ ዚርከብ፤ ቤትስልጣን ማሕበራዊ-ኣገልግሎት ኮይኑ፤ (ኣብቲ ናይ ኮሙን ኣድራሻ ኢንተርነት ሓበሬታ ክትረክብ ኢኻ)። ቤትስልጣን ማሕበራዊ-ኣገልግሎት፤ ነቲ ዘእተኻዮ ምልክታ ክጸሉ ዚኽእል፤ ናይ ኩሉ እቲ ቁጠባዊ-ሃለዋትካ ሓበሬታታት፤ ንኣብነት እቶትካ፤ ንብረትካ፤ ወጻኢታትካ ወዘተ ምፍላጥ የድልዮ እዩ።
ኣብዚ ዚስዕብ www.socialstyrelsen.se/ekonomisktbistand/forsorjningsstod,
www.socialstyrelsen.se/ekonomisktbistand/utlandskamedborgare
-
Gratis (ብነጻ)
-
ብነጻ ዚበሃል፤ ነቲ ገለ ከይከፈልካ እትረኽቦ እዩ። ኣብ ሬክላም ብዙሕ ግዜ፤ እዚ ብነጻ ዚብል ቃል ይቀላቐል እዩ። እቲ ብነጻ ዚብል ክጽሓፎ ዚግባእ፤ ነቲ ብዘይ ገለ ዋጋ ዚወሃበካ፤ ምስቲ ናይ ቀረብ-ሬክላም ዝተተሓሓዘ፤ ገለ ዚኽፈል ነገር ዘይብሉ ምስ ዚኸውን እዩ። ንኣብነት ነታ ሳልሰይቲ ብነጻ መታን ክትረኽባ፤ ክልተ መጻሕፍቲ ምግዛእ ምስ ትግደድ፤ እዚ “ብነጻ” ዚወሃበካ ኣይኮነን። ከም ግቡእሲ፤ ኣብቲ ጽሑፍ፤ ነታ ሳልሰይቲ መጽሓፍ ዚኽፈል የልቦን ተባሂሉ ክጸሓፍዩ ዘለዎ።
-
Hemförsäkring (ውሕስነት-ገዛ)
-
ኣብ ውሕስነት-ገዛ መብዛሕትኡ ግዜ፤ ብዙሓት ዓይነት ውሕስነታት ይጠቓለሉ እዮም። ገለ ካብቶም ክፋላት ንኣብነት፤ ውሕስነት ዚኽፈለካ ንዝተበላሸወካ ንብረት ወይ ንኣብ ልዕሌኻ ዝተፈጸመ መጕዳእቲ ወይ ንስኻ ንዝጐዳእካዮ ሰብ ካሕሳ መኽፈሊ ገንዘብ ምርካብ እዩ። ኣብ ውሕስነት-ገዛ እዚ ዚስዕብ ክተቓለል ይኽእል።
-
ናይ ንብረት ውሕስነት – ኣብ ንብረትካ፡ ዝተኻረኻዮ፡ ንባዕልኻ ክትጥቀመሉ ዝተለቃሕካዮ ነገር፤ ንዝስዓበ ጕድኣት ካሕሳ ይኽፈልካ።
- ናይ ሓላፍነት ውሕስነት – ከም ግለ-ሰብ መጠን ንስኻ ክትሕሶ ንትግደድ ሰብ፤ ብውሕስነትካ ገንዘብ ይኽፈለልካ
- ሰብኣዊ-ውሕስነት ኣብ ግዜ ድንገት – ኣካላዊ መጕዳእቲ ምስ ዘጋጥመካ፤ ንኣብነት ተወቒዕካ ወይ ተዓሚጽካ ዚኽፈለካ ገንዘብ።
- ውሕስነት ሕጋዊ-ምክልካል – ምስ ሰብ ኣብ ነገር ምስ ትኣቱ፤ ናይ ንጠበቓ ዚክፈል ገንዘብ ትረክብ።
- ውሕስነት-መገሻ –ኣብ ብዙሕ ውሕስነታት-ገዛ እትው ኮይኑ፤ ኣብ መገሻኻ ዝበለጸ ውሕስነት ዚህብ እዩ። ን45 ናይ መገሻ መዓልታት ዘገልግል እዩ።
ኣብቲ ንቡር ውሕስነት-ገዛ ብላዕሊ ክተእትዎ እትኽእል ካልእ ዓይነት ውሕስነታት ውን ኣሎ። ምናልባት ገለ ነገር ከየጋጥመካ፤ እቲ ዝበለጸ ምስታ ናይ ውሕስነት ኩባንያኻ ምዝርራብ እዩ።
ኣብዚ
konsumenternas.se ብዝይዳ ኣንብብ። ወይ ኣብቲ ናይ ውሕስነት ኩባንያኻ ኣድራሻ ኢንተርነት ኣቲኻ ርአ።
-
Husdjur (እንስሳ-ዘቤት)
-
እንስሳ-ዘቤት ዝበሃሉ ምስ ሰብ ምንባር ዝለመዱ እንስሳታት እዩ። እቶም ልሙዳት እንስሳ-ዘቤት ኣብ ሽወደን፤ ድሙ፡ ከልቢ፡ ምጹጹላይ-መሳሊ ከምኡ ውን ማንቲለን፡ ኣዕዋፍን፡ ጠባብቕን፡ ኣትማንን እዮም።
ኣብ ሽወደን ብዙሓት ወነንቲ እንስሳ ዘቤት ነቶም እንስሳ ካም ኣባላት ስድራቤት እዮም ዝርእይዎም። እንስሳ ኣብ ውሽጢ ገዛ ክነብሩ ንቡር እዩ ብዙሓት ከኣ ንከልቦም ወይ ድሞም ኣብ ዓራት ምስኦም የደቅስዎም። ኣብ ደገ ዝነብሩ ዋና ዘይብሎም ኣኻልብ ይኹኑ ደማሙ ኣዝዩ ዘይልሙድ እዩ።
-
Hyresavtal (ውዕል ክራይ-ገዛ)
-
ሓደ ገዛ ምስትካረ፤ ብዛዕባ ኣብኡ ምቕማጥካ፤ ዘሎካ ግዴታን መሰላትን ዚገልጽ ስምምዕ ወይ ውዕል ክራይ-ገዛ ክህልወካ ይግባእ። ብዛዕባ መቐመጢ ገዛ ዎል ክትጽሕፍ ከሎኻ እዚ ዚስዕብ ትሕዝቶ ኪህልዎ የድሊ።
ስም ተኻራዪ፤ ስም ኣካራዪ፤ ክራይ-ገንዘብ፤ ግዜ-ክራይ (ናይ ውዕል ግዜ)፤ እቲ ካልእ ክትጥቀመሉ ትኻል ከባቢታት (መኻዚኖ፡ ጋራጅ፡ ወዘተ)፤ ካልእ ዝርዝራትን ከም፤ ኤሌትሪክ፡ ኣቝሑ-ገዛ፡ ምጽርራይ፡ መጕሓፊ፡ ውሕስነት እዩ።
ኣብዚ www.omboende.se/sv/Hyra/Att-hyra/ ብዝያዳ ኣንብብ።
-
Hälsovård (ሓለዋ-ጥዕና)
-
ሓለዋ-ጥዕና ማለት፤ ንኣብነት ጥዕና ናይ ስኒ ንምሕላውን፤ ናይ መጻኢ ሽግር ንምክልኻልን፤ ብመጽረይቲ-ስኒ እትገብሮ ክንክን ክሳብ እቲ ልምምዳት ናይ ምዝናይ ኣካላት ክኸውን ይኽእል። ሓለዋ-ጥዕና ብዙሕ ግዜ ምስ ክንክን-ጥዕና ውን ዝተተሓሓዘ እዩ። እዚ ማለት ድማ፤ ነብስኻ ብዚግባእ ብምክንኻን፤ ካብ ናይ ስጋዊን ስነ-ኣእምሮኣዊን ሕማማት ክትሕሎ ማለት እዩ።
-
Id-kort (መንነት-ወረቐት)
-
”Id-kort” ሓጺር ኣጸሓሕፋ ናይ መንነት-ወረቐት እዩ። መንነት-ወረቐት እትጥቀመሉ፤ ከም መረጋገጺ ናይ ዕድሜኻን፤ ንስኻ መን ምዃንካን መመሳኸሪን እዩ። ንኣብነት እዚ ካብ መሸጣ መድሃኒት ኣፋውስ ንምምጻእ፤ ኣብ ዱንኳን ብካርድ ገንዘብ ንምኽፋል ወይውን ጉዳይ ናይ ባንክ ጉዳይ ንምስላጥ ክኸውን ይኽእል። መንነት ወረቐት ንምርካብ ኣብ ኣብ ቤት ጽሕፈት ኣገልግሎት ኣታዊ ውሽጢ ሃገር ከተመልክት ትኽእል።
ንዝያዳ ሓበሬታ ኣብ መርበብ ሓበሬታ ኣታዊ ውሽጢ ሃገር ወይ ከኣ ኣብዛ መዝገበ ቃላት ኣብ ትሕቲ ናይ ባንክ መንነትን ናይ ኢንተርኔት ወረቐት መንነትን ተመልከት።
-
Inkomstskatt (ግብሪ-ኣታዊታት)
-
ስራሕ ምስ ዝህልወካ ካብ እቶትካ ቀረጽ ትኸፍል። እዚ ቀረጽ ናይ ኣታዊ ቀረጽ ይበሃል። ስራሕ ምስ ዝህልወካ ወሃቢ ስራሕካ ደሞዝ ቅድሚ ምውሳድካ ቀረጽ ይወስድ። ኣብ ናይ ደሞዝ ወረቐት ክንደይ ቀረጽ ከም ዝኸፈልካ ሰፊሩ ኣሎ። ወሃቢ ስራሕ ንኣታዊ ውሽጢ ሃገር ወርሓዊ ቀረጽ ይኸፍል። ኩሎም ኣታዊ ዘለዎምን ቀረጽ ዝኸፍሉን ናብ ኣታዊ ውሽጢ ሃገር ዓመታዊ ጸብጻብ ቀረጽ የቕርቡ። ኣብ መርበብ ሓበሬታ ኣታዊ ውሽጢ ሃገር ተወሳኺ ሓበሬታ ኣምብብ።
-
Introduktionsersättning (መለማመዲ ሓገዝ-ገንዘብ)
-
መለማመዲ ሓገዝ-ገንዘብ እቲ ቅድም ሓደስቲ መጻእተኛታት፤ ንመለማመዲ ተባሂሉ፤ ካብ ኮሙን ዝረኽብዎ ዝነበሩ ሓገዝ እዩ። መለማመዲ ማለት፤ ብግዜ ዝተወሰነ፤ ንስደተኛታትን ሓደስቲ መጻእተኛታትን፤ ኣብቲ ናይ መጀመርታ እዋን፤ ካብ ሕብረትሰብ ሽወደን ዚግበረሎም ዝነበረ ሓገዝ እዩ።እዚ መለማምዲ ሓገዝ ሕጂ በቲ መትከል-እግሪ ሓገዝ ዚብል ተተኪኡ ይርከብ። እቶም ቅድሚ 1 ታሕሳስ 2010፤ እዚ መለማመዲ ሓገዝ ዝተፈቕደሎም ሓደስቲ መጻእተኛታት፤ ክሳብ እቲ ናይ መለማመዲ ግዜኦም ዚፍጸም፤ ብመሰረት እቲ ናይ ቅድም ሕጊ፤ ካብ ኮሙን ሓገዝ ክረኽቡ እዮም።
-
Konsument (ሸማታይ)
-
ናይ ሸማቶ/ዓማዊል ወኪል ብ KO ይጸሓፍ። KO ትካላት ንውዕላትን ሬክላምን ዝምልከት ሕጊ ክኽተላ ይሰርሕ። KO ኣብ ቤት ፍርዲ ወኪል ሸማቶ ክኸውን ውን ይኽእል። ካብ ሓደ ትካል ኣቑሑን ኣገልግሎትን ትገዝእ ሸማቲ/ዓሚል ትበሃል። ነቶም ኣቑሑት ዘቕርቦም ከኣ ኣፍራዪ ይበሃል፣ እቶም ዝሸጡ ከኣ ሸያጦ ይበሃሉ።
KO ሓደ ክፋል ቤት ጽሕፈት ሸማቶ/ዓማዊል እዩ። ቤት ጽሕፈት ሸማቶ/ዓማዊል መንግስታዊ ትካል ኮይኑ ንዓኻ ከም ዓሚል ኣገልግሎ ትይህብ። ንኣፍረይትን ሸያጦን ሕጊ ምስ ዘየኽብሩ ጥርዓን ናብ ቤት ጽሕፈት ሸማቶ/ዓማዊል ከተቕርብ ትኽእል።
ሃሎ ሸማቲ/ዓሚል ኣብ ዝበሃል ናይ ቤት ጽሕፈት ሸማቶ/ዓማዊል ናይ ሓበሬታ ኣገልግሎት ሓበሬታ ክትረክብን ክትሓትትን ትኽእል ኢኻ። ናብ 0771 525 525 ክትድውል ወ ይከ ኣብ www.hallakonsument.se ዝያዳ ከተንብብ ትኽእል ኢኻ። ምስ ተሓባበርቲ ቤት ጽሕፈት ሸማቶ/ዓማዊል ኣብ ኢንተርኔት ቀጥታ ክትራኸብ ትኽእል ኢኻ። ንዝያዳ ሓበሬታ ኣብ መርበብ ሓበሬታ ቤት ጽሕፈት ሸማቶ/ዓማዊል ኣምብብ።
-
Konsumentombudsman (ወኪል-ሸማቶ)
-
ናይ ሸማቶ/ዓማዊል ወኪል ብ KO ይጸሓፍ። KO ትካላት ንውዕላትን ሬክላምን ዝምልከት ሕጊ ክኽተላ ይሰርሕ። KO ኣብ ቤት ፍርዲ ወኪል ሸማቶ ክኸውን ውን ይኽእል። ካብ ሓደ ትካል ኣቑሑን ኣገልግሎትን ትገዝእ ሸማቲ/ዓሚል ትበሃል። ነቶም ኣቑሑት ዘቕርቦም ከኣ ኣፍራዪ ይበሃል፣ እቶም ዝሸጡ ከኣ ሸያጦ ይበሃሉ።
KO ሓደ ክፋል ቤት ጽሕፈት ሸማቶ/ዓማዊል እዩ። ቤት ጽሕፈት ሸማቶ/ዓማዊል መንግስታዊ ትካል ኮይኑ ንዓኻ ከም ዓሚል ኣገልግሎ ትይህብ። ንኣፍረይትን ሸያጦን ሕጊ ምስ ዘየኽብሩ ጥርዓን ናብ ቤት ጽሕፈት ሸማቶ/ዓማዊል ከተቕርብ ትኽእል።
ሃሎ ሸማቲ/ዓሚል ኣብ ዝበሃል ናይ ቤት ጽሕፈት ሸማቶ/ዓማዊል ናይ ሓበሬታ ኣገልግሎት ሓበሬታ ክትረክብን ክትሓትትን ትኽእል ኢኻ። ናብ 0771 525 525 ክትድውል ወ ይከ ኣብ www.hallakonsument.se ዝያዳ ከተንብብ ትኽእል ኢኻ። ምስ ተሓባበርቲ ቤት ጽሕፈት ሸማቶ/ዓማዊል ኣብ ኢንተርኔት ቀጥታ ክትራኸብ ትኽእል ኢኻ። ንዝያዳ ሓበሬታ ኣብ መርበብ ሓበሬታ ቤት ጽሕፈት ሸማቶ/ዓማዊል ኣምብብ።
-
Konsumentvägledare (ኣማኻሪ-ሸማቶ)
-
ካብቲ ኣብ ኮሙንካ ዘሎ ኣማኻሪ-ሸማቶ፤ ብዛዕባ እትገዛኦ ኣቕሑትን ኣገልግሎትን ሓበሬታ ክትሓትት፤ ጥርዓን ክተቕርብ፤ ብዛዕባ ናይ ገዛኻ ኤኮኖሚን ስርየት-ዕዳታትን ምኽሪን ደገፍን ክትረክብ ትኽእል። ብዛያድ ኣብቲ ናይ ኮሙንካ ኣድራሻ ኢንተርነት ኣቲኻ ኣንብብ።
-
Kronofogden (ቤትስልጣን መኽፈልቲ-ዕዳ)
-
-
Kvällskurs (ምሸታዊ-ትምህርቲ)
-
-
Körkort (ፓተንቲ)
-
-
Legitimation (ወረቐት-መንነት)
-
ናይ ተሓዚኡ ስእልን ፌርማን ዘለዎ ናይ መንነት ሰነድ ወረቐት መንነት ወይ ከኣ id-kort ተባሂሊ ውን ዝጽዋዕን ብብዝሒ ዝዝውተር ከኣ ፓስፖርትን ናይ ምምራሕ መኪና ፍቓድን እዩ። መን ምዃንካ ንምርግጋጽ እትጥቀመሉ ሰነድ (ካርድ) እዩ። ንዝያዳ ሓበሬታ ኣብ መርበብ ሓበሬታ ኣታዊ ውሽጢ ሃገር ወይ ከኣ ኣብዛ መዝገበ ቃላት ኣብ ትሕቲ ወረቐት መንነት ተመልከት።
-
Migrationsverket (ሚግራሾንስቨርከት)
-
-
Misshandel (ዓመጽ)
-
-
Mödravårdscentral (ማእከል-ጥዕና ኣዴታት)
-
-
Nystartsjobb (ሓድሽ ምጅማር-ስራሕ)
-
ካብ ስራሕ-ዓለም ንንውሕ ዝበለ ግዜ ኣግሊስካ ምስ ትጸንሕ፤ እቲ ሓድሽ ምጅማር-ስራሕ፤ ሓደ ሓድሽ መጀመሪ ዕድል ክኸውን ይኽእል እዩ። እቲ ብሓድሽ ምጅማር-ስራሕ ዝቖጽረካ ወሃብ-ስራሕ፤ ቁጠባዊ ሓገዝ ክረክብ ይኽእል እዩ። እዚ ነቶም ካብ ስራሕ-ዓለም ንንውሕ ዝበለ ግዜ ኣግሊሶም ዝጸንሑ ሰባት፤ ከቃልለሎም ይኽእል እዩ። እቲ ወሃብ-ስራሕ ክንድቲ ካብ ስራሕ ጠጠው ኢልካሉ ዝጸናሕካ ግዜ፤ ሓገዝ ክወሃቦ ይኽእል እዩ። ኣብዚ https://www.arbetsformedlingen.se/4.5f6b75bc120ce1edc5a800080.html ብዝያዳ ኣንብብ።
-
Oskrivna regler (ኣብ ጽሑፍ ዘይሰፈረ ሕጊታት)
-
ኣብ ጽሑፍ ዘይሰፈረ ሕጊታት ማለት፤ እቲ ኣብ ሓደ ሕብረተሰብ ቅቡል ዝኾነ ባህርዪ ወይ ማሕበራዊ ናይ ጠባያት መምርሒ ክበሃል ይካኣል እዩ። እዚ ማለት ድማ፤ እቲ ኣብ ሕብረትሰብ ምስ ካልኦት ሰባት ክተራዮ ትጽቢት ዝግበረልካ ጠባይ እዩ። ኣብ ጽሑፍ ዘይሰፈረ ሕጊ ማለት፤ እቲ ኣብ ሓደ ናይ ሕጊ መጽሓፍ ዘየሎ፤ ግንከ ደቂ-ሰባት ክስዕብዎ ትጽቢት ዚግበረሎም ሕጊታት እዩ። እቲ ነቶም ዘይተጻሕፉ ሕጊታት ዘይስዕብ ሰብ፤ ከም ሓደ ዘይንቡር ሰብ ይሕሰብ። ምኽንያቱ ነቲ ልሙድ ስርዓት የፍርስ ስለ ዘሎ። ንኣብነት ሓደ ሰብ ሰላምታ ክህበካ ከሎ፤ ንስኻ ውን ሰላምታ ተቕርብ። ኣብ ርእሲኡ ውን ምስ ካልኦት ሰባት ተኣዲብካ ትቐርብ። መጻሕፍቲ ብ Den Svenska Koden av Silvia Nilsson Puccio, Uli Bruno & Maria Bengts: www.knowware.se ዝተጻሕፉ ኣንብብ።
-
Passa tid (ሰዓት ምሕላው)
-
ኣብ ሃገር ሽወደን ሰዓትካ ምሕላው ኣዝዩ ኣገዳሲ ነገር እዩ። እዚ ድማ ምስ ግላዊ ኣዕሩኽትኻ ይኹን ምስ ቤትስልጣን ዜገልግል እዩ። ሰዓት ዘይምኽባር ከም ናይ ሕማቕ መዕበያ ክርአ ይኽእል እዩ። ከምኡ ይኹን እምበር፤ ንሰዓት ምሕላው ዘተግብርዎ፤ ኩሎም ሽወደናውያን ውን ኣይኮኑን። ናብ ናይ ስራሕ ቃለ-መሕትት ናኣብነት ደንጒኻ ምስ ትመጽእ፤ በቲ ምኽንያት እዚ ጥራይ፤ ኣብቲ ስራሕ ንኸይትቝጸር ዓቢ ሓደጋ ኣሎ።
-
Pension (ጥሮታ)
-
መብዛሕትኡ ግዜ እቲ ጥሮታ ተባሂሉ ዚዝረበሉ፤ ነቲ ናይ ሽምግልና ጥሮታ እዩ። ናይ ሽምግልና ጥሮታ እትቕበል፤ ሸምጊልካ ክትሰርሕ ስለ ዘይትኽእል፤ ብናይ ዕደመ ጥሮታ፤ ካብ ስራሕ-ዓለም ክትሰናበት ከሎኻ እዩ። ናይ ሽምግልና ጥሮታ ገንዘብ፤ እቲ ወሃብ-ስራሕ ተገዲዱ፤ ብመልክዕ ግብሪ ናብ መንግስቲ ዚኽፈሎን፤ ባዕልኻ እተዋህልሎልን እዩ። እዚ ጥሮታ ዚበሃል፤ ከም ሓደ ጸኒሕ-ደሞዝን፤ ናይ ስርዓተ-ጥሮታን ከምኡውን ውሕስነት ውን ዘጠቓልል ጉዳይ እዩ። ንኣብነት እዚ ማለት ድማ፤ ህይወትካ ዋላኳ ካብቲ ገምጋማዊ-ዕድመ እንተ ልዓለ፤ ክሳዕ መወዳእታ ጥሮታ ይኽፈለካ እዩ። ኣብ ግዜ ሞት ውን ነቶም ተረፍቲ ዚወሃብ ገንዘብ እዩ። ካልእ ዓይነታት ጥሮታታት፤ ከም ናይ ሕማም-ጥሮታ፤ ቅድመ-ጥሮታ ውን ኣሎዉ። ኣብዚ www.pensionsmyndigheten.se ብዝያዳ ኣንብብ።
-
Personbevis (መንነት መረጋገጺ ሰነድ)
-
መንነት መረጋገጺ ሰነድ፤ ኣብዚ ዚስዕብ ኩነታት የድልየካ።
• መንነት-ወረቐት ንክተውጽእ (ኣብ ቤት ጽሕፈት ኣታዊ ውሽጢ ሃገር እተመልክቶ ዘይኮነ)
• ዝተፈላልየ ትምህርቲታት/ኣብያተትምህርቲ/ሓገዝ-ትምህርቲ ክትሓትት
• ዜግነት ሽወደን ክትሓትት
• ፍትሕ ክትሓትት
• ናይ ወጻኢ ፓስፖርት/ፓስፖርት-ባዕዳውያንን ተመሳሳልን ክትሓትት
መንነት መረጋገጺ ሰነድ፤ እቲ ብዛዕባኻ ኣብ ኣታዊ ውሽጢ ሃገር መደበር ዳታ ህዝባዊ-መዝገብ ተጻሒፉ ዘሎ ሓበሬታ ዚገልጽ እዩ። መንነት መረጋገጺ ሰነድ፤ ናይ መንነት ወረቐት ማለት ኣይኮነን።
ኣብ መርበብ ሓበሬታ ኣታዊ ውሽጢ ሃገር ተወሳኺ ሓበሬታ ኣምብብ።
-
Personförsäkring (ግለዊ ሰብኣዊ-ውሕስነት)
-
ግለዊ ሰብኣዊ-ውሕስነታት ከም ተወሳኺ ናይቲ ማሕበራዊን ውዕላዊን ውሕስነታት ዝኸውን እዩ። ግለዊ ሰብኣዊ-ውሕስነታት ብነንበይኑ ዝኾነ ንኣሽቱ ውሕስነታት ዝቖመ ኮይኑ፤ መብዛሕትኡ ግዜ እቶም መሰረታውያን ዝኾኑ፤ ናይ ሓደጋ-ውሕስነትን ናይ ሕማም-ውሕስነትን እዮም። እቲ ግለዊ ሰብኣዊ-ውሕስታት ንምግባርካ ዚውስኖ፤ እቲ ቁጠባኻን፤ እቲ ንዓኻ ዘለዎ ኣድላይነትን እዩ። መብዛሕትኡ ግዜ ብኣባልነት ማሕበር-ሰራሕተኛታት ጌርካ ጉጅላዊ-ውሕስነት ትኣቱ ኢኻ፤ ወይውን ወሃብ ስራሕ ነቶም ዚደልዩ ጉጅላዊ-ውሕስነት ይገብረሎም እዩ። ባዕልኻ ውን ግለዊ ሰብኣዊ-ውሕስነታት ክትኣቱ ትኽእል ኢኻ። ኣብዚ ዚስዕብ ብዝያዳ ክተንብብ ትኽእል ኢኻ። Hallå konsument, konsumenternas.se ወይውን ምስ ናይ ውሕስነትካ ኩባንያ ርክብ ግበር።
-
Personnummer (ቁጽሪ-መንነት (ፐርሾን ኑመር))
-
ቁጽሪ-መንነት ኩሉ እቲ ኣብ ሃገር ሽወደን ህዝባዊ-መዝገብ እትው ዝኾነ ሰብ ዝሕዞ ናይ መለልዪ መንነት እዩ። ሓደ ሰብ ሓንሳብ ቁጽሪ-መንነት ምስ ተቐበለ፤ ዕድሚኡ ምሉእ ይጥቀመላ። ቁጽሪ-መንነት ንኣብነት ንዋጻኢ ሃገ ር ምስ እትግዕዝ ኣይቅየርን እዩ። ኣታዊ ውሽጢ ሃገር ቁጽሪ መንነት ይህብ። ናብ ሽወደን ከምዝቐየርካ ምምልካት ከድልየካ እዩ። ከመይ ከተመልክት ከምእትኽእል ኣብ መርበብ ሓበሬታ ኣታዊ ውሽጢ ሃገር ብዝያዳ ኣንብብ።
-
Rattfylla (ሰቲኻ ምዝዋር)
-
ኣብ ሽወደን እቲ ደረት ሰቲኻ ናይ ምዝዋር (0,2 promille ኣልኮል ኣብ ደምካ) (0,1 mg ኣብ ትንፋስካ) እዩ። እዚ ማለት ድማ፤ እቲ ዝበለጸ አገር ማኪና ክትዝውር ምዃንካ እንተ ፈሊጥካ፤ እቲ ርጉጽ ነገር ዝኾነ ኣልኮላዊ መስተ ዘይምስታይ እዩ። እቲ ኣኽቢድካ ሰቲካ ምዝዋር ዝበሃል፤ እቲ 1,0 promille ኣብ ደምካ ወይ (0,5 mg ኣብ ትንፋስካ) ምስ ዚርከብ እዩ። መቕጻዕቱ ድማ ክሳዕ ናይ 2 ዓመት ማእሰርቲ ክኸውን ይኽእል።
ኣብ መርበብ ሓበሬታ ፖሊስ፣ መርበብ ሓበሬታ ቤት ጽሕፈት ትራፊክ ወይ መርበብ ሓበሬታ ማሕበር ካብ ኣልኮል ነጻ ዝኾኑ ዘወርቲ ብዝያዳ ክተንብብ ትኽእል ኢኻ።
-
Reklam (ሬክላም)
-
ሬክላም ዚበሃል ኣቕሓ ወይ ኣገልግሎት ዚዝርጋሕ ሓደ ናይ ሓበሬታ ምህዞ ወይ ሓሳባት እዩ። ናይ ደቂ-ሰባት ኣተሓሳስባን ግምታትን ወይ ተግባርን ብምጽላው፤ እንታይን ብኸመይን ከም ዝገዝኡ ሓሳባቶም ንምቕያር እዩ። መብዛሕትኡ ዚለኣኸልካ ሬክላማት፤ ካብ ኩባንያታት ዝመንጨወ ኮይኑ፤ እቶም ተቐበልቲ ድማ ሸማቶ እዮም። እቶም ተጠቃሞ ወይ ሸማቶ ውልቀ-ሰባት ወይ ኩባንያታት ክኾና ይኽእላ እየን። እቲ ዕላማ ናይ ሬክላም፤ ንሓደ ፍርያት ወይ ኣገልግሎት ምስ ዕዳጋ ንምልላይ እትገብሮ ሜላ እዩ። ከምኡ ብምግባር ድማ ዕዳጋኻ ክብ ከም ዚብል ንምግባር እዩ። ነቲ ናባኻ ዚመጽእ ሬክላም፤ ብናይ ጽሑፍ ኣድራሻ ይኹን ብዝርርብ መሸጣ ቴሌፎን፤ የቐንየለይ ኣይደልን ክትብል ትኽእል ኢኻ። ኣብዚ
www.reklamombudsmannen.org/, http://www.hallakonsument.se/tips-for-olika-kop/reklam/regler-for-reklam/
ብዝያዳ ኣንብብ።
-
Reseförsäkring (ውሕስነት-መገሻ)
-
ውሕስነት-መገሻ ዚበሃል፤ እቲ ኣብ ወጻኢ-ሃገር መገሻኻ ምናልባት እንተ ሓመምካ ኢልካ እትኣትዎ ውሕስነት እዩ። ዜጋታት ሕብረት-ኤውሮጳ፤ ኣብ ካልእ ኣባል ሕብረት-ኤውሮጳ ሃገር ከይዶም፤ ብግብሪ ዚምወል ናይ ህጹጽ ረድኤት ሕክምና ምርካብ፤ መሰል ኣሎዎም። ንሕክምና ናይ ጥንሲን ሕርሲን ዚግበር ወጻኢታት ውን፤ ከም ናይ ሕጹጽ ረድኤት ኣገልግሎት ሕክምና እዩ ዚቝጸር። (ኤውሪጳዊ ሰነድ ውሕስነት ሕማም)። ንናይ መገሻ ውን ዘጠቓልል፤ ውሕስነት-ገዛ ምስ ዚህልወካ፤ እዚ ን45 መዓልታት ኣኩል ውሕስነት ይህበካ እዩ። ካብኡ ንዝነውሕ ግዜ ምስ ትጸንሕ፤ መመላእታ ውሕስነት-መገሻ ምግባር ከድልየካ ይኽእል እዩ። ካሳ ውሕስነት ብዛዕባ ኣብታ ትገሸላ ዘለኻ ሃገር እንታይ ከምድልየካ ሓበሬታ ኣለዎ።
ንዝያዳ ሓበሬታ ኣብ ናትካ ትካል ውሕስነት ወይ ከኣ ኣብ konsumenternas.se ተመልከት።
-
Räkningar (ዚኽፈል-ዕዳ)
-
-
Sjukhus (ቤት-ሕክምና (ሆስፒታል))
-
ሆስፒታል “ላሳረተት” ተባሂሉ ውን ይጽዋዕ እዩ። ኣብ ሆስፒታል ዝሓመሙን መጕዳእቲን ዝበጽሖምን ሰባት፤ ክንክን ዝረኽቡሉ እዩ። ብዙሕ ግዜ ህጹጽ መቐበል ሕሙማት ኣብ ሆስፒታል እዩ ዚርከብ። እቲ ኣብ ሆስፒታል ዚወሃብ ክንክን-ሕማም፤ በጺሕካ ትምለሰሉ ወይ ትሓድረሉ ክኸውን ይኽእል እዩ። እዚ ክፉት-ክንክን ዚበሃል፤ ንኣብነት ከይደቀስካ ኣብ ኣብ ሆስፒታል ወይ ኣብ ማእከል-ጥዕና ምርመራን ሕክምናን ክግበረልካ ከሎ እዩ። እቲ ካልኣይ ናይ ክንክን ዓይነት ድማ፤ እቲ ኣብ ሆስፒታል ኣቲኻ እትገብሮ ክንክን እዩ። ናብ ሆስፒታል መጺእካ ሕክምና ንኽግበረልካ፤ ሓደ ዶክቶር ናይ ምርመራ መሰነይታ ወረቐት ምስ ዚጽሕፈልካ እዩ። ሆስፒታል ብቐዳምነት ናብቶም ከበድቲ ሕማማት ዘለዎምን፤ ናይ ህይወት ስግኣት ዘጋጠሞምን ዘድሃበ እዩ። ኣብ ብዙሓት ሆስፒታላት፤ ናይ ህጹጽ መቐበል ሕሙማትን ምዱብ ሕክምና ናይ ብዙሕ ዝተፈላለየ ህማማትን ዝሓዘ፤ ንኣብነት ውሽጣዊ-ሕክምና፤ መጥባሕቲ፤ ሕክምና-ኣዕጽምቲ፤ እዝኒ-ኣፍንጫ-ጐሮር፤ ሕክምና ደቂ-ኣንስትዮ፤ ቆልዑን-መንእሰያትን፤ ክንክን-እረጋውያንን ወዘተ እዩ። ናብ ህጹጽ መቐበል-ሕሙማት ምኻድ ምስ ዘድልየካ፤ እቲ ዘበለጸ ኣቐዲምካ ትምጸእ ከም ዘሎኻ፤ ስልኪ ብምድዋል ሓቢርካ ምጽናሕ እዩ። ናብ ምኽሪ-ሕክምና ብቝጽሪ ስልኪ 1177 ደውል ሓበሬታ ርኸብ። ወይ ኣብዚ ምኽሪ ክንክን-ሕማም (1177 Vårdguiden) ብዝያዳ ኣንብብ።
-
Skatteverket (ቤትስልጣን ግብሪ)
-
ቤት ጽሕፈት ኣታዊ ውሽጢ ሃገር ኣብ ትሕቲ መንግስቲ ዝሰርሕ ትካል እዩ። ኣገደስቲ ስራሓት ቤት ጽሕፈት ኣታዊ ውሽጢ ሃገር ቀረጽን ምዝገባ ህዝብን እዮም። ፖለቲከኛታት ባይቶ፣ ምምሕዳርን ኣውራጃን ኣየኖትን ክንደይን ቀረጽ ከምእንኸፍል ይውስኑ። ቀረጽ ናይ ምእታው ስራሓት ግን ብቤት ጽሕፈት ኣታዊ ውሽጢ ሃገር ይመሓደሩ።
ኣብ መርበብ ሓበሬታ ቤት ጽሕፈት ኣታዊ ውሽጢ ሃገር ዝያዳ ኣምብብ።
-
Socialbidrag (ሓገዝ እንዳ ሶሻል)
-
ኣብዚ ግዜዚ እቲ መተሓዳደሪ-ሓገዝ ዚብል ቃል እዩ ዝጥቀም ዘሎ። እዚ መተሓዳደሪ-ሓገዝ በቲ ሓደ ሸነኽ፤ እቲ ሃገራዊ ምዱብ-ገንዘብ በቲ ሓደ ሸነኽ ድማ፤ ኣብኡ እትው ዘይኮነ ካልእ ምኽንያታዊ ወጻኢታት ዘጠቓልል እዩ። ኣብቲ ሃገራዊ ምዱብ-ገንዘብ፤ እቲ ከም ናይ ኩሉ ሰብ ወጻኢታት ኮይኑ፤ ንኣብነት ከም መግቢ፤ ክዳን፤ ጽሬት ወዘተ ዘጠቓልል እዩ። መተሓዳደሪ-ሓገዝ እቲ ንሓደ ኣብ ግዚያዊ ቁጠባዊ ሽግር ዝወደቐ ሰብ፤ ከም ናይ መወዳእታ ዑቕባዊ-መርበብ ከገልግል ዚግባኦ ቁጠባዊ-ሓገዝ እዩ። መተሓዳደሪ-ሓገዝ ዚበሃል፤ እቲ እኹል ገንዘብ ዘይብልካ ምስ ትኸውን፤ (ንኣብነት ንመግቢን ክራይን) እትቕበሎ ገንዘብ እዩ። ነቲ ቁጠባዊ-ደገፍ ከም መተሓዳደሪ ገንዘብ ክወሃበካ፤ ኩሉ እዋን ምልክታ ክተእቱ ይግባእ። ሰብ ብኽንደይ ገንዘብ ክመሓደር ከም ዘለዎ፤ ኣብ ብሳኔ ዝኣተወ እዩ። መተሓዳድሪ-ገንዘብ ንምርካብ ምስ ተመልክት፤ እቲ ቤትስልጣን ማሕበራዊ ኣገልግሎት፤ ናብቲ ንዓኻ ዘድልየካ ብዝሒ እዩ ዚጥምት። ሰባት ብቐዳማይ ደረጃ፤ ሓላፍነት ናይ ገዛእ-ህይወቶም ክወስዱ እዩ። እዚ ማለት ድማ፤ ሓደ ሰብ ቅድሚ ቲ ሓገዝ ናይ ምርካብ መሰሉ ምርግጋጽ፤ ነቲ ናይ መተሓዳደሪኡ ወጻኢታትን ካልእ ኣድላይነቱን፤ ብገዛእ ዓቕሙ ንምኻኣል ክጽዕር ይግብኦ። እቲ ክሰርሕ ዚኽእል፤ ክሰርሕ ግዴታ ኣሎዎ። ኣብ ባንክ ገንዘብ ምስ ዚህልወካ ወይ ንብረት ከም (ማኪና፡ ቤት፡ ጃልባ ወዘተ) ምስ ዚህልወካ፤ ቁጠባዊ ሓገዝ ንኸይትረክብ ይክኣል እዩ። ብቐዳምነት ሰብ፤ ነቲ ኪርከብ ዚክኣል፤ ካልእ ዕድላትን ሓገዛትን ንኣብነት ከም፤ ሓገዝ ክራይ-ገዛን ደሞዝ-ወለዲን ክሓትት ኣሎዎ። መተሓዳደሪ-ገንዘብ ንምርካብ እትሓትት፤ ኣብቲ ኣብ ኮሙንካ ዚርከብ፤ ቤትስልጣን ማሕበራዊ-ኣገልግሎት ኮይኑ፤ (ኣብቲ ናይ ኮሙን ኣድራሻ ኢንተርነት ሓበሬታ ክትረክብ ኢኻ)። ቤትስልጣን ማሕበራዊ-ኣገልግሎት፤ ነቲ ዘእተኻዮ ምልክታ ክጸሉ ዚኽእል፤ ናይ ኩሉ እቲ ቁጠባዊ-ሃለዋትካ ሓበሬታታት፤ ንኣብነት እቶትካ፤ ንብረትካ፤ ወጻኢታትካ ወዘተ ምፍላጥ የድልዮ እዩ። ኣብዚ ዚስዕብ www.socialstyrelsen.se/ekonomisktbistand/forsorjningsstod,
www.socialstyrelsen.se/ekonomisktbistand/utlandskamedborgare
-
Socialstyrelsen (ማሕበራዊ-መሪሕነት)
-
ማሕበራዊ መሪሕነት መንግስታዊ ትካል ኮይኑ ብመምርሒ መንግስቲ ይሰርሕ። እዚ መንግስታዊ ትካል እዚ ይመርሕ፣ ይሕብር፣ ንማሕበራዊ ኣገልግሎት ዝምልከት ናይ ጥዕናን ክንክን ሕክምናን ሕክምና ስንን ይከታተልን ሰነድ ስታቲስቲክ ይሕዝን። እቲ ትካል ከም ሕጊ ዘገልግሉ ጽሑፋት የቕርብ፣ መምርሕታት ይህብን ኣብ ክሊ ሕክምናን ክንክንን ዓቕሚ ሰብን ፈጸምቲ ውሳኔን የዋሃህድ። ገለ ካብ ሓበሬታ ንሕሙማትን ተኣለይትን ዝቐንዐ እዩ። ማሕበራዊ መሪሕነት ንኣብ ሕክምና ዝሰርሑ ናይ ሞያ ምስክር ወረቐት ኣብ ምድላው እውን ይሰርሕ እዩ። ኣብ መርበብ ሓበሬታ ማሕበራዊ መሪሕነት ብዝበለጸ ኣንብብ።
-
Stöld (ስርቂ)
-
-
Svartjobb (ዘይሕጋዊ (ጸሊም) ስራሕ)
-
ብጸሊም ምስራሕ ማለት ካብ እቶትካ ቀረጽ ኣይትኸፍልን ማለት እዩ። ሕብረተሰብ ኩሎም ሰራሕተኛታት ቀረጽ ክኸፍሉ ኣለዎም ኣብ ዝብል እዩ ሰረት ዝገብር። ቀረጽ ንሕክምና፣ ትሕተ ቅርጺ፣ ክንክን ኣረጋውያንን ኩሎም ዜጋታት ዝግልገልሉ ማሕበራዊ ውሕስና እዩ ዝውዕል። ብጸሊም ምስ እትሰርሕ ብሽምካ ገዛ ክትረክብ ወይ ከኣ ቀስ ኢልካ ትኸፍሎን ተለቂሕካ ክትገዝእ ኣጸጋሚ ይኸውን። ኣካረይትን ትካላትን መብዛሕቲኡ ግዚዜናይ ስራሕ መረጋገጺ ወረቐት እዮም ዝሓቱ።
ብጸሊም ንእትሰርሕ:
• ናይ ስራሕ መረጋገጺ ወረቐት እንተዘይብልካ ቅኑዕ ደሞዝ ኣይክህልወካን እዩ
• ስራሕ ኣልቦ ምስ እትኸውን መተካእታ ደሞዝ ኣይህልወካን
• ደሞዝ ኣብ ግዜ ሕማምን ኣብ ግዜ ዓመታዊ ዕረፍትን ኣይህልወካን
• ደሞዝ ኣብ ግዜ ሕማምን ምስ ደቅኻ ኣብ ገዛ ኣብ ትውዕለሉን ኣይህልወካን
• ትሑት ጥሮታ ይህልወካ
• ኣብ ነብስኻ ይኹን ኣብ ልዕሊ ካልኦት ሓደጋ ምስ እተውርድ ውሕስነት የብልካን፣ ወይ ከኣ እናሰራሕካ ገለ ነገር ምስ ዝስበረካ
-
Tandvård (ክንክን-ስኒ)
-
-
Telefonräkning (ዕዳ-ቴሌፎን)
-
-
Underhållsbidrag (ቀለብ-ቆልዓ)
-
ቀለብ-ቆልዓ ዚበሃል፤ እቲ ምስ ደቁ ብሓደ ዘይነብር ወላዲ፤ ንውላዱ መተሓዳደሪ ዚኸውን ዚኸፍሎ ገንዘብ እዩ። እዚ ድማ ሓባራዊ ወይ ወይ ውልቃዊ ናይ ምዕባይ ሓላፍነት ከም ዘሎካ ብዘየገድስ እዩ። እቲ ቆልዓ እናተመላለሰ ብማዕርነት ምስ ክልቴኹም ዚቕመጥ ምስ ዝኸውን ግን፤ ክልቴኹም ቀለብ-ቆልዓ ናይ ምኽፋል ግዴታ ኣይህልወኩምን እዩ። ቀለብ-ቆልዓ ናይ ምርካብ መሰል ዘለዎ እቲ ቆልዓ እዩ። እቲ ገንዘብ ዚቕበል ግን፤ እቲ ነቲ ቆልዓ ዘተሓዳድር ወላዲ/ት እዩ/ያ። ከም ልሙድ ወለዲ ናይ ቆልዓ ናይ ምትሕድዳር ሓላፍነት ዘለዎም፤ ክሳብ እቲ ውላድ 18 ዓመት ዚመልኣላ ዕለት እያ። ወለዲ ናይቶም ኣብ ናይ ጂምናስዩም ትምህርቲ ወይ ተመሳሳሊ ዚቕጽሉ ቆልዑ ግን፤ ክሳብ እቲ ውላድ 21 ዓመት ዝመልኣላ ዕለት፤ ናይ ምትሕድዳሮም ሓላፍነት ይህልዎም። ኣብዚ
https://www.forsakringskassan.se/privatpers/foralder/for_foraldrar_som_inte_lever_ihop ብዝያዳ ኣንብብ።
-
Underhållsstöd (ሓገዝ ቀለብ-ቆልዓ)
-
-
Uppehållstillstånd (መንበሪ-ፍቓድ)
-
ሓደ ናይ ወጻኢ ዜጋ፤ ካብ ሰለስተ ወርሒ ንላዕሊ ኣብ ሽወደን ንምጽናሕ፤ ናይ መንበሪ-ፍቓድ ክህልዎ ይግባእ። ሓደ ሰብ ከም ሰደተኛ ምዃኑ ዝተኣወጀሉ፤ ወይ ደላይ-ዑቕባ ዝኾነ ወይውን ካልእ ዑቕባ ዚግብኦ ሰብ ምስ ዚኸውን፤ ዘላቒ መንበሪ-ፍቓድ ወይውን እንተ ወሓደ ንሰለስተ ዓመት ዘገልግል፤ ናይ ግዜ ገደብ ዘለዎ መንበሪ-ፍቓድ ይውሃቦ። ኣብዚ https://www.migrationsverket.se/Other-languages/ትግርኛ.html ብዝያዳ ኣንብብ።
-
Validering (መገምገሚ)
-
-
Vårdcentral (ማእከል-ጥዕና)
-
እዚ ማእከል-ጥዕና ልክዕ ከምቲ ናይ መእሰያትን ተረኛ ምቕባል ሕሙማትን፤ ማእከል-ጥዕና ሕጻናትን፤ ሓለዋ-ጥዕና ኣዴታትን፤ ሓደ ኣካል ናይቲ 1ይ ደረጃ ሕክምና እዩ። ናብዚ ጥዕና-ማእከል ዝመጹ ኩሎም እቶም ህጹጽ ረድኤት ዘየድልዮም፤ ሕሙማትን ዝቕንዘዉን ሰባት እዮም። እዞም ኣብ ማእከል-ጥዕና ዘለዉ ዶክቶራት፤ ብዙሕ ግዜ ናይ ሕሙማቶም ጠቕላል ናይ ምውህሃድ ሓላፍነት ዘለዎም እዮም። ኣድላዪ ምስ ዝኸውን፤ ናብ ካልኦት ፍሉያት ዶክቶራት፤ ንምርመራን ንሕክምናን፤ መሰነይታ ናይ ሕክምና ወረቐት ክወሃበካ ይኽእል እዩ። እዞም ማእከል-ጥዕናታት፤ ናይ ላባራቶሪ ምርመራን፤ ናይ ደም-ጸቕጢ ምርመራን ካልኦት ልሙዳት ክንክንንን ናይ ምርመራ ዓይነታት ይገብሩ እዮም።
-
Vårdnadshavare (ሕጋዊ ምዕባይ ሓላፍነት ቆልዓ)
-
ሓደ ሕጋዊ ምዕባይ ሓላፍነት ዘለዎ ሰብ ወይ ሞግዚት ዚበሃል፤ እቲ ወይ እቶም ሕጋዊ ናይ ምዕባይ መዝነት ናይ ሓደ ህጻን ዝተቐበሉ እዮም። እዚ ማለት ድማ፤ ሓደ ካብ ወለዲ ወይ ክልቲኦም ወለዲ ወይውን ብቤትፍርዲ ዝተመዘዘ ሰብ ክኸውን ይኽእል። ሓደ ሕጻን ሕጋዊ ሓላፍነት ዘለዎ መዕበዪ ዚግበረሉ፤ ዓቕሚ-ኣዳም በጺሑ ክሳዕ 18 ዝመልእ እዩ።
-
Överklagan (ይግባይ)
-
ሓደ ጌጋ ዝኾነ ወሳነ ተወሲኑ ኣሎ ኢልካ ምስ ትኣምን፤ ይግባይ እትብለሉ ዕድል ክህሉ ይኽእል እዩ። እቲ ጌጋ እንታይ ከም ዝኾነን ስለምንታይ ጌጋ ከም ዝኾነን ድማ ግለጽ። ከምኡ ብምግባርካ ድማ ሓድሽ ወሳነ ክትረክብ ትኽእል ኢኻ። እቲ ውሳነ እቲ ናይ ቅድም ክኸውን ይኽእል ወይውን ሓድሽ ፍታሕ ክትረክብ ትኽእል ኢኻ። ብዙሓት ብኣብያተስልጣናት ወይ ብኮሙናት ዚውሰኑ ውሳኔታት ይግባይ ክትብለሎም ትኽእል ኢኻ። እቲ ውሳነ ኩሉ ኣዋን ብጽሑፍ እዩ ክኸውን ዘለዎ። ኣብ ሓደ ርክብ ብናይ ቃል መልሲ ወይ ብቴሌፎን ብዝንገረካ ጥራይ ኣይትዕገብ። ብግቡእ ይግባይ ክትብለሉ እትኽእል ኣገባብ፤ እቲ ውሳነ ዘሕለፈ ቤትስልጣን ክሕግዘካ ይኽእል እዩ። ኣብዚ www.funkaportalen.se/Guide/Stod-service/Overklaga-beslut/ ብዝያዳ ኣንብብ።
-
ተመላሲ ደብዳቤ
-
ተመላሲ ማለት ናብ ናይ ቀደም ኣድራሻኻ ዝለኣኽ ደብዳቤ ናብ ሓድሽ ኣድራሻኻ ከምዝለኣኽ ይግበር። ተመላሲ ደብዳቤ ብክፍሊት ካብ ሽወደናዊ ምቕያር ኣድራሻ ክትእዝዝ ትኽእል ኢኻ። እቲ ደብዳቤ ንዝተወሰነ ግዜ ከም መስርሕ ንሓደ ዓመት ይለኣኸልካ።
ኣብዛ መዝገበ ቃላት ኣብ ትሕቲ ምቕያር ኣድራሻ፣ ምምልካት ምቕያር ኣድራሻን ምዝገባ ህዝብን ተወሳኺ ኣምብብ።
-
ናይ ኢንተርኔት ወረቐት መንነት
-
ናይ ኢንተርኔት ወረቐት መንነት ምስ መደበኛ ሰነድ መንነት ከም ወረቐት መንነት ወይ ናይ ምምራሕ መኪና ፍቓድ ክነጻጸር ይኽእል። ናይ ኢንተርኔት ወረቐት መንነት ብውሑስ መገዲ ኣብ ኢንተርኔት መንነትካ ዝገልጽ እዩ። ኣብ መርበብ ሓበሬታ ትካላት መንግስቲ ብምእታው ጉዳይካ ከተሳልጥን መመልከቲ ክትገድፍን ትኽእል።
ናይ ቤት ጽሕፈት ኣታዊ ውሽጢ ሃገር ወረቐት መንነት ናይ ኢንተርኔት ወረቐት መንነት እውን ኣለዎ፣ እዚ ማለት ወረቐት መንነ ትምስ እተመልክት ናይ ኢንተርኔት ወረቐት መንነት ውን ሓቢሩ ይወሃበካ እዩ። ናይ ኢንተርኔት ወረቐት መንነት ብሓገዝ ናይ ሚስጢር ቁጽሪ ኮድ ክትጥቀመሉ ትኽእል። ናይ ሚስጢር ቁጽሪ ኮድ ብደብዳቤ ናብ ኣድራሻኻ ይከኣኽ።
መምበቢ ካርድ ወይ ከኣ መምበቢ ካርድ ዘለዋ ዳታ እንተዘይብልካ ካብ ቤት ጽሕፈታት ካሳ ውሕስነት፣ ኣታዊ ውሽጢ ሃገር ወይ ከኣ በዓል መዚ ጥሮታ ክትጥቀመላ እትኽእል ዳታ ክትልቃሕ ትኽእል ኢኻ።
ኣብዛ መዝገበ ቃላት ኣብ ትሕቲ ናይ ባንክ ወረቐት መንነት ከምኡ ውን ወረቐት መንነት ዝያዳ ሓበሬታ ኣምብብ።
-
ዕዳ ምድቃስ
-
ዕዳ ምድቃ ማለት ለቓሕ በብእዋኑምኽፋል ማለት እዩ። ለቓሕ ምስዝህልወካ ብዕዳ መደቀሲ ገይርካ ሓደ ክፋል ናይቲ ለቓሕ ወርሓዊ ክትከፍል ኣሎካ። ባህርያዊ ምስቲ ዕዳ መደቀሲ ወለድን ጉልቲታትን ይኽፈል።
ተወሳኺ ሓበሬታ ኣብ መርበብ ብዙሃን ሰላም ዓዳጊ ኣንብብ።
-
ወለንተኛ
-
ሓደ ወለንተኛ ሓደ ሰብ ክፍሊት ከይጠለበ ብድሌት ስራሕ ወይ ኣገልግሎቱ ዘወፍይ እዩ። ስራሕ ወለንተኛ ስራሕ ፍቶተኛ ወይ ስራሕ ብገዛእ-ፍቓድ ተባሂልኩ እውን ክጽዋዕ ይኽእል እዩ። መብዛሕትኡ እቲ ስራሕ ብሓደ ውድብ-ወልውንተኛ ወይ ማሕበር ብገዛእ-ፍቓድ፣ ከም ናኣብነት ቀይሕ መስቀል፣ ሓደ ናይ ስፖርት ማሕበርት ወይ ባህላዊ ማሕበር። ኣብ ሽወደን ኣብ ሓደ ማሕበር፣ ስራሕ ብፍቶት ወይ ስራሕ ብገዛእ-ፍቓድ ልሙድ እዩ። ካብ ስወደን ወጻኢ እዘን ማሕበራት መኽሰብ ዘይብለን ወይ ዘይመንግስታዊ ውድባት ተባሂለን ይጽዋዓ።
-
ውሕስነት ትራፊክ
-
ተንቀሳቓሲ ሞቶር ከም (መኪና፣ ሞቶር ሳይክል፣ ቱግቱግ ክላስ 1 ወይ ከኣ ኣውቶቡስ) ምስ እትውንን ካብታ ዋና ዝኾንካላ ናይ መጀመርያ መዓልቲ ውሕስነት ትራፊክ ክህልወካ ይግባእ።
ናትካ ተንቀሳቓሲ ሞቶር ሓደጋ ምስ እትፍጽም ኣብ ልዕሊ ኣውቲስታ፣ ተሳፈርትን ካልኦት ዝተጎድኡን ውሕስነት ትራፊክ መተካእታ ገንዘብ ይህብ። እቲ ውሕስነት ኣብ ልዕሊ ናይ ካልእ ሰብ ንብረት ዝወረደ ጉድኣት ውን ይትክእ።
ውሕስነት ትራፊክ ኣብ ልዕሊ ንናትካ ተንቀሳቓሲ ሞቶርን ኣብ ውሽጣ ዝርከብ ንብረትን ንዘጋጠመ ጉድኣት ኣይትክእን እዩ። ከምዚ ዓይነት ውሕስነት ክህልወካ ተወሳኺ ናይ መኪና ውሕስነት ከድልየካ እዩ።
ኣስተውዕል
- ተንቀሳቓሲ ሞቶር ብመሰረት ሕጊ ውሕስነት ትራፊክ ክህልዋ ይግባእ።
- ውሕስነት ትራፊክ ወናኒ ካብ ዝኾንካላ ናይ መጀመርያ መዓልቲ ኣብ ስራሕ ክውዕል ይግባእ
- ወናኒ ተንቀሳቓሲ ሞቶር ባዕልኻ ኢኻ ምስ ትካል ውሕስነት ውዕል ክትኣቱ ዘለካ።
- እታ ተንቀሳቓሲት ሞቶር ምስ እትስበር፣ እትስረቕ፣ ክትንቀሳቐስ ዘይፍቀደላ ምስ እትኸውንን ኣብ ኣገልግሎት ምስ ዘይትህሉን እውን ውሕስነት ትራፊክ ክህልዋ ይግባእ።
- ንናትካ ተንቀሳቓሲት ሞቶር ውሕስነት ትራፊክ ምስ ዘይህልወካ፣ እታ ተንቀሳቓሲት ሞቶር ውሕስነት ክሳብ ዘይሃለዋ ንማሕበር ውሕስነት ትራፊክ መዓልታዊ ዝኽፈል ክፍሊት ኣለካ።
- እቲ ክፍሊት ካብ ንውሕስነት ትራፊክ ዝኽፈል ኣዝዩ ዝለዓለ እዩ።
- እታ ተንቀሳቓሲት ሞቶር ዘይትጥቀመላ እንተኾንካ ኣብ ክፍሊ መጓዓዝያ ካብ ኣገልግሎት ደው ከተብላ ትኽእል ኢኻ።
ኣብ መርበብ ሓበሬታ ውሕስነት ትራፊክ ወይ ከኣ ኣብ konsumenternas.se ተወሳኺ ኣምብብ።
-
ደሞዝ ኣብ ግዜ ሕማም
-
ምስ እትሓምም ወይ መጉዳእቲ ምስ ዘጋጥም መተካእታ ገንዘብ ይወሃበካ እዩ። ኣብቶም ናይ መጀመርያ 14 መዓልታት ኣብ ክንዲ ደሞዝ ካብ ወሃቢ ስራሕ (ደሞዝ ኣብ ግዜ ሕማም sjuklön) ወይ ከኣ (sjukpenning ደሞዝ ኣብ ግዜ ሕማም) ካብ 14 መዓልታት ንላዕሊ ምስ እትሓምም ገንዘብ ይወሃበካ። ብምኽንያት ሕማም እታ ክትሰርሐላ ዘይከኣልካ ናይ መጀመርያ መዓልቲ ንወሃቢ ስራሕ ከምዝሓመምካ ከተመልክት ይግባእ። ናይ መጀመርያ ናይ ሕማም መዓልቲ ትረኽቦ ክፍሊት የለን ድሒሩ ወሃብ ስራሕካ ንዳርጋ 2 ሰሙን ይኸፍለካ ድሒሩ ውን ካብ ካሳ ውሕስነት ክፍሊት ትረክብ። ካብ ካሳ ውሕስነት ክፍሊት ክትረክብ ስራሕ ዘለካን ስራሕ ምስ ደሞ ዝነበረካን ክኸውን ይግባኣ። ኣብ መርበብ ሓበሬታ ካሳ ውሕስነት ዝያዳ ኣንብብ።
-
ፈተነ ብቑዕነት ንምለቃሕ
-
ለቓሕ ቅድሚ ምርካብካ እቲ ባንክ ነቲ ዕዳ ንኽትከፍል ኣኽእሎ ከምዘሎካ ይቆጻጸር። እዚ ፈተነ ብቑዕነት ንምለቃሕ ይበሃል።
ወሃቢ ለቓሕ (እቲ ባንክ) ፈተነ ናትካ ብቑዕነት ንምለቃሕ ክገብር እንከሎ መብዛሕትኡ እቲ ባንክ ሓበሬታ ናይ ብቕዓትካ የምጽእን ብዛዕባ ቁጠባኻን ይሓተካን። እዚ ማለት ብዛዕባ ኣታዊኻን፣ ወርሓዊ ወጻኢኻን ከምኡ'ውን እንድሕር ካሎኦት ለቓሓት እልዮምካን ወርሓዊ ክንደይ ከዝውዱልካን ሕቶታት ይቐርበልካ።
ሓበሬታ ናይ ብቕዓትካ ካብ ኩባንያ ሓበሬታ ናይ ብቕዓት እዩ ዝምጽእን ንኣብነት ካብ መንግስታዊ ናይ ምስትግባር ትካል ሓበሬታ ዝሓዘ ክኸውን ይኽእል። ኩሉ ግዜ ቅዳሕ ናይቲ ሓበሬታ ድሕሪ ቁሩብ መዓልቲ ይመጽኣካ። ወላ ዋዕልዝኣተኻዮም ኩባስናንያታት እውን ሓበሬታ ናይ ብቕዓትካ ከምጽኡ ይኽእሉ፣ ንኣብነት ናይ ተለፎን ውዕል ምስእትፈራረም።
ቅድሚ ለቓሕ ምሕታትካ ወይ ውዕል ምእታውካ ባዕልኻ ቁጠባኻ ክትቆጻጸር ኣሎካ ከምኡ'ውን ካብ ኩነታትካ ተሞርኵስካ ነቲ ዕዳ ክትከፍሎ ክትኽእል ዲኻን፣ ነቲ መጻኢ ወጻኢታትካ ክትከፍሎ ክትኽል ዲኻን።
ተወሳኺ ሓበሬታ ኣብ መርበብ ብዙሃን ሰላም ዓዳጊ ኣንብብ።


text:
ደቕና' ከመይ ኪኾኑ ይግባእ?
Monday 26, November 2012, by viviana amanuel ዘይምሰጡ ዝምስጣ
ኣብ 1861- 1865 መበል 16 ፕረዚደንት ሃገረ ኣሜሪካ ኾይኖም ዘገልገሉ ኣብርሃም ሊንከን ፣ ሓደ ካብቶም ኣብ ዓለምና ዝነበሩ ዝበርትዑ መራሕቲ እዮም ዝነበሩ፣ ፕረዚደንት ኣብርሃም፣ ካብ ዝፈጸምዎ ስርሓት ዘስምዕዎ መደረታት ዝጽሓፍዎ ደብዳቤታት በብእዋኑ ኣብ ዝተፈላለየ፣ ናይ ልቦና " ማዕከናት ከም ዝተቀላቀሉ ፍሉጥ እዩ። ምኽንያቱ ብርቒ ስለዝኾነ።
ንሎሚ ግን' ኣብ ልዕሊ ደቕና' መጠን ክንደይ ልኡማት ኪንከውን ከም ዝግባእ ዝገንዝብ፣ ንርእሰ መምህር ወዶም ዝማሃረሉ ዝነበረ ዝጽሓፍሎም ንመልከት፣
"ዝከበርካ ርእሰ መምህር ጥዕና ልዕሊ ኩሉ'ዩ'ሞ ጥዕና እምነየልካ ቀጺለ ነዛ ብዛዕባ ወደይ እትምልከት ዝጽሕፈልካ ዘለኹ መልእክቲ ኣንቢብካ ኣብ ተግባር ክትርጉመለይ እሓትት።"
"ወደይ ክምሃር ኣለዎ። ሰባት ፍጹማት ከም ዘይኮኑ ይርደኣኒ'ዩ ። ከምኡ'ወን ኩሎም ሰባት ሓቐናታት ክኾኑ ኣለዎም ኣይብልን። ንገበርቲ እከይ ሰራሕቲ ቅያ ጀጋኑ ከም ዘለዉ፣ ንሱሱዓት እንተተረዳእና ዝከኣለኹም ኩሉ ገይርኩም ንወደይ ንነፍሲ ወከፍ ጸላኢ ዓርኪ ወይ ብጻይ ከም ዘለዎ ኣእምኑለይ።"
"ብዓወትን ክሳራን ስዕረትን ሕጉስ ንክኸውን ካብ ቅንኢ ክእለ ከም ዘለዎ መዓዱለይ። ትርጉም ፍሽኽታ ንገርዎ፣ ኣብ ኣድላይነት መጽሓፍ ኣገዳሲ ሓበሬታ ሃብዎ፣ ብዛዕባ ዝነፍራ ኣዕዋፍን ኣናህብን ከምኡ'ወን ዕንባባታትን ኣዕሚቑ ምእንቲ ክሓስብ ምስጥር ምንፋር ሓርኮትኮቶምን ንክፈልጥ ዕድል ፍጠርሉ"
"ኣብ ትምህርቲ ካብ ኣደናጊርካ ምዕዋት ምድጋም ክፍሊ ክብሪ ከም ዝኾነ ደጋጊምኩም ንገርዎ ። ሽሕ'ኳ ንሓሳባቱ ዝቓወሙ እንተለዉ በቲ ዘኣምነሉ መገዲ ንቕድሚት ንክቕጽል መገዲ ሓብርዎ። ምስ ዕጉሳት ዕጉስ ምስ ብርቱዓት ድማ ብርቱዕ ንክኸውን ሓብርዎ። ምስ ዝነፈሰ ንፋስ ከይነፍስ ምስ ዝውሓዘ ውሕጅ ከይውሕዝ ሓበሬታኹም ኣይፈለዮ ። ዘረባ ሰብ ናይ ምስማዕ ክእለት ክድልብ ዝሰሞኦ ድማ ኣጻርዩ ነቲ ዝጠቕም ብናይ ሓቒ መምዘኒ መዚኑ ንክወስድ ምኽርኹም ኣይፈለዮ ። ኣብ ዝጉህየሉ እዋን ክስሕቕ ከም ዘለዎ ንገርዎ። ኣብ ንብዓት'ወን ሕፍረት ከዘየለ ፈሊጡ ነቶም ብዓይኒ ልግጫ ዝጥምትዎ ክላገጸሎም ጥራይ ዘይኮነ መዓር ኮይኑ ክይጽበዮም ምጥንቓቕ ኣድላይ ከም ዝኾነ ሃብሩለይ፣ ጉልበቱን ክእለቱን ዝለዓለ ክብሪ ከም ዘለዎ ፈሊጡ ክገብሮ ዘለዎ ኩሉ ጌረ ከይበለ ንክፍጽም ምክርኹም ኣይፈለዮ።"
"ኣይተሓቕቕዎ። ንዝኾነ ጫውቻውታ እዝኒ ኣይትሃብ በልዎ። እቲ ሓዊ ዝተፈተነ እዩ ዝተረረ ዝከውን'ሞ ተባዕ ንኽከውን ሓግዝዎ ። ኣብ ገዛእ ርእሱ ንከተኣማመን መዓድዎ። እዚ'ዩ እቲ ዝዓበየ .......... ኣብ ልዕሊ እዚ ህጻይ ወይ እትፍትንዎ"
ንሕና 'ከ ፣ ኣብ ልዕሊ ደቕና ዘሎና ኣመለኻኽታ' ብመንጽር 'ዚ ድዩ?
ንመምሃራን'ከ ከምዚ ዘኣመሰለ ነገር ኣብ ልዕሊ ደቕና ክፍትኑ ' ነተባብዖም'ዶ ባዕልና'ከ ንፍትን'ዶ?


text:
ኤርትራዊ ጋዜጠኛን ተማራማርን ኣቶ ሃብቶም ዮውሃንስ ብ21 ሚያዝያ 2018 ቤት ጽሕፈት ጉዳይ መንእሰያት ሰዲህኤ ኣብ ዝወደቦ ኣብ Eritrean EPDP Youth Discussion Corner Room ናይ ኣስተምህሮ መድረኽ ፓልቶክ ”ኣብ ሃገርና ስለምንታይ ግዝኣተ ሕግን ደሞክራስን ደንጒዩ? ንኽቀላጠፍከ እንታይ ክግበር ኣለዎ?” ኣብ ትሕቲ ዝብል ሓሳብ ንተሳተፍቲ ሰፊሕን መሳጥን ኣስተምህሮ ሂቡ።
ኣቶ ሃብቶም የውሃንስ ኣብ መእተዊ ኣስተምህሮኡ፣ ካብ ግዝኣተ ሕጊ ወጺኡ ብጸቢብ ድሌቱን ብባህጉን ዝመሪሕ ውልቀ ሰብ ኮነ ሰልፊ ልክዕ ከም ልጓም ዘይብሉ ፈረስን መልሐቕ ዘይብላ መርከብን እዩ፣ ምኽንያቱ ንባህጊ ናይቲ ይመርሖ ኣለኹ ዝብሎ ህዝቢ ዘይኮነስ ንባህግታቱን ንውልቃውን ጉጅላውን ረብሓታቱን ስለ ዝመርሕን ዝገዝእን ኢሉ። ንኣገዳስነት ኣምራት ደሞክራስን ግዝኣተሕግን ኣመልኪቱ ኣብ ዝጠቐሶ ከኣ፣ ክልተ ካብ ሕድሕድ ክነጻጸሉ ዘይክእሉን፣ ሓደ ብዘይ’ቲ ካልእ ክህሉ ዘይክእሉን ባህርያውያን ጸጋታት ከም ዝኾኑ ኣብሪሁ።
ተመራማርን ጋዜጠኛን ሃብቶም ብመሰረት መጽናዕቱ፡ ምልኪ፡ ውልቀሰባዊ ምልኪ፣ ውልቀ ሰልፋዊ ምልኪ፣ ወተሃደራዊ ምልኪ ተባሂሉ ኣብ ሰለስተ ዓይነት ከም ዝኽፈል ድሕሪ ምብራህ፣ ኣብ ሃገርና ዘሎ ምልኪ ካብዚ ሰለስቲኡ እቲ ውልቀሰባዊ ምልኪ ከምዝኾነ ኣስሚርሉ። እዚ ውልቀሰባዊ ምልኪ እቲ ዝበኣሰ ምልኪ ምዃኑ ከኣ ገሊጹ። ምኽንያቱ ውልቀሰባዊ ምልኪ ዝበኣሰ ዝኾነሉ፡ ዝኾነ ትካላዊ ኣሰራርሕ ዘየፍቅድን ዘዕኑን ናይ ጭቆናን ወጽዓን ኣገባብ ስለ ዝኾነ።
ኣብ ሃገርና ኣብ ዝለዓለ ጥርዙ በጺሑ ዘሎ ምልኪ፡ ሃንደስቱን ዘወርቱን ውልቀመላኺ ፕረሲደንቲ ኢሰይያስ ኣፈወርቅን ናይ ጭቆና መሓውራቱን እዮም ምስ በለ፡ ኣቶ ሃብቶም እቲ ደላይ ለውጥን፣ ንምቅልጣፍ እቲ ለውጢ ዝነጥፉ ኣካላትን እውን ዘርእይዎ ድኽመት ዕድመ ምልኪ ንክናዋሕ ዘለዎ ኣሉታዊ ግደ ጠቒሱ። ናይቲ ደላይ ለውጢ ሓቀኛ ድሌትን ትሕዝቶን ዘይምግንዛብ፣ ባህርን፣ ዓቕምን፣ ናይቲ ዝቃውምዎ ዘለዉ ምልክን መላኽን ዘይምርዳእ፣ ድሕሪዚ ነቲ መድረኽ ዝዳረግ ቃልሲ ከተካይድ ዘይምብቃዕ፣ መተካእታ ክትከውን ዘይምኽኣል ዝብሉ ከም ኣብነት ድኽመት ናይ ለውጢ ሓይልታት ዘርዚሩ። ኣብ ገለገለ እዋናት ኣብ ዘይመሰረታውን ዘይእዋናውን ጉዳያት ዝያዳ ኣድሂብካ ግዜ ብምጥፋእ ወርቃዊ ዕድላት ምሕላፍን ነቲ ቃልሲ ተኪኡ ከቐጽሎ ዝኽእል ሓይሊ ክትፈጥር ዘይምብቃዕን እውን ከም ኣካል ናይቲ ብናይ ለውጢ ሓይልታት ዝረአ ድኽመት ጠቒስዎ።
ኣብቲ ኣብ ሃገርና ለውጢ ንኽቀላጠፍከ እንታይ ክግበር ኣለዎ? ዝብል ኣተኲሩ ከኣ ጋዜጠኛ ሃብቶም፣ ካብ ጥቕመይ ጥቅምኻ፣ ረብሓይ ረብሓኻ ዝብል ጸቢብ ናይ ምትህልላኽ ባህርያት ናጻ ዝኾነን ዝተወሃሃደን ቃልሲ ምክያድን፣ ናብ ሃገርን ህዝባን ዘቀደመን፣ ካብ ናይ ብሔረይ ብሐርካ፣ ሃይማኖተይ ሃይማኖትካ፣ ዝብሉ ጸበብቲ ምጉጅጃላት ወጺእና ብሓባር ኣብ ኤርትራዊ ሃገራዊ ጽላል ክነጽልል፣ ኣድላይ ምዃኑ ኣዕዚዙ ገሊጹ። ካብዚ ሓሊፉ ናይ ግዳም ሓይሊ ኣብ ጉዳይና ዝተሓጋገዘ እምበር ንጉዳይና ከም ድላዩ ዘይዝውረሉ ኣገባብ ክንክተል ኣድላይ ምዃኑ ኣስፊሩ። ኣብ ርእሲዚ ገለጻኡ ተሳተፍቲ ኣብ ዙርያ እቲ ዘቕረቦ ኣስተምህሮ ንዘቕረብዎ ሕቶታት ግቡእ መልሲ ሂቡ።


text:
“ሕጻናት ብፍሹኽ ገጾም ክርእዩናን ብርሁን ምሉእ ሃሴትን ተስፋን ክዕቅቡ መታን ብሓባር ስሌኦም ንዕየይ፥ ዝብል መልኽቲ ቅዱስ ኣቦና ር.ሊ.ጳ. ፍራንቸስኮ ብውሳኔ ሕቡራት መንግስታት ዓለም በቢ ዓመቱ ዕለት 20 ሕዳር ተዘኪሩ ዝውዕል ዓለም ሓቆፍ መዓልቲ ሕጻናት (ዕሸልነት) ምኽንያት በቲ ኣብ ትዊተር እተሰምያ ማሕብራዊ መረብት ብዘሎ @Pontifex ብዝብል ኣድራሻኦም ኣቢሎም ከምዝፈነዉ ልእኽቲ ጋዜጠይና ራዲዮ ቫቲካን ጃዳ ኣኵይሊኖ ሓቢረን።
ናይ ሕቡራት መንግስታት ዓለም ናይ ሕጻናት ሓልዮ ማሕበር ጨንፈር ኢጣሊያ ዋና ኣመሓዳሪ ፓውሎ ሮዘራ እቲ ቅዱስ ኣቦና ብትዊተር ዘመሓላለፍዎ መልእኽቲ፥ ሕጻን ካብ ኩነት ውግእን ሰላምን ዘለሉ ከባብን ሃገርን እውን ይምጻእ ካብ ውሽጢ እቲ ናይ ምሕላም ሰብኣዊ ባህርዩ ክዕመጽ የብሉን ዝብል ምዃኑ ገሊጾም፡ቅዱስነቶም ምእንቲ ሓልዮት ሕጻናት ድማ ኵሉ ብሓባር ክዓዪ ዝብልን ብሓባር ስለ ሕጻናት ምዕያይ ናይ ዓለምን ሕዝብን ተስፋ ምክንኻን ማለት ምዃኑ ዘረድእ መልእኽቲ እዩ እንክብሉ ከምዝተንተንዎ ዝሓበራ ልእኽቲ ጋዜጠይና ራዲዮ ቫቲካን ኣኵይሊኖ ኣስዒበን፥ ሕዳር 20 ዓለም ሓቆፍ ናይ ሕጻናት መሰልን ክብርን ንምንቕቓሕ ብዝብል ዕላማ ብሕቡራት መንግስታት ዓለም ዕለት 20 ሕዳር 1989 ዓ.ም. ዘመሓላለፎ ውሳኔ ምዃኑን እዚ ብናይ ሕቡራት መንግስታት ዓለም ማሕበር ሓልዮ ሕጻናት ዝሰናደውን ብዛዕባ ሕጻናት ጉዳይ ዝምልከት ዝተፈላለዩ ተበግሶታት ኣብ መላእ ሃገራ ዓለም ዝቐርበሉ ምዃኑ እውን ኣፍሊጠን።
ኣብ ዓለም ናይ ልዕሊ 180 ሚሊዮን ሕጻናት መጻኢ ካብቲ ዝነበረ ናይ ወለዳቶም ኩነታን መነባሮን ዝተሓተ ምዃኑ ሮዘራ ምስ ራዲዮ ቫቲካን ኣብ ዘካየድዎ ቃለ መሕትት ገሊጾም፥ ኣስዒቦም እውን ከምዝሓበርዎ፥ ድኽነትን ምስ እዚ ተተሓሒዙ እውን ከም ኣብነት እቶም ትምህርቲ ካብ ምራካብ ዝተገሉን ብዙሓት መንእሰያት እውን ኣብ ፖለቲካን ኤኮኖምን ብሓፈሻኡ ኣብቲ ዓቢይ ወለዶ ዝፍጽሞ ተግባር ኣመኔታ ዘይብሎምን ትሕቲ 19 ዓመት ዝዕድሜኦም ኣደዳ ዓመጽን ዕግርግርን ዝዀኑ ብዙሓት እያቶም፡
ብፍላይ ኣብ በኒን ካመሩን ማዳጋስካርን ሶሪያን ዒራቕን ረፓብሊካዊት ማእከላይ ኣፍሪቃን ዝርከቡ ሕጻናት ንብዙሕ ሓደጋ ዝተቓልዑ ምዃኖም እውን ገሊጾም፡ ኣብተን ምርግጋእ ዝጎደለን ኣብ ውጥረትን ሕድሕዳዊ ግርጭትን ዝክረባ ሃገራት ዝነብሩ ሕጻናት ብፍላይ ኣብ ሶሪያን የመንን ዝርከቡ ትሕቲ ዕድመ ሕጻናት ንዝተፈላለዩ ሓደጋታት ዝተቓልዑ ምዃኖ ጠቒሶም ዘካይድዎ ቃለ መሕትት ዛዚሞም።


text:
ኩሎም ዝርዝር መድብላት
ትካል ቴክኖሎጂ እዩ። ቀንዲ ስራሕ’ዚ ትካል ምስ ኢንተርነት ዝተተሓሓዙ ነገራት ምድላውን ኣገልግሎት ምሃብን እዩ። ኩባንያ ጉግል፡ ብዝያዳ ብቐጥታዊ መወዓውዒታት፡ ቴክኖሎጂ፡ ሶፍትዌራትን ሃርድዌራትን ብምድላው ይፍለጥ።
ጉግል፡ ኣብ 1998 ብላሪ ፔጅን ሰርገይ ብሪንን ዝተባህሉ ሰባት’ዩ ተመሰሪቱ። እዞም ክልተ መንእሰያት ኣብ ስታንድፎርድ ዩንቨርሲቲይ ተመሃሮ ፒኤችዲ ዲግሪ እንከለዉ’ዮም መስሪቶሞ። ላሪ ፔጅን ሰገርይ ብሪንን 14% እዚ ትካል ክውንኑ እንከለዉ፡ 56% ድማ ብ(ስቶክ ሆልደርስ)’ዩ ዝውነን።
ጉግል፡ ኣብ 4 መስከረም 1998 ናብ ናይ ውልቂ ትካል ተሰጋገረ። ኣብ 19 ነሓሰ 2004፡ ናብ ላዕለዋይ ቤት ጽሕፈቱ ‘ካሊፎርኒያ’ ዝገዓዘ ጉግል፡ ንፈለማ እዋን ናብ ህዝቢ ዝቐርብ፡ “ጉግል ፕለክስ” ዝብል ስም ተዋህቦ። ኣብ ነሓሰ 2015፡ ጉግል ነቲ ዝተፈላለየ ድሌታት ዘለዎ መደባቱ፡ ኣብ ሓደ ጠርኒፉ መደባቱ ከምዘተዓራሪ ንህዝቢ ኣፍለጠ።
ካብ ዝጠራነፍ ኣትሒዙ ቅልጡፍ ዕብየት ዘርኣየ ጉግል፡ ብሓንሳዕ’ዩ ዝተፈላለዩ መደባት ኣቕሪቡ። ዝተፈላለዩ ነገራት ደሊኻ ኣብ ጉግል ኣቲኻ ምርካብ፡ ንስራሕ ዘድልዪ ነገራት ኣገልግሎት ምሃብ፡ ፍርያት ጉግል ከም ወረቃቕቲ፡ ኢሜይል፡ ምስራዕ ምትዕርራይ መደባት፡ ማሕበራዊ መራኸቢ መስመራት፡ ብጽሑፍን ብቪዲዮን መልእኽቲ ምስዳድ፡ ቋንቋ ምቕያር፡ ካርታ ሃገራት ምሕባር፡ ዝተፈላለዩ ጽሑፋትን ኣገልግሎታትን የዳሉ።
ካብዚ ቀጺሉ ጉግል ኣብ ሞባይል ኣንድሮይድ፡ ጉግል ክሮም ዌብ ብሮውሰር፡ ክሮም ኦስን ኣብ ሞባይል ዝሰርሑ ዝተፈላለዩ ሶፍትዌራትን ኣተኣታትዩ’ዩ።
ጉግል ካብ 2010 ኣትሒዙ ክሳብ 2015 ዝተፈላለዩ ንብረት እዩ ኣፍሪዩ። እዚ ትካል ምስ ዝተፈላለየ ኤለክትሮኒካዊ ነገራት ዘፍርያ ትካላት ብምሕባር፡ ከም ሞባይልን መጉልሒ ድምጽን ኣብ ጥቅምቲ 2016 ኣቕሪቡ። ጉግል፡ ብተወሳኺ እቲ ቀንዲ ተሰካሚ ኢንተርነት ክኸውን ክኢሉ’ዩ።
ጉግል፡ ዩቱብን ብሎገርን ዝርከብዎ ኣብ ዓለም ካብቶም ዝያዳ ተጠቀምቲ ዘለዉዎ መስመራት ኢንተርነት ተባሂሉ ተጠቒሱ’ዩ። እዚ ትካል ምስቶም ፍሉጣትን ክቡራትን ትካላት ዓለምና’ዩ ዝስራዕ። እዚ ከምዚ ኢሉ እንከሎ ግን፡ ኣብ ውልቃዊ ጉዳያት፡ ምውጋድ ቀረጽ፡ ዘይእመን ሜማ ወይ ሰንሰር ኣብ ዝኣመሰሉ ክስታትን ኣገደስቲ ነቐፌታትን ይቐርቦ እዩ።
ዕላማ ጉግል፡ “ኣብ ዓለም ዘሎ ሓበሬታታት ብምዕራይ፡ ንኹሉ ብማዕረ ንኽበጽሕን ጠቓሚ ክኸውንን” ዝብል እዩ።


text:
ስዑዲ ኣብ የመን ትገብሮ ደብዳብ ቀፂላትሉ
መቐለ ሕዳር 28/2010(ድወት) ስዑዲ ዓረብ ንሞት ፕረዝደንት የመን ዝነበሩ ዓሊ ዓቡዱላ ሳልሕ ስዒቡ ኣብ የመን ተካይዶ ዘላ ወታሃደራዊ ደብዳብ ኣጠናኺራ ከምዝቐፀለትሉ ተገሊፁ፡፡
ደብዳብ ነፈርቲ ውግእ ስዑዲ ዓረብ ኣብ ሰንዓን ትሕዝቶ መእዘዚ ዕጡቋት ሃውቲ ኣብ ዝበለቶም ቦታታት እያ ኣፅዒቓ ቀፂላትሉ ዘላ ከምፀብፃብ ቢቢሲ፡፡
ብፍላይ ድማ ከተማታት ታዒዝ፣ሓዳህን ሳዓዳን ትማሊ ከበድቲ ነተጒቲ ክስማዕ ዝወዓለ እንትኾን ልዕሊ 150 ተወንጨፍቲ ሮኬታት ከምዝዓለበን ተገሊፁ፡፡
ብኢራን ዝድገፉ ዘለው እዮም እትብሎም ዕጡቋት የመን ሃውቲ ስግኣት ናብ ዘይኾንሉ ብርኪ ንምውራድ ደብዳብ ከምትቕፅለሉ ሱዑዲ ዓረብ ትገልፅኳ እንተሃለወት ተዓዘብቲ ድማ የመን ዓውደ ኲናት ኢራንን ስዑዲ ዓረብን ኮይና ምህላዋ ይገልፁ፡፡
ሰሱዑዲ ዓረብ ኣብ 2015ዓ.ም.ፈ ኣትሒዛ ኣብ ዘካየደቶ ደብዳብ ነፈርቲን ሮኬታትን የመናውያን ኣደዳ ስኣኖ መግቢን ኣፋውስን ክኾኑ ካብ ምግባራ ብተወሳኺ ምኽንያት ሞት 12ሽሕ ኮይና ምህላዋ ፀብፃባት ማዕኸናት ዜና የመላኽት፡፡


text:
Erena on Facebook
Welcome to Radio Erena!
ቀ.ሚ. ሃይለማርያን ደሳለኝ ኣቦ ወንበር ኢህወደግ ኮይኑ
ኣብ ኢትዮጵያ ኣብ ስልጣን ዘሎ ሰልፊ ኢህወደግ፣ ሓድሽ ኣቦ ወንበር መሪጹ።
ሚኒስተር መራኸቢታት ኢትዮጵያ ኣቶ በረኸት ስምኦን ኣብ ዝሃቦ ጋዜጣዊ መግለጺ፣ ሰልፊ ኢህወደግ ሓድሽ ኣቦ ወንበር ንምምራጽ ኣብ ዘካየዶ ዋዕላ፣ ንቀዳማይ ሚኒስተር መለስ ዜናዊ ተኪኡ ዘሎ ኣቶ ሃይለማርያን ደሳለኝ፣ ብምሉእ ድምጺ ከምዝመረጾ ኣፍሊጡ።
ኣንሳር ቡርኒ፣ ደሃይ’ቶም ኣብ ኤርትራ ከምዝተሰወሩ ዝንገረሎም 8 ፓኪስታናውያን ንምርካብ ይሕልን
ህቡብ ፓኪስታናዊ ተጣባቒ ሰብኣዊ መሰላት ኣንሳር ቡርኒ፣ ደሃይ’ቶም ኣብ ኤርትራ ከምዝተሰወሩ ዝንገረሎም 8 ፓኪስታናውያን ንምርካብ፣ ናብ ኤርትራ ክጎዓዝ ምዃኑ ኣፍሊጡ።
ኣብ ዶብ ኡጋንዳን ደቡብ ሱዳንን፣ ዝምታ ይካየድ
ኣብ ዶብ ኡጋንዳን ደቡብ ሱዳንን፣ መንነቶም ብዘይተፈልጡ ዕጡቓት ዝምታ ይካየድ ከምዘሎ ምንጭታት ዜና ካብ ጁባ ይሕብሩ።
መንግስቲ ኢትዮጵያ ን2 ሽሕ እሱራት ምሕረት ሂቡ
መንግስቲ ኢትዮጵያ ብምኽንያት በዓል ቅዱስ ዮውሃንስ ንኣስታት 2 ሽሕ እሱራት ምሕረት ከምዝገበረሎም ምንጭታት ዜና እታ ሃገር ሓቢሮም።
እቶም ኣስታት 2 ሽሕ እሱራት፣ ገበኖም ብቤት ፍርዲ ዝተረጋገጸ ዝተወሰነን ኮይኑ፣ ብወግዒ ይቕሬታ ድሕሪ ምሕታቶም መንግስቲ ኢትዮጵያ ምሕረት ከምዝገበረሎም ሚኒስተር ፍትሒ እታ ሃገር ኣቶ ብርሃኑ ሃይሉ ኣረጋጊጹ።
ኤርትራን እስራኤልን ምስጢራዊ ዝርርባት የካይዳ
ኤርትራን እስራኤል ብጉዳይ ስደተኛታት ብዝምልከት ምስጢራዊ ዝርርባት የካይዳ ከምዘለዋ ምንጭታትና ካብ ኣስመራ ሓቢሮም።
ኣብ ኤርትራ ዝርከብ ኣምባሳደር እስራኤል ምስ ሚኒስተር ጉዳያት ወጻኢ ኤርትራ ተደጋጋሚ እዋን ናይ ቴሌፎን ዝርርብ ከምዘካይድ ዝጠቐሱ እቶም ምንጭታት፣ ብወገን እስራኤል ድማ ምስቲ ኣብ እስራኤል ዝርከብ ኣምባሳደር ኤርትራ ቀጥታውን ናይ ቴሌፎንን ርክባት ይካየድ ምህላዉ የረድኡ።


text:
“ጸብጻብ መ.ኤርትራ ግዚኡ ዝሓለፎን ካብ ሓቂ ዝረሓቐን’ዩ” ተጣበቕቲ መሰላት
Radio Erena: 29 April 2018
መንግስቲ ኤርትራ ናብ ኮሚሽን ሰብኣዊ መሰላት ሕብረት ኣፍሪቃ ዘቕረቦ ጸብጻብ ግዚኡ ዝሓለፎን ካብ ሓቂ ዝረሓቐን’ዩ ክብሉ ሓያሎ ኣህጉራውያን ተጣበቕቲ መሰላት ከሲሶም።
ኤርትራ ዳግማይ ኣባል ‘ቻርተር ኣፍሪቃ 1999’ ካብ እትኸውን ኣትሒዙ ን17 ዓመታት ዝደንጎየ እዚ ብመንግስቲ ኤርትራ ዝቐረበ ጸብጻብ፣ ምስቲ ኣብ ባይታ ዘሎ ሓቂ ፍጹም ዘይራኸብ’ዩ ክብሉ’ዮም እቶም ኣህጉራውያን ትካላት ዝኸሱ።
ህዩማን ራይትስ ዎች ኣብ ዘቕረቦ ጽሑፍ፣ ኩነታት ሰብኣዊ መሰላት ኤርትራ እንዳንቆልቆለ እምበር ዝተመሓየሸ ነገር የለን ድሕሪ ምባል፣ ብሰንኪ መንግስቲ ኤርትራ ዝወሰዶ ደረቕ መንገዲ፣ ኣብታ ሃገር ኣትኻ ብጭቡጥ ንምዕዛብ ኣይተኻእለን ኢሉ። ዝበዝሐ ሓበሬታ ኣኪቡዎ ዘሎ ነታ ሃገር ራሕሪሑ ካብ ዝስደድ ዘሎ ዜጋኣ ምዃኑ’ውን ኣመልኪቱ።
ጋዜጠኛታት ብዘይዶብ ብወገኑ ኣብ ዘቕረቦ ጸብጻብ፣ ብዘይሕግን ፍርድን ንዓመታት ተቐዪዶም ዘለዉ ጋዜጠኛታት ኤርትራ፣ ቤተሰቦም’ውን ገና ደሃይ ዘይብሎም ተዳጊጒኖም ከምዘለዉ ድሕሪ ምግላጽ፣ እቲ ብወከልቲ መንግስቲ ኤርትራ ዝቐርብ ዘሎ ጸብጻብ ንሓቅነት ዝኽሕድን ንኩነታት ኤርትራ ዘይውክልን’ዩ ክብል ገሊጹዎ።
ኣብዚ ንመበል 62 ግዜ ዝካየድ ዘሎ ዋዕላ ኮሚሽን ሰብኣዊ መሰላት ሕብረት ኣፍሪቃ ዝሳተፍ ዘሎ ሓልዮት ንሰብኣዊ መሰላት ኤርትራ ብወገኑ፣ መንግስቲ ኤርትራ ጸብጻቡ ንምቕራብ ን17 ዓመታት ምድንጓዩ ንርእሱ ዘልዕሎ ሕቶታት ብዙሕ’ዩ ድሕሪ ምባል፣ ንዓመታት ዝኣክል ዲክታቶራዊ ሓይሉ ንምርግጋጽ ኣብ ዘካየዶ ሕሱም ምልኪ ተጸሚዱ፣ ኩነታት ሰብኣዊ መሰል ህዝቡ ዕሽሽ ኢሉ ድሕሪ ምጽናሕ ሕጂ ፖለቲካዊ መኽሰብ ንምርካብ ኢሉ ነዚ ምስ ክዉንነት ዘይራኸብ ጸብጻብ ኣቕሪቡ ክብል ይገልጽ።
ዋዕላ ኮሚሽን ኣፍሪቃ ኣብ ሰብኣዊ መሰላት ክሳብ 30 ሚያዝያ ኣብ ሞውሪታንያ ክቕጽል’ዩ።
=====================


text:
ኣሜሪካ ኣብቲ ናይ ሕቡራት ሃገራት ጥምረት ኣብ ጉዳይ ዓለምለኸ ስደት ከምዘይትሳተፍ ኣፍሊጣ።
ዝሓለፈ ዓመት ኩላተን አባል ሕቡራት ሃገራት ዝኾነ 193 ሃገራት ብሓደ ድምጺ ሓደ ዘይቐያዲ ፖለቲካዊ ኣዋጅ ዓዊጀን ኔረን። እዚ ብናይ ኒውዮርክ ኣዋጅ ንስደተኛታትን ፍልሰተኛታትን ዝፍለጥ ኣዋጅ ሃገራት መሰል ስደተኛታት ክሕልዋ፡ ኣብ ምጥያስ ስደተኛታት ክሕግዛ፡ ናይ ትምህርቲ ኣገልግሎትን ናይ ስራሕ ዕድል ምርኻቦም ምርግጋጽ ዝብል ዝሓዘ እዩ ኔሩ።
እንተኾነ ሚንስትር ወጻኢ ጉዳያት ኣሜሪካ ረክስ ቲለርሰን እዚ መደብ ምስ ናይ ኣሜሪካ ናይ ኢሚግሬሽን ፖሊስ ዝቓዶ ኣይኮነን ክብሉ ኣሜሪካ ኣብቲ ስምምዕ ከምዘይትሳተፍ ሓቢሮም።
ኣሜሪካ ነዚ ዘፍለጠት እቲ ኣብ ሜክሲኮ ከተማ ፓት ቫለርታ ዝጋባእ ዓለምለኸ ኮንፈረንስ ኣብ ጉዳይ ስደት ቅድሚ ምጅማሩ ሰዓታት እዩ።
ዕላማ እቲ ኮንፈረስን ነቶም ብዝተፈላለዩ ምክንያት ተገዲዶም ካብ መነባብሮኦም ዝተመዛበሉ ልዕሊ 60 ሚልዮን ሰባት ንምጥያስ ሰብኣዊ ዝኾነ ስትራቴጂ ንምሕንጻጽ ዝዓለመ ምኳኑ ተፈሊጡ’ሎ።


text:
ፕረዚደንት ኬንያ ኡሁሩ ኬንያታ ድሕሪ ነዊሕ ናይ ምርጫ ጊዜን ቀጻሊ ፖለቲካ ውጥረትን ዳግማይ መራሒ’ታ ሃገር ብምዃን ሎሚ ሶሉስ ቃለ መሓላ ፈጺሞም። ብተመሳሳሊ ኣብዚ መዓልቲ ብካልእ ክፋል እታ ከተማ ደገፍቲ መራሒ ተቓወምቲ ራይላ ኦዲንጋ “ናይ ጸሎት ምትእኽካብ” ምክያዶምን፡ ፖሊስ ድማ ንዝተአኸቡ ሰባት ንምብታን ዘንብዕ ጋዝ ምጥቓሞም ተሓቢሩ’ሎ።
ድሕሪ ክልተ ፕረዚደንታዊ ምርጫ፡ ተደጋጋሚ ናይ ቤት ፍርዲ ጥርዓናት፡ ቀጻሊ ተቓውሞታትን መዓልታዊ ምዕባለታት ፕረዝደንት ኡሁሩ ኬንያታ ዳግማይ ፕረዚደንት ኬንያ ብምዃን ቃለ መሓላ ፈጺሞም።
“ሎሚ ንሕልምታት ኩላትኹም ንምዕቃብ፡ ንትልምታት እቶም ድምጾም ንዓይ ዝሃቡን ዘይሃቡን ንምዕቃብ ሓላፍነት ይወስድ። ናይ ኩላትኹም ፕረዚደንት ኽከውን’የ።”
ድሕሪ ኣብ ወርሒ ነሓሰ ዝተኻየደ ፕረዝደንታዊ ምርጫ ኬንያ ምስራዙ፡ ኣብቲ ጥቅምቲ 26,2017 ዝተኻየደ ካልኣይ ምርጫ ኬንያ ኡሁሩ ኬንያታ 98 ሚእታዊት ድምጺ ብምርካብ ምዕዋቶም ይፍለጥ። መራሒ ተቓወምቲ ራይላ ኦዲንጋ መዓልታት ቅድሚ እቲ ካልኣይ ምርጫ ካብቲ ምርጫ ንገዛእ ርእሶም ምግላሎም’ውን ይዝከር።
ኣብቲ ዳግማይ ምርጫ ኬንያ ድምጾም ክህቡ ካብ ዝተመዝገቡ 39 ሚእታዊት ጥራይ ድምጾም ብምሃቦም ፕረዝደንት ኬንያታ ነዚ መዝነት ይግብኦም ድዩ ኢሎም ሕቶ ዘቕርቡ ወገናት’ውን ኣለው።
ኣብቲ ሎሚ ሶሉስ ኣብ ስታድዮም ካሳራኒ ዝተኻየደ ስነ ስርዓት ቃለ መሓላ ፕረዝደንት ኡሁሩ ኬንያታ ንምእታው ብዝነበረ ጽቕጥቕጥ ብዙሓት ሰባት ጉድኣት ከምዝበጽሖምን ፖሊስ’ውን ነቶም እኩባት ሰባት ንምብታን ዘንብዕ ጋዝ ምጥቓሞም ተፈሊጡ’ሎ።
ብተመሳሳሊ ነቶም ኣብ እዋን ምርጫ ምስ ፖሊስ ዝተኻየደ ግጭት ዝሞቱ ንምዝካር ዝተአኸቡ ደገፍቲ መራሒ ተቓወምቲ ራይላ ኦዲንጋ ፖሊስ ግጭት ምልዓሉን ክሳብ ሕጂ ብዝተፈልጠ ሓደ ሰብ ምሟቱ ተገሊጹ’ሎ።
መራሒ ተቓወምቲ ራይላ ኦዲንጋ ንደገፍቶም ኣብ ዝሃብዎ ቃል ተቓወምቲ ናቶም ስነ ስርዓት ምረቓ ኣብ ወርሒ ታሕሳስ ከምዘኻይዱ ገሊጾም።
ኣብቲ ሎሚ ሶሉስ ዝተኻየደ ስነ ስርዓት ቃለ መሓላ ፕረዝደንት ኡሁሩ ኬንያታ መራሕቲ ሩዋንዳ፡ኡጋንዳ፡ቦስትዋና፡ዛምብያ፡ኢትዮጵያ፡ሶማል፡ደቡብ ሱዳን፡ጋቦን፡ጅቡቲን ናምቢያን ተረኺቦም ምንባሮም’ውን ተፈሊጡ’ሎ።
ፕረዝደንት ኡሁሩ ኬንያታ ኣብቲ ጥቅምቲ,26 ዝተኻየደ ዳግማይ ምርጫ 98 ሚእታዊት ድምጺ ብምርኻብ ዝተዓወቲ ኽኮኑ ከለው ላዕለዋይ ቤት ፍርዲ እታ ሃገር ድማ ካብ ተቓወምቲ ዝቐርብ ዝነበረ ተቓውሞታትን ክስታት ምጭብርባር ምርጫ ብምንጻግ ንውጽኢት ምርጫ ዝሓለፈ ሰሙን ምርግጋጹ ይዝከር።


text:
ፕሮፈሰር የማነ ግርማጽዮን፡ ኣብ ምምዕባል ቋንቋ ትግርኛ 4ተ መጽሕፍቲ ዝበርከቱ`ዮም። ብዛዕባ `ታ “ ቋንቋ ትግርኛ ኣብ ስራሕ” ትብል ዳሕረወይቲ መጽሓፎም ሰናይት ኣዘራሪባቶም ኣላ።
ካልኣይ ትሕዝቶ ቂሐ-ጽልሚ ብዛዕባ ኣጠቓቕማን ረብሓን ዒላም ወይ ካዓ ሳስላን ቁናምኒን`ዩ።
ወይዘሮ ሓረጎት ኣሕመድ ኣብ ከተማ መቐለ ዕዳጋ ዓዲ ሓቂ ሳስላን ቁናምኒን ብምሻጥ ይናበራ፡፡ ወይዘሮ ሓረጎት እቲ ዝበለጸ ሳስላ ኣብ ከባቢ ማይጨው ግራ ፀርሒ ኣብ ዝተባሃ ቦታ ዝበቁል ሳስላ እዩ ይብላ፡፡ ግርማይ ገብሩ`ዩ ኣዘራሪብወን።
ሳስላን ሒናን ዝፈልዮ ነገር እንተሃለወ ሳስላ ጥዑም ጨና ኣለዎ ይብላ ወይዘሮ ሓረጎት፡፡ ከምኡ’ውን ቁናምኒ ማለት እውን ቁፍቋፍ፣ ብዕሪር፣ቆጽሊ ኣደስ፣ኣትራን፣ ሳዕሪ ሳዕሮ ወዘተ ንጡሽ ዝውዕሉ ባእታታት እውን ንመሸጣ ዘርጊሐን ይውዕላ፡፡ ቁናምኒ ብተወሳኺ ገዛ ጥዑም ጨናን ሃገግታን ክህልዎ ይገብር፡፡
ኣብ ራያ ብፍላይ ኣብ ሃገረሰብ ጓል ክትምርዖ እንተላ ሳስላ ትኣቱ እያ እውን ይብላ፡፡ ዋጋ ሓደ ኪሎ ሳስላ 14 ክሳብ 15 ቕርሺ ይሽየጥ፡፡
“ጡሽ ኣቲኻ ምስ ባዓል ሓዳርካ ምህራስ” ፍቕሪ ይውስኽ እዩ ይብላ ወይዘሮ ሓረጎት፡፡
ሳልሳይ ትሕዝቶ ቂሐ-ጽልሚ፡ ምስ ኮኸብ ሽንግሩዋ መርየም ሻውሽ ዝተኻየደ ወግዒ`ዩ፡ ናብ`ቲ ንዕኣ ንምቕባል ኣብ ባረንቱ ዝካየድ ዝነበረ ፈስታ ደዊልና ኣዘራሪብናያ ኣለና።
ንኹሉ ኣብ`ዚ ምልክት ድምጺ ጠውቕኩም ስምዑ፡


text:
ኤርትራ፣ሓንቲ ካብ’ተን ትሻዓተ ቀንዲ ፀላእቲ መሰላት ደቂ-ሰብ ተባሂላ።
ኤርትራ ንመሰላት ዜጋታተን ካብ ሞንጎ ብርኡይ ዝግህሳ ተባሂለን ዝተጠቅሳ 9 ሃገራት እታ ሓንቲ ምኻና ኣብ ዋሽንግተን ዲ/ሲ ዝማእከሉ ፍሪደም ሃውስ ወይካኣ ቤተ ነፃነት ዝተባሃለ ተሓላቂ መሰላት ገሊፁ።
ኣብ‘ቲ ዝርዝር ተጠቂሰን ዘለዋ ካልኦት ሃገራት ቻይና፣ኩባ፣ቱርኪምንስታን፣ በርማ፣ሰሜን ኮርያ፣ሶማልያን ልብያን‘የን።ቲቤት‘ውን ተጠቂሳ‘ላ።
ብጠንቂ መንግስቲ ኤርትራ ኣብ ልዕሊ ንኡሳን ሃይማኖታት ዝገብሮ ዘየቋርፅን ከቢድን እገዳ፣ንትካል ፍትሒ‘ታ ሃገር ምቁፅፃሩን ኣሰቃቂ ሃገራዊ ኣገልግሎት ስለዝትግብርን፣ደረጃ ሲቪላዊ ሓርነት ኤርትራ ኣንቆልቊሉ’ሎ ይብል ፍሪዶም ሃውስ።
እቲ ሪፖርት፣ብፍላይ ካብ ሰበ-ስልጣን ከቢድ ፀቅጢ ይወርደን ንዘሎ ንኡሳት ሃይማኖታት፣ከምኡውን ፖለቲካዊ እሱራት ንዘይተወሰነ ጊዜ ንክእሰሩ ባይታ ንዘጣጠሐ ዘፈር ፍትሒ ኤርትራ ይጠቅስ።


text:
ቅ.ኣ.ር.ሊ.ጳ ፍራንቸስኮስ ሎሚ ንግሆ ኣብ ቤተጸሎት ቅድስት ማርታ ኣብ ዘዕረግዎ መሥዋዕተ ቅዳሴ ኣብቲ ናይ ዕለቱ ቃለ ወንጌል ብዛዕባ መጨረሻ ድራር ጐይታን ምሥራዕ ቅዱስ ቊርባንን ኣመልኪቶም ‘ጐይታ ብቅዱስ ቊርባን ዝምህረና እንተልዩ ፍቅሪ ማለት ንገዛእ ርእሱ ስለፍቅርና ምውፋዩ እንከመልክት እቲ ምሳኡ ኣተሓሒዙ ኣብ ጸሎተ ሓሙስ እግሪ ሓዋርያቱ ብምሕጻብ ከኣ ኣገልግሎት ኣሕዋት ይምህረና፣ ኣገልጋሊ ካብ ጐይታ ንላዕሊ ስለዘይኰነ ነዚ ተመሃሩ ስለኣሕዋት ሕይወትካ ምውፋይን ክሳብ መወዳእታ ምግልጋሎምን ካባይ ተመሃሩ ይብለና፣ ከም ተኸተልቲ ክርስቶስ ከኣ ክመርሓና ነፍቅደሉ ብኣኡ ንመራሕ’ እንክብሉ ምዒዶም፣
ብላቲናዊ ሥርዓተ ኣምልኾ ግጽው ናይ ሎሚ ወንጌል ካብ ዮሓንስ ኮይኑ 13.16-20 ነበረ፣ ኣእጋር ኣርድእቱ ሓጺቡ ቅዱስ ቊርባን ምስ ሰርዔ ምሕጽንታ ዝህብን ብዛዕባ እቲ ብጽሑፍ እንጌራይ ዝበልዔ ብእግሩ ረግሓኒ ዝብል ናይ ክሕደት ይሁዳ ዝምልከት ቅድመ ምስንዳው እውን ነበሮ፣ ቅዱስነቶም ነተን ሕጽበተ እግርን ሥርዓት ቅዱስ ቊርባንን መንቀሊ ብምግባር ክርስቶስ በዘን ክልተ ነገራት እዚኤን ኣገልግሎት ከምዝምህረና ነዚ ከኣ `ካብ ጐታኡ ዝኸብር ኣገልጋልን ካብ መምህሩ ዚዓቢረድእን ካብ ለኣኺኡ ዝበልጽ ልኡኽን ስለዘየለ ነዚ እንተደኣ ተረዲእክምዎን ፈጺምክምዎን ብፁዓን ኢኹም`’ እንክብል መምህሮም ክነሱ ኣእጋሮም ብምሕጻብ ንከገልግሉ ይዕድሞም፣ እዚ ክፍሊ ወንጌል እዚ ናይ ደሓን ኩኑ ቢልካ ናይ ምፍናው ክፍሊ ኮይኑ ለበዋን ምድፍናቅን ዝመልኦ እዩ፣ ነዚ ኣብ ልቡ ዘሰላስል ዝነበረ ግን ኢየሱስ ጥራይ ነበረ፣ እቶም ኣርድእቱ ብሃሰሰ ልባም እናተጓዕዙ ነቲ ዝብሎም ዝነበረ ዝተረድእዎ ኣይመስሉን፣ ደሓር እዩ ኩሉ ዝበርሃሎም፣ ብቀንዱ ነዘን ክልተ ነገራት እንተተመልከትና ግን ነታ ክትቀውም ዘለዋ ክትመጽእ ዘለዋ ቤተክርስትያን እዩ ዘመልክት ዝነበረ፣ ንቤተክርስትያን መሠረታኸስ እዘን ክልተ ማለት ቅዱስ ቊርባንን ኣገልግሎትን እየን፣ ብዘይ እዚኤን ቤተክርስትያን ትርጉም የብላን በቲ ዝቆመቶ መንገዲ ንቅድሚት ክትግስግስ እውን ፈጺማ ኣይትኽእልን፣ እተን ንኦሪትን ነቢያትን ኩሉ የጠቃልላ ዝበለን ክልተ ዓበይቲ ትእዛዛት ማለት ፍቅሪ እግዚብሔርን ፍቅሪ ብጻይን እውን ካብዚአን እዩ ዝምንጩ፣ ንብጻይካ ከም ነፍስኻ ፍቶ ኣፍቅር ጥራይ ዘይኮነ ጐይታ ዝብለና ዘሎ ከምቲ ኣነ ዘፍቀርኩምኹም ነንሕድሕድኩም ተፋቀሩ ክብል ሓንቲ ስጉምቲ ንቅድሚት እዩ ዝምጠጥ ዘሎ፣
‘ገደብ ወይ ደረት ዘይብሉ ፍቅሪኸስ እዚ እዩ፣ ብዘይካ እዚ ገደብ ኣልቦ ፍቅሪ እዚ ቤተ ክርስትያን ንቅድሚት ክትግስግስ ኣይትኽእልን፣ ክተተንፍስ ዘይትኽእል ኮይና ተዓቢሳ ትመውት፣ ብዘይ ፍቅሪ ኣይዕበን! ባዶሽ ዝኾነ ትሕዝቶ ዘለዎ ትካል ኰንካ ይትረፍ፣ ጥራሕ ትርኢትን ምብልጭላጭን ኮይኑ ተግባር ዘይብሎም ዘረባ ጥራይ ኰይኑ ይትረፍ፣ ኢየሱስ ግን ሓዲስ ትእዛዝ ይህበና ከምቲ ንሱ ነቶም ናቱ ክሳብ መወዳእታ ዘፍቀሮም ንሕናውን ነሕዋትና ከምቲ ናቱ ገርና ክሳብ መወዳእታ ክነፍቅር ስለዝዕድም ናብኡ ክንምለስ ኣሎና፣ እዚ ከኣ ነንሕድሕድኩም ከምቲ ኣነ ዘፍቀርኩኹም ተፋቀሩ ክብል እንከሎ ኣእጋር ሓድሓድኩም ተሓጻጸቡ ከምቲ ኣነ ኣእጋር ዝሓጸብኩኹም ይብለና ኣሎ፣ ኣብዚ ጐይታና ኢየሱስ ክርስቶስ ኣነጺሩ ዝህበና ክልተ ትእዛዝን ሓደ መጠንቀቅታን ኣሎ፣ ርግጽ ክተገልግሉ ትኽእሉ ኮይኑ ብኣይ ከምዝተላእኹም ለኣኺኹም ኣነ ምዃነይ ኣይትረስዑ፣ ስለዚ ካባይ ክትዓብዩ ኣይትኽእሉን ከመይ ካብ ለኣኺ ዚዓቢ ልኡኽ ካብ ጐይታኡ ዚዓቢ ጊላዋ ክህሉ ኣይክእልን እዩ እቲ ነገሩ እንክብል ቁርጹ ይነግረና፣ እታ ጨው በርበረ ዘይብላ ንጽርቲ ሓቂ ከኣ ሓቀኛ ትሕትና እምበር ኣምሰሉነት ኣይኮነን፣
‘ንሱ ካባና ኩልና ከምዚዓብን ንሕና ልኡኻቱ ከኣ ኣገልግልቱ ምዃን እንተተሰቊሩና ንኢየሱስ ክነስግሮ ወይ ልዕሊ ክንከውን ኣይንኽእልን፣ ጐይታ ንሱ ደኣ እምበር ንሕና ኣይኮናን፣ ለበዋ ኢየሱስ ከስ እዚ እዩ፣ ከም መግቢ ኮይኑ ክብላዕ ሥጋኡ ከም መስተ ኮይኑ ክስተ ከኣ ደሙ ይህበና፣ ተፋቀሩ ኢሉ ከኣ ይላበወና፣ ኣእጋር ይሓጽብ ከምኡ ገርኩም ነንሕድሕድኩም ኣገልግሉ ግን ክትርስዕዎ ዘይብልኩም ኣገልጋሊ ካብ ጐይታኡ ልኡኽ ካብ ለኣኺኡ ካብ ጐይታኡ ብምንም ተኣምር ክትዝንግዕዎ የብልኩምን ይብለና፣ እዘን ቃላት እዚኤን መሰረታውያን ኮይነን መሰረት ቤተክርስትያን እየን፣ በዘን ቃላት እዚኤን እንተተመሪሕና ፈጺምና ክንጋገ ኣይንኽእልን፣
ብዙሓት ሰማዕታትን ቅዱሳንን በዚ መንገዲ እዚ እዮም ተመሪሖም ዝገስገሱ ማለት ኣገልገልትን ልኡኻትን ምዃኖም እናዘከሩ፣ ኣብ መወዳእታ ኢየሱስ ኣብዚ ክፍሊ ወንጌል እዚ ዘቅርባ መጠንቀቅታ ሕይል ዝበለት ኮይና ‘ኣነ ነቶም ዝሓሬኹዎም እፈልጦም እየ’ ይብል ‘ኮይኑ ግን ሓደ ካባኹም ክኽሕደኒ እዩ’ ይብሎም፣
‘ብጸጥታ ጠመተ ኢየሱስ ኣብ ልበ ክኣቱ ጽን እንተኢልና ብዙሕ ነገራት ክንሰምዕ ኢና ፍቅሪ ክንሰምዕ ኢና ወይውን ምንም ክስመዓና ኣይክእልን ይኸውን ኣብኡ ተዓኒድና ደው ንብል ንኸውን ወይውን ሕፍረት ይስመዓና ይኸውን፣ ኮይኑ ግን ወትሩ ጠመተ ኢየሱስ ክመጽእን ኣብ ልብና ከዕርፍን ነፍቅደሉ፣ እዚ ጠመተ እዚ ኣብ ጸሎተ ሓሙስ ሓዋርያት ከቢቦሞ እንከለው በብሓደ ዝጥምቶም ዝነበረ ጠመተ እዩ፣ ሃየ እምበኣር ኦ ጐይታይ ንስኻ ትፈልጠኒ ኢኻ ኩሉ ትፈልጥ ንስኻ ኢልና ክመርሓና ነፍቅደሉ፣ ከምቲ ቅዱስ ጴጥሮስ ኣብ ጥብርያርዶስ ሰለስተ ግዜ ስምዖን ወዲ ዮና ካብዚ ኣብሊጽካ ተፍቅረኒዶ ምስ በሎ ‘ኦ ጐይታ ንስኻ ትፈልጥ ከምዝፈቅረካውን ንስኻ ትፈልጥ’ ዝበሎ ‘እወ ኦ ጐይታ ኩሉ ንስኻ ትፈልጥ ኣብ ውሽጢ ልበይ ዘሎ ኩሉ ንስኻ ትፈልጥ’ ንበሎ፣
ሓንቲ ቊሩብ ወተሃደራዊ እትመስል ቃል ንጠቀም እዚ ከኣ ንመራሒኻ ተገዛኢ ምዃን ማለት ንሱ ልዕሌኻ ስለዝኾነ ንስኻ ኩሉ ግዜ ኣብ ትሕቲሑ ምዃንካ ምዝካር ማለት ንሱ መራሒ እዩ ኣነ ተመራሒ ንሱ ጐይታ እየ ኣነ ኣገልጋሊ ንሱ መምህር እዩ ኣነ ተመሃሪ ንሱ ለኣኺ እዩ ኣነ ተላኣኺ፣ ማንም ልዕሊ ንዘሎ ክሰግር ኣይክእልን ዝብል ሓሳብ ሓጋዚ እንክኾን እታ ከምቲ ኣነ ዘፍቀርክኹም እትብል ከኣ ክሳብ መወዳእታ ክሳብ ሕይወቱ ምኽፋል ስለዘፍቀርና ንሕናውን ነሕዋትና ብከምኡ ዓይነት ፍቅሪ ክነፍቅር ንጽዋዕ ኣሎና እንክብሉ ስብከቶም ዛዚሞም፣


text:
ኣብዚ ሓጺር እዋን ዝተራእየ ክልተ ክስተታት። እቲ ጀግና ዲኒኤል ኣብዚ ሳልስቶዚ ኣንበሳ ዓቐበት ተባሂሉ ክብሪ ሃገሩን ገዚእ ርእሱን ንዓለም ከመስክር እንከሎ። እቶም ካብ ዝፈትዉዋ ሃገሮምን ህዝቦምን ብሰንኪ ኣረሜናዊ ምሕደራ ኢሳያስ ንሂወቶም ኣብ ሓደጋ ኣውዱቖም ንኩሉቲ ዘጓነፎም ንምእማኑ ዘሸግር መስገደ ሰጊሮም ኣብ ገለ ሃገራት ኤውሮጳ ዝኣተዉ ነቶም ምስኦም ተበጊሶም ኣብ መንገዱ ዝተረፉ ረሲዕም ስርዓት ኤርትራ ዝገበረ የብሉን ብምባል ኣንጻርቲ ሕማቕ ርእዮም ዓገብ ዝበሉ ተቓውሞኦም ኣስሚዖም። ዘስደምም ነገር ኢዩ። ንሃገር ካብ ሓደጋ ዘድሓንኩም ድዩ መሲልኩም? በሉ ሕሰም ህዝቡኹም ንሓደ ዓመት ከምዜናዋሕ ጌርኩም ኣለኹም። እዚ ጥራይውን ኣይኮነን ብገለ ሰብ ረብሓ ተታሊልኩም ኣንጻርቶም ኣብዚ ቀረባ እዋን ንኤውሮጳ ዝኣተዉን ጌና ኣብ ጉዞ ንዘለዉን ንጉዲያቶም ንምትሕልላኽ ኢኹም ስሪሕኩም።
እስከ ነቲ ጉዲይ ኣዕሚቝና ንተንትኖ፣
- እቲ ክሲ ናብቶም ኣብ ልዕሊ ዛጋታት ኤርትራ ግህሰት ሰብኣዊ መሰል ዜፈጸሙ ዘተኮረ’ምበር ንህዜቢ ዜትንክፍ ኣይነበረን። ነቶም ስልጣን ዓቲሮም ኣብ ልዕሊ ህዝቢ ኤርትራ ሸሸ ዜብሉ ዘለዉ፣ ጠንቂ ስደትኩምን፣ ኣሕዋትኩሙን ዝኾኑዶ ኣይኮነን እቲ ኣርእስቲ? ብሰብ ረብሓ በቶም ብህግደፍ ዝምወሉ ክሳብ መዓስ ኢኹም ክትታለሉ።
- ኣብ ኤርትራ ሕጊ ኣልቦ ስርዓት ኢዩ ተተኺሉ ዘሎ። ነዚ ስርዓትዚ ክትድግፉ? ክሳብ ክንደይ ዱዩ ንቕሓትኩም ባይታ ዘቢጡ? ሰባት ተኣሲሮም ብዘይ ፍርዲ ንዓመታት ዝጸንሑ ኣብ ኤርትራ ጥራይ ኢዩ። አረ ገሊኦምሲ ድሕሪ ዓመታት ብምንታይን ብመንን ከም ዜተኣስሩ ስለ ዘይፍለጥ ውጻእ ግን ብጩቕ ከይትብል ተባሂሎም ዜተፋነዉ ኣለዉ።
- ኣብ ኤርትራ ወስዲ ሰብ ብኣጽኑሕልና ዓመታት ይእሰር። ዋላቶም በዲሎም ዜበሃሉ ኣብ ሕጊ ክቐርቡ የብሎምን? እዚ ግህሰት ሰብኣዊ መሰልዶ ኣይኮነን?
- ኣብ ኤርትራ ቤት ማእሰርቲ ብዜኸድካዮ ኢዩ። ኩሉ ትሕቲ መሬት፣ ኣንታ ኣሕዋትኩም እኮ ኢዮም! ቁሩብ ርህራሄ ኣብ ኣሕዋትኩም ኣይትገብሩን? መንእሰያት ካብ ኣብ ኤርትራ ምንባር ሓዱኡ ይርክርበና ኢሎም እኮኢዮም ዜጠፍኡ ዘልዉ።
- ከምቲ ሰዓብቲ ኢሳያስ ዝብልዎ ብኣመሪካን ካልኦትን ዝግበር ሽርሒ’ዩ ዝብሎ እንተኾይኑ ስለምንታይ መግትኢ ዘፈጥረሉ? ብኸመይ ትብሉ ትኾኑ? ግርም ዝኮነ ዜጋ ነጻ ክወጽእ እንተዝፍቀደሉ እዘን ሕጂ ዝቕበላኹም ዘልዋ ሃገራት መእተዊ ቪዚዶ ምሃባ ይመስለኩም? ኣይመስለንን? እቶ ኣሽሓት ኣኽፊሎም ዘስግሩኹም ኣባላት ሰራዊትን ናይ ጸጥታ ትካላትን’ዶ ኣይኮኑን? ብድሕሪት ዝተወደበ ኣካል ከምዘሎ ኣይትረስዑ።
- ኣስከ ኣብ ዜተፈላልየ እዋናት ዝተ ዘርበ ንዘክር “ ሓተላ ሕብረተሰብ ከይዶም ኢልና ኣይንሰናበድን፣ ክኸይድ ዜበለ ሕጂውን ይኺድ” “ እዝም ንወጻኢ ዝኸዱ ሰባት ንሃገሮም ዓንዲ ኮይኖም ዘለዉ ኢዮም” “ ንዓና ስልጣን ዝሃበና ሰብ የለን” ። እዚ እኮኢዩ ብወግዒ ተነጊርኩም። እሞ’ኸ ነዚ ከምዚ ዝብል ስርዓት ትጣበቑሉ? ሕማቕ መዓልቲ።
- ስርዓት ኢሳያስ ስልጣኑ ንምድልዲል ዜወሰዶም ስጉምትታት ንመልከት፣-
(ሀ) ን72 ቀልጢፉ በቲንዎ።
(ለ) ቁጠባ ሃገር ንምርማስ ዝነበረ ፋብሪካታት ሸይጡ ጥረ ነገራት ንኸየእትዋ ኣሎ ዝበሃል ማሕለኻታት ብምትእትታው ከም ዝጥፍሻ ጌርወን ኣብዚ እዋንዚ ድማ ቀረብ ጽዓት ብምዕጻው ናብ ፍጹም ምዕጻው ተቓሪበን ኣለዋ።
(ሐ) ሃገር ፍጹም ናይ ምክልኻል ዓቅማ ንምምህማን ኩሎም ምሁራን ካብ ሰራዊት ከምዝወጹን ንከምገለ ዝተረስዑ ድማ ተራ ከምዘይህልዎም ጌሩ፣ እቲ ኣጸቢቑ ዝገርም ድማ ነቶም ብወተሃደራዊ ስነፍልጠት ኣብ እዋን ሃይለስላሰ ኮነ ደርግ ዝሰልጠኑ ከይተረፈ ካብቲ ምያኦም ምርሓቕ ኢዩ። እዚ ጥራሕ’ውን ኣይኮነን ኣብ ሳዋ ናይ መኮነናት ትምህርቲ ቀሲሞም ክሳብ ኣብ ወጻኢ ዜሰልጠኑ መንእሰያት ፋሕ ከምዜብሉን ጌሩ። እዚ ናይ ምድኻም ስጉምቲ’ዚ ኣብ ውሽጣዊ ጸጥታ ይኹን ፖሊስ እውን ተፈጺሙ ኢዩ። ኣብዚ እዋን እዚ ሃገር ንክካላኸል ትጽቢት ዝገበረሉ እዚ ህዜባዊ ሚሊሻ ኢዩ። እዚ ሰራዊትዚ ብደቂ ሱሳ ዝተዓብለለ፣ ስንኩላን፣ ነባሪ ሕማም ብ ዘለዎም ዝቖመ ኢዩ።
(መ) ስርዕት ኢሳያስ ኣብ ክንዲ ሃገራዊ ሰራዊት ዕሱባት ሰራዊት ኢዩ ዝሕብሕብ ዘሎ። ሰራዊት ደሚሒት ኢዮም ሰራዊት ኢሳያስ። ኢሳያስ ተማሃራይ ቃዛፊ ስለዜኾነ ኩሉቲ ቃዛፊ ዝተኸተሎ ኣገባብ ተኸቲሉ ይኸድ ኣሎ።
(ሰ) ሕጂ ድማ ናይ ቁጠባ ነውጺ የተኣታቱ ኣሎ። ኩሉ ብኮንትሮባንድ ዝኣቱ ዝነበረ ተዓጽዩ ዋጋ ሃለኽቲ ሰማይ በጹሑ፣ እቶም ምስ ቀንዲ ተኣመንቲ ስርዓት ኮይኖም ሚልዮነራት ዝኾኑ እናኣሰርካ ከም ዘይትፈልጥ ኮንካ ምቕራብ ኢዩ። እዚ ነውጺ’ዚ ኣብ ብዘሓት ሃገራት ዝተፈተነ ንዝኾነ ተቓውሞ ንምጭፍላቕ ባብ ዘርሑ ኣገባብ ኢዩ።
እዚ ኩሉ ኣብ ላዕሊ ተዘርዙሩ ዘሎ ስጉምትታት ብቐንዱ ስልጣንካ ብምድልዳል መሰላት ዜጋታት ምርጋጽ ኢዩ።
ኣብዚ እዋን እዚ ኢሳያስ ንዓሰብ ኣመሪካን ካልኦት መሻርኽታን ወተሃደራዊ መዓስከር ክትከውን ንበይኑ ወሲኑ ኣሎ። እሞኸ መሰል ዜጋታት ምግሃስዶ ኣይኮነን?
ስለዚ ጀጋኑ ታሪኽ ይሰርሑ ሰነፋት ድማ ኣንጻር ረብሐኦም ይስለፉ።
ውፉይ ካብ ከባቢ ሲቲ ፓርክ


text:
ኣድልዎ ንምክልኻል ንጡፍ ስጕምቲታት ምውሳድ
(Aktiva åtgärder för att förebygga diskriminering)
እቲ ሕጊ-ኣድልዎ፡ ናይ ግለ-ሰብ ኣድልዎ ንኸይፍጸም ዚእግድ ትሕዝቶ ዘሎዎ እዩ። ይኹንእምበር፡ እቲ ሕጊ’ቲ፡ ንሓደ ወሃብ ስራሕን፡ ንኣመሓደርቲ ቤትትምህርትን ውን፡ ንጡፍ ስጕምቲታት እናወሰዱ ክሰርሑ ዝጠልብ ሕጊ’ዩ። እዚ ድማ፡ በቲ ሓደ ሸነኽ ንኣድልዎ ንምክልኻል፥ በቲ ሓደ ሸነኽ ድማ ንትግባረ ምዕሩይ መሰላትን ዕድላትን ንምትብባዕ እዩ።
ኣድልዎ ምክልኻልን፡ ምትብባዕ ትግባረ ምዕሩይ መሰላትን ዕድላትን
(Förebygga diskriminering och främja rättigheter och möjligheter)
ንጡፍ ስጕምቲታት ምውሳድ ክበሃል ከሎ፥ ነቶም ምስ መሰረታት-ኣድልዎ ምትሕሓዝ ዘሎዎም፥ ማለት ጾታ፡ ጾታዊ-መንነት ወይ ጾታዊ-ገላጽነት፡ ዓሌታዊ እንታውነት፡ ሃይማኖት ወይ ርድኢት-እምነት፡ ስንክልና፡ ጾታዊ-ዝምባሌ ከምኡውን ዕድመ ኣብ ዚምልከት ጉዳያት፥ ኣድልዎ ንኸይፍጸም ንምክልኻልን ንምዕጋትን እዩ። ኣብ ርእሲኡውን፡ መሰረት ናይቲ ኣድልዎ እንታይ ምዃኑ ብዘየገድስ፥ ኣብ ቦታ ስራሕ ንትግባረ ምዕሩይ መሰላትን ዕድላትን ንምትብባዕ እዩ።
ኣድልዎ ንምክልኻል ቀጻሊ ስራሕ - ብኣርባዕተ ስጕምቲታት
(Kontinuerligt arbete mot diskriminering i fyra steg)
ኵሎም ወሃብቲ-ስራሕን ኣመሓደርቲ ኣብያተትምህርትን፥ ኣድልዎ ንምክልኻል (ንምቅዋም)፤ በዚም ዚስዕቡ ኣርባዕተ ስጕምቲታት፡ ቀጻሊ ስራሕ ክተግብሩ ይግብኦም፡-
- ይ ስጕምቲ ተመራመር (Undersök) ናይ ኣልድዎ ምፍጻም ሓደጋ ምህላዉ – ኣትካሪነትን ጾታዊ-ኣትካሪነትን ውን ከምኡ - ወይ ውን ናይ ሕነ ምፍዳይ መቕጻዕቲ ወይ ውን ንናይ ግለ-ሰብ ምዕሩይ መሰላትን ዕድላትን ዝዓግት ነገር ከይህሉ ተመራመር።
- ይ ስጕምቲ ተንትን (Analysera) ነቶም ዝረኽብካዮም ሓደጋታትን መዕገቲታትን ተንቲንካ ርኣዮም።
- ይ ስጕምቲ ኣተግብር (Åtgärda) – ኣድልዎ ንኸይፍጸም ንምክልኻል፥ ንትግባረ ምዕሩይ መሰላትን ዕድላትን ንምትብባዕን፥ ስጕምቲታት ውሰድ።
- ይ ስጕምቲ ተኸታተል (Följ upp) ነቲ ዝወሰድካዮ ስራሕ ድማ ገምግም።
እቲ ስጕምቲታት ናይ ምውሳድ ስራሕ፥ ብቐጻሊ ክትግበር ዝግብኦ እዩ። ወሃብ-ስራሕን ከምኡውን ኣመሓዳሪ ቤትትምህርትን፥ ካብ 25 ንልዕሊ ሰራሕተኛታት ዘሎዉዎ ቦታ ምስ ዚኸውን፥ ነቲ ዝገብሮ ስራሓት ጸብጻብ፡ ብቐጻሊ ክስንዶ ውን ይግብኦ እዩ።
ናይ ወሃብ-ስራሕ ሓላፍነት
(Arbetsgivarens ansvar)
እቲ ወሃብ-ስራሕ፡ ኣብዞም ዚስዕቡ ሓሙሽተ መደብ ምምሕዳራት፥ ነቲ ቀጻሊ ዝዀነ ስርሑ፡ በዞም ኣርባዕተ ስጕምቲታት (ተመራመር፡ ተንትን፡ ኣተግብር፡ ተኸታተል) ክተግብሮ ይግባእ።
- ኣብ ሃለዋት ስራሕ Arbetsförhållanden
- ኣብ ሕጋጋትን ኣብ ኣመዳድባ ደሞዛት ከምኡውን ኣብ ኵነታት ኣቆጻጽራ ስራሕ
- ኣብ ምምልማል ሰራሕተኛታትን ኣመዳድባ ሓላፍነታትን
- ኣብ ትምህርትን፡ ኣብ ክብ ምባል ዓቕምታትን
- ኣብ ወላድነትን ተቖጽሪካ ምስራሕን ዘሎ ዕድላት ክተመቻችእ ምፍታን
ኣብቶም ክውሰዱ ዘሎዎም ንጡፍ ስጕምቲታት፥ እቶም ብወሃብ-ስራሕ ክትግበሩ እቱዋት ዝዀኑ ድማ፡-
- ማዕረ ጾታዊ-ምክፍፋል ከም ዚህሉ ምትብባዕ - ዋላ ብደረጃ መሪሕነት ውን እንተዀነ
- መምርሒን ናይ ትግባረ መደባትን ኣዳሊኻ፥ "ኣትካሪነትን" "ጾታዊ-ኣትካሪነትን" ከምኡ ውን ሕነ-ምፍዳይ (መቕጻዕቲ) ንኸይርከቡ ንምዕጋት፥ ምክትታልን ግምገማን ምግባር።
- በብዓመቱ ናይ ደሞዛት መጽናዕቲታት ምግባር
ናይ ቅድመ-ትምህርቲን ናይ ቤትትምህርትን ሓላፍነት
(Förskolans och skolans ansvar)
ቅድመ-ትምህርትን ቤትትምህርትን፡ በዞም ዚስዕቡ ኣርባዕተ ስጕምቲታት (ተመራመር፡ ተንትን፡ ኣተግብር፡ ተኸታተል)፥ ኣብቲ ዘዘለዉዎ ቤትስራሕ፡ ቀጻሊ ዝዀነ ዕዮ ክተግብሩ ይግብኦም።
ኣብቶም ክውሰዱ ዘሎዎም ንጡፍ ስጕምቲታት፥ እቲ ቅድመ-ትምህርትን ቤትትምህርትን ንኽትግብሮም እቱዋት ዝዀኑ ድማ፤ መምርሒን ናይ ትግባረ መደባትን ኣዳሊኻ፥ "ኣትካሪነትን"፡ "ጾታዊ-ኣትካሪነትን" ከምኡ ውን ሕነ-ምፍዳይ (መቕጻዕቲ) ንኸይርከቡ ንምዕጋት፤ ምክትታልን ግምገማን ምግባር።
ናይ ዩኒቨርሲቲ ሓላፍነት
(Högskolans ansvar)
እቲ ዩኒቨርሲቲ፡ ኣብዞም ዚስዕቡ ሓሙሽተ መደብ ምምሕዳራት፥ ነቲ ቀጻሊ ዝዀነ ስርሑ ብኣርባዕተ ስጕምቲታት (ተመራመር፡ ተንትን፡ ኣተግብር፡ ተኸታተል) ክተግብሮ ይግባእ።
- ኣብ ኣመዛግባን ኣብ ምምልማልን
- ኣብቲ ሜላታት ኣወሃህባ ትምህርቲን ኣብቲ ኣመዳድባ ትምህርቲን
- ኣብ ፈተናታትን ኣገማግማን
- ኣብ ከባቢ-ትምህርቲ
- ተመሃራይ ምዃንን ወላድነትን
ኣብቶም ክውሰዱ ዘሎዎም ንጡፍ ስጕምቲታት፡ እቲ ዩኒቨርሲቲ ንኽትግብሮም እቱዋት ዝዀኑ ድማ፤ መምርሒን ናይ ትግባረ መደባትን ኣዳሊኻ፥ "ኣትካሪነትን"፡ "ጾታዊ-ኣትካሪነትን" ከምኡ ውን ሕነ-ምፍዳይ (መቕጻዕቲ) ንኸይርከቡ ንምዕጋት፥ ምክትታልን ግምገማን ምግባር።


text:
በስመ አብ ወወልድ ወመንፈስ ቅዱስ አሃዱ አምላክ አሜን!
ብቃልኪዳነይ ጸኒዐ ክጽበ እየ።
ዝኸበርኩም ኣኃዋትን አኃትን ኣብዚ ሰሙን ካብ ዘንበብኩዎ ከካፍለኩም ሠናይ ንባብ።
ሓደ ሰብኣይ ንንግዲ ካብ ዓዱ ናብ ካልእ ዓዲ ኪኸይድ ይሓስብ እሞ። ንበዓልቲ ቤቱ በዚ ነገር የማኽራ፣ ኮፍ ኢሎም ድማ ይመኽሩ ከምዚ ድማ ይብላ። ክብርቲ በዓልቲ ቤተይ ሓደ ሓሳብ ከማኽረኪ፣ ኣነ ንንግዲ ናብ ካልእ ዓዲ ንነዊሐ መገሻ ኪኸይድ እሞ ነጊደ ጺዒረ ላዕልን ታሕትን ኢለ መኽሰበይ ሒዘ ክምለሰኪ። ግና ንኽንደይ እዋን ማለት መዓስ ጊዜ ከምዝምልስ ኣይፈልጥን እየ ክንደይ ዓመት ከምዝጸንሕ'ውን ሕጂ ክውስኖ ኣይክእልን እየ። ስጋብ ዝምለስኪ ግና ዝኣክል ገንዘብ ኪገድፈልኪ እየ ። ንሳ ከኣ ብውሽጣ ምፍላዩ ዋላ ደስ እንተዘይበላ ግና ካብቲ ዝኸዶ መገሻ ከይትዕንቅፎ ብምስምማዕ ሕራይ በለቶ።
እቲ ሰብኣይ ብመንፈሳዊ ዝበርትዐ ስለዘይነበረ እንዳተወላወለ ቀጺሉ ከምዚ በላ  > ብምባል ዋላ ምኽሪ ከይለገሰላ ብንብዓት ተሰናቢታቶ ተፈላለዩ።
ሰብኣይ ከይተመልሰ ነዊሕ ጊዜ ዀይኑ። ሰበይቲ ንመጻኢ እንታይ ከምዝኸውን ኣይፍለጥን እዩ ብምባል ንእስ ዝበለ እቶት ዘለዎ ቅልል ዝበለ ስራሕ ትሰርሕ ነበረት። ጊዜ እንዳነውኀ ምስ ከደ ግና ናይ ሥጋ ነገር እንዳበርትዓ መጸ። ብዙሕ ግዜ ዋላ እንተ ተዓገሰት ትዕግስታ እንዳተዳኸመ መጺኡ። ከምዚ ዓይነት ፈተና ከመይ ጌራ ከምትስዕሮ ስለዘይትፈልጥ፣ በዓልቤታ'ውን ምኽሪ ስለዝይኃባ እቲ ሓሳብ ኣብኣ ጥራሕ ኣውዲቕዎ ብምዃዱ፣ ንሳውን ነዚ ከም ሙሉእ ነጻነት ቆጺራቶ ኣእምሮኣ እንዳተዳኸመን እንዳተሳዕረት መጸት።
ከምዚ ኢላ ከላ ኣብቲ ትሰርሓሉ ቦታ ዓይና ኣብ ሓደ ወዲ መሳርሕታ ዓለበ። እሱ ኣብ ዘለዎ ትኸይድ ኣብ ዘለዎ ትሕወስ፣ ብሓፈሻ እሱ ኣብ ዝርከብሉ ቦታ ትገብሮም ምንቅስቃሳት ንዕዑ ኣብ መጻወድያ ንምእታው ዝዓለሙ ኔሮም። እሱ ግና ዋላ ነዚ ኣይሓስቦን ኔሩ። ሓደ መዓልቲ ኣብ መገዲ ተጸብያ ትረኽቦ እሞ። ከምዚ ትብሎ  > ትብሎ እሞ። እሱውን በዚ ተሰማሚዑ ብቆጸሮ ይፈላለዩ።
ኣብቲ መዓልቲ ቆጸሮኦም ምስ ተራኸቡ። ድኅሪ ቁሩብ ዕላል። ናብቲ ጉዳይ ቆጸራና ንእቶ ኢላ ፣ ዕላላ ብምቅጻል ካብ መጀመርታ ኩሉ ታሪኽ ምስ ነገረቶ፣ ኣስዒባ ስምዒታ ክርድኣላን ድሌታ ክፍጽመላው'ን ሓተተቶ።
እሱ ቁርብ ድኅሪ ምሕሳብ ጸገም የብሉን ግና…….. ብምባል። ሓደ ታሪኽ ኪነግራ ጀመረ ብዛዕብኡ  > ኢለ ተማጻቢዐ ኔረ። ኢሉ ብምቅጻል፣ ሕጂ ኸኣ ሱሳ (60) መዓልቲ ተሪፈናኒ ኣለዋ። ምናልባት ፍቓደኛ እንተኾንኪ ሰላሳ (30) ንዓይ ሰላሳ (30) መዓልቲ ተማቒልና እንተወዲኢናየን ድኅሪኡ እንተእንውስን እንታይ ይመስለኪ? ኢሉ ሓሳቡ ኣቕረበላ።
ንሳ ከኣ ብጣዕሚ ኣኅዚንዋ። << እንታይ ዓይነት ጸገም ኮን ኣጋኒፍዎ ኔሩ ኢላ ? ትሓስብ ነበረት። ዀይኑ ግና በዚ ዘቕረበላ ሓሳብ ከኣ ደስ ኢልዋ። ዝተባኅለቶ ብግቡእ እንተፈጺማቶ ሕራይ ናይ ምባል ዕድሉ ኣዝዩ ዝሰፍሐ ክኸውን እዩ ኢላ ብምሕሳብ።
ብዝተባኅልዎ መሠረት ብሓደ ባኒን ብርጭቆ ማይን ገድላ ጀሚራ። መዓልታ ሓሊፉ ዕስራን ትሽዓተን (29) ምስ ገበረት፣ ኣብ ካልእ ጭንቀት ኣትያ። ኩሉ ነገራት ተቐያይርዋ። ቅድም ዝነበራ ስምዒት ሕጂ የለን። ናይ ሥጋ ነገር መድኃኒቱ ተረዲእዋ። ዘጨንቅ ዝነበረ ነገር እዚ እዩ። ሓሳባ ከመይ ትቀይር? ባዕላ ጀሚራ ባዕላ እምቢ ኣይከውንን እዩ ንምባል ኣዝዩ ስለዝኸበዳ ጨኒቕዋ።
ኣብ መበል ሰላሳ (30) መዓልቲ ብመሠረት ቆጸርኦም ተራኸቡ። ዋላ ሓንቲ ኣማራጺ ኣይነበራን ኣብ ውሽጣ ጽንዓት ጌራ ብተስፋ እግዚአብሔር ዝዀነ ኩሉ ምስ ነገረቶ ድኅሪኡ  > ብምባል ዘሸግራ ዝነበረ ፈተና ሥጋ ብኸምዚ ዓይነት ተጋድሎ ክትኃልፎ ከምእትኽእል ኣሚና። ኣብ ሓዳራ ብቃልኪዳና ከምትጸንዕ ነገረቶ።
መልሳ ማዕረ ክንደይ ክስምዖ ከምዚኽእ ብምግማት ኣብ ልዕሊኣ ዝዘንብ ጸርፊ ኰነ ውርደት ዋላ ይምረር ክትቅበሎ ተዳሊያ ኔራ።
እሱ'ውን ብምስጋና ኣዕንቱ ናብ ሰማይ ኣንቃዕሪረን ብምርኣይ እግዚአብሔር እንዳመስገነ ። ብፍሽኽታ ኩሉ ዝነገራ ሓቒ ከምዘይኮነ ነገራ። እዚ ዝገበረ ብጾም ብጸሎትን ኩሉ ፍትወተ ሥጋ ክንሥዕሮ ከምእንኽእል ፣ ኃይሊ ጾም ንኸረድኣ፣ ብተግባር ከምኅራ ኢሉ እዩ እምበር ንሓሳባ ደልይዎ ኣይኮነን።
በዚ ምኽንያት ከኣ ካብ ፈተና ሥጋ ዲኂና፣ ናብ መገዲ ንጽህናን ንስሓ ሕይወትን ክትጎዓዝ ጀሚራ ።
> ጾም ቁስለ ነፍሲ ትፍውስ ኩሉ ፍትወታት ሥጋ ኣኅዲኣ ተጥፎኦም፣ ንመንእሰያት ጽሞናን ትዕግስትን ጸትታን ተምኀረና።>>
ንሕና ከኣ ሕዝበ ክርስቲያን ካብዚ እንታይ ንመሃር ? ኣጽዋረ ጽድቂ ጾምን ጸሎትን ምጽዋትን ኩሉ ግዜ ስንቕና እንተጌና ነቲ ኩሉ ፈተና ዓለም ክንስዕሮ ንኽእል ኢና። እግዚአብሔር ኣብተን ዝኃበና ዕድመ ከም ቅዱስ ፍቓዱ እንዳተመላለስና ፍረ ንስሓ ከነፍሪ አምላከ ቅዱሳን እግዚአብሔር ኣብ ኩሉ ድኻምና ይደግፈና።
ጾምና ይባርኸልና። ይትባረክ አምላከ አበዊነ።
እግዚአብሔር ኣምላኽ በረከቱን ረዲኤቱን ምሕረቱን የብዝሓልን። ኣማላድነት ኣዴና ቅድስተ ቅዱሳን ድንግል ማርያም ኣይፈለየን።
ወስብሐት ለእግዚአብሔር።
ወለወላዲቱ ድንግል።
ወለመስቀሉ ክቡር።
በረከቶም ጸሎቶምን ናይ ጻድቅ ኣቦና አቡነ ገብረመንፈስ ቅዱስ ኣይፈለየና።
>
> መዝ.115(116)፣15።


text:
ሞሳና ደበሳይ ቀዳመይቲ ኤርትራዊት ፕሮፈሽናል ጓል_ኣንስተይቲ ተቐዳዳሚት ብሽክሌታ ኾይና
ኤርትራዊት ተቐዳዳሚት ብሽክሌታ ሞሳና ደበሳይ ናብ ሰርቬቶ ስትራዳሊ ኣሉሪሳይክሊንግ ዝተባህለት ኢጣልያዊት ክለብ ብምጽንባር፡ ኣሰር ምዕባያ ዝኾኑ ኣሓዋታ መኽሰብን ፍረቓልሲን ተኸቲላ ቀዳመይቲ ጓል_ኣንስተይቲ ፕሮፈሽናል ተቐዳዳሚት ክትከውን በቒዓ'ላ።
ምጽንባር ጓል 24 ዓመት ዝኾነት ሞሳና ናብታ ብፕረዚደንት ስቴፋኖ ቦርቶላቶ እትምራሕ ክለብ ሰርቬቶ ስትራዳሊ ኣሉሪሳይክሊንግ ኣብ ወግዓዊ ገጻት ፌይስቡክ ናይ'ታ ኢጣልያዊት ጋንታ እዩ ብሰኑይ ንመጀመርታ ተገሊጹ።
ዉድድር ብሽክሌታ ኣፍሪቃ 2018 ብዓወት ኣማኑኤል ገብረእግዚኣብሄር ተዛዚሙ
ኣካያዲ ሰርቬቶ፡ ዳሪዮ ካሮሲኖ፡ "ሞሳና ብዘመዝገበቶ ዓወታት፡ ብርትዕቲ ኣትሌት ምዃና ዘመስከረት ተቐዳዳሚት እያ። ኣብዚ ቀረባ እዋን ድማ ጋንታና ኣብ ዝህልዋ ውድድር ብወግዒ ከነፋልጣ ኢና" ኢሉ።
መኽሰብን ፈረቓልሲን ደበሳይ ዝበሃሉ ክልተ ኣሕዋታ'ውን ፍሉጣትን ብዙሕ ዓወታት ዝጨበጡን ተቐዳደምቲ ብሽክሌታ ምዃኖም ይፍለጥ።
ዝሓለፈ ለካቲት ኣብ ኪጋሊ ርዋንዳ ኣብ ዝተኻየደ ኣህጉራዊ ዉድድር ብሽክሌታ ኣፍሪቃ፡ ሞሳና ኣብ ናይ ግዜ ቅድድም ቀዳመይቲ ብምእታው፡ ወርቂ ዝተሸለመት ጎብለል ኣፍሪቃ'ያ።
ብኻልእ ዜና፡ ኣብ ትማሊ ኣብ ማሌዥያ ኣብ ዝተኻየደ ሓሙሻይ መድረኽ ቱር ዲ ላንግካዊ፡ ኤርትራዊ ተቐዳዳማይ ጋንታ ኩቤካ፡ ኣማኑኤል ገብረእግዚኣብሄር ሳልሳይ ብምእታው ተሸላሚ ንሓስ መዳልያ ኾይኑ'ሎ።


text:
ተጽግበኒ ቕጫ
“ተጋደልትና ብሓባር ተሰዊኦም፡ ብሓባር ስለዝቐበርናዮም ካብኡ ዝዓቢ መግለጺ ፍቅርን ምሕዝነትን ኣይነበረናን፡ እዚ ኩሉ ሓሊፉ ጸላኢና ስዒርና ዓዲ ምስ ኣተና ግን ብዘተ ክፍታሕ ኣብ ዝነበሮ ጉዳይ ሓድሕድና ምስ ተዋጋእና ብልቢ ጉህየ፡” ጽሑፋዊ ቃል ተጋዳሊት ህዝባዊ ግንባር ህይወት ገ/እግዚኣብሄር። ብወገን ተጋዳሊት ህዝባዊ ወያነ ሓርነት ትግራይ ተጋዳሊት ለተብርሃን ካሕሳይ’ውን “ኣብ መንጎ ኤርትራን ኢትዮጵያን ዝተፈጥረ ኩነታት ካብ ትጽቢተይ ወጻኢ’ዩ ኮይኑኒ፡ ብሓደ ተቐቢርና፡ ብዙሕ መስዋእቲ ተኸፊሉ ናብ ከምዚ ዓይነት ኩነታት ምእታውና ከምዝኸሰርኩየ ዝወስዶ ክፍጠር ዘይነበሮ ነገር’ዩ ተፈጢሩ” ዝብል ቃል ምስክርነት’ዩ ተረኺቡ ብመሰረት’ቲ ማዕከን ሓበሬታ ከBBC ዝዘርገሖ ጽሑፍ። ሕውነት ህዝብታት ኤርትራን ህዝቢ ትግራይን ብፍላይ ካብ ቅድም ዝነበረን ኣብ ግዜ ቃልሲ ኣንጻር ስርዓታት ኢትዮጵያ ድማ ዝያዳ ሕውነቱ ዘረጋገጸሉን ሓደ ምዃኑ ዝመስከረሉን ህሞት’ዩ ኔሩ። ኣብቲ ዝሓለፈ ንልዕሊ 10 ዓመታት ኣብ በረኻታት ሳሕልን ደደቢትን ኣብ ዝተኻየደ ቃልስን ዝተኸፍለ መስዋእትን ክልተ ተጋደልቲ በበይኑ ግንባር ኣብ ሓደ ቦታ ንሓደ ዕላማ ወዲቆም’ዮም እዚ ከም ኣብነት ዝተገልጸ ደኣ’በር ከምዚ ኣጋጣሚታትሲ ቡዙሕ’ዩ፡ ኣሕዋት ኣብ ሓደ ዓውደ ውግእ ዝብል መጽሓፍ ዝተጻሕፈሎም’ውን ኤርትራውን ትግራዋይን ኣሕዋት ፍረ ሓንቲ ማህጸን’ዮም።
ምዕባይን ምንኣስን ኣሕዋት ለገሰ ታፈረን ጆርጅ ታፈረን ካብ ሓንቲ ገዛ ወጺኦም ለገሰ ምስ ህውሓት ታፈረ ድማ ምስ ህዝባዊ ግንባር ተሰሊፎም ዓውደ ውግኣት እናመርሑን እናተሳተፉን ምስ ህዝቦም ዓወት ጨቢጦም ዝተረኸበ ናጽነት ንምስትምቓር በቒዖም፡ ኣብ 1998 ብ ሰበብ ባድመ ብመላኺ ኢሳይያስ ኣብ ዝተኻየደ ቡዙሕ ህይወትን ንብረትን ኣብ ዘጥፈአ ኲናት ኤርትራን ኢትዮጵያን ድማ እዞም ክልተ ኣሕዋት ሰራዊቶም መሪሖም ኣብ ቅድመ ግንባር ተሰሊፎም ታሕታይን ላዕላይን ሰላሞ ካብ መሬት ትግራይ ተልእኾ ናይ ለገሰ፡ ታፈረ ድማ ኣብ ኮር 161 መራሒ ቦጦሎኒ ብምዃን ኲናት ተኻይዱ ኣብ ኲናት ግን ጽቡቕ የለን’ሞ ጆርጅ በቲ ካብ ወደ’ዲኡ ብወገን ኢትዮጵያ ዝእዝዞ ግንባር ዝተሰደ ቦምብታትን ታንክታት ሰራዊትን ተወጊኡ ተሰውአ፡ እቲ ብወገን ኤርትራ ዝነበረ ሰራዊት ዝወሰዶ ተመጣጣኒ ስጉምቲ ድማ ንለገሰ ንኣካለ ስንክልና ዳሪግዎ። ዝወዓለ ይንገር’ዩሞ እዞም በብሸነኾም ኣብ እዋን ቓልሲ ዝተሓልፈ ስጡም ፍቅሪ ነዚ ምስጥሑ ዘጓሃዮም ወገናት ብጀካ’ዚ ዝተገልጸ ብዙሕ ዝኽርታት’ዩ ዘለዎም። በዚ ኢሉ በቲ ግን ኣብ ሓደ ዝጠምረካ ሓሳባትን ዝተሓልፈ ህይወትን ቡዙሕ’ዩ።
መላኺ ኢሳይያስ ነዚ ሕውነት’ዚ ኣይደለዮን፡ እቲ ምክንያቱ ድማ ዲሞክራስያዊ ምሕደራ ክኽተል ስለዘይደሊ’ዩ። ብዓቢኡ ድማ ጽቡቕ’ዚ ክልተ ህዝብታት ስለ ዘይቀድዎ’ዩ እንተኾነ ግን ነቲ ውሽጣዊ ድሌት ሒዙ ክሕዞ ኣይከኣለን፡ ጭቆና ህግደፍ ዝመረሮ ኤርትራዊ መዓልታዊ እናተጎጀለ ዶብ ሃገሩ ብምስጋር ኣብ ኢትዮጵያ ዑቅባ ይሓትት ኣሎ፡ ነዚ ድማ ቅልጡፍን ኣወንታውን መልሲ ተዋሂቡስ ክሳብ ሕጂ’ኳ ኣብ ትግራይን ዓፋርን ጥራይ 5ተ መዓስከር ስደተኛታት ተደኲነን ብኣሸሓት ዝቑጸር ኤርትራዊ ሓቒፈን ኣገልግሎት እናሃባ ይርከባ’ለዋ፡ ብጀካ’ዚ’ውን ናይ ትምህርቲ ህርፉን ዝነበሮም ዜጋታት ክሳብ ኣብ ዓበይቲ ዩኒቨርስታት እታ ሃገር እናኣተው ተወዳደርቲ ንምዃን ይበቅዑ’ለው፡ ሞያዊ ክእለት ዘለዎም’ውን ኣብ ዝተፈላለያ ክለባት እናተጠርነፉ ኣብ ዝመረጽዎ ዓውደ ሞያ ይሳተፉ’ለው፡ ኣብዚ ቀረባ መዓልታት’ውን ረብሓ እዞም ስደተኛታት ዝሰፍሓሉ ስርሓት ይሳለጥ ከም ዘሎ ካብ ዝሕበር ገለ መዓልታት ኣቑጺሩ’ሎ። ኣብ መዓስከራት ትግራይ ዝርከቡ ስደተኛታት ኣብታ ክልል ሰፊሕ ዕድል ስራሕ ክፍጠረሎምን ከም ዜጋታት ሙሉእ ርእሰ ተኣማንነት ተሰሚዕዎም ኣብ ዝደለይዎ ክንቀሳቃሱን ዝገብር’ዩ። ተጽግበኒ ቅጫስ ኣብ መቑሎኣ ከላ ይፈልጣ ከም ዝበሃል ከኣ ኩነታት እዚ ክልቲኡ ህዝብ’ዚ ናብቲ ዝነበሮ ንክምለስ ዝጽግሞ ከም ዘይብሉስ ኣፍሊጡ’ሎ።